Kuli dhakka dhakkaa thibun noon gotheh netheetha?\nކުލި ދައްކަދައްކާ ތިބުން ނޫން ގޮތެއް ނެތީތަ؟\nގެދޮރުގެ މައްސަލަ ސިޔާސީ ވެފައި\nސަރުކާރުތަކަށް ލުޔެއެއް ހޯދައެއް ނުދެވޭ\nކުލި ކޮންޓްރޯލް ކުރަން އެޑްރެސް ކުރެވިފައެއް ނެތް\nބޮޑު މިނުގައި 5.8 ކިލޯމީޓަރު ހުންނަ ވެރިރަށް މާލެއަށް މުޅި އާބާދީގެ 40 ޕަސެންޓް މީހުން ޖަމާވެ، ފިތި ބާރުވެ ތޮއްޖެހިފައި ވަނީ ފަސޭހަވެގެނެއް ނޫނެވެ. ތަނާއި ނުބައްދަލު އިންތިހާއަށް ބޮޑެތި ކުލިތައް ދައްކައިގެން، ކުދި ކުދި ގޮޅި ގޮޅީގައި ތިރީހަކަށް މީހުން އެކަކު ގައިމަތި އަނެކަކު ނިދައިގެން ކަހަލަ ގޮތަކަށް އުޅެމުން ދަނީ މިއީ އަރާމު ދިރިއުޅުމަކަށް ވެގެނެއް ވެސް ނޫނެވެ. ކުރު ގޮތަކަށް ބުނާ ނަމަ، އެހެން ގޮތެއް ނެތި، މަޖުބޫރުވެގެންނެވެ. ކިރިޔާވެސް އެކަށީގެންވާ ވަރުގެ ސިއްހީ ފަރުވާ އާއި ތައުލީމާއި އެހެން ވެސް ކަންކަން ލިބެން މި އޮތީ މާލޭގައި ކަމަށްވުމުން މިތަނުގައި އުޅެން މި އޮތީ މަޖުބޫރުވެފަ އެވެ. ހަގީގަތަކީ މިރަށުގައި އުޅެން ވެސް ޖެހެ އެވެ. އެކަމަކު އުޅެވޭކަށް ވެސް ނެތެވެ. އެއަށްވުރެ ބޮޑު ހަގީގަތަކީ ރާއްޖެއަށް ދިމާވެފައިވާ ހުރިހާ އިޖުތިމާއި މައްސަލަތަކެއްގެ އަސްލަކީ ވެސް މިއީ ކަމެވެ.\nޖުމްލަކޮށް އާންމު މީހެއްގެ މަހު މުސާރައަކީ ހައެއްކަ ނުވަތަ ދިހަ ވަރަކަށް ހާސް ރުފިޔާ ކަމަށްވާ އިރު، މަސް ނިމޭ އިރު ކުލި ދައްކާފައި އަނބިދަރިންނަށް އިތުރު ކަމެއް ކޮށްދޭ ވަރަށް ވުރެ މީހާ ހަމަ ހަގީގަތުގައި ވެސް ހުންނަނީ އަތް މަތީ އެކީ ހުސްވެ ދަރާފަ އެވެ. މި ނިކަމެތި ކަމާއި ވޭނުގައި ގަނަތެޅި ތެޅި އެތައް ބަޔަކު މަރުވެގެން ވެސް ގޮސްފި އެވެ. އަރާމުގައި ބޯހިޔާވަހިކޮށްލެވޭނެ ތަންކޮޅެއް ލިބޭނެ ކަމަށް ބުނެ، ކޮންމެ ސަރުކާރަކުން ވެސް ދެއްކި ނަނާ ހުވަފެންތައް ހަގީގަތަކަށް ވާނެ ކަމުގައި އިންތިޒާރުގައި ރައްޔިތުން ތިބޭތާ ލައްކަ ދުވަސް ވެއްޖެ އެވެ. އެކަމުގައި އެއީ ދުވަހަކު ވެސް ވާން ނެތް ކަމެއް ފަދަ އެވެ.\nއެންމެ ބޮޑު ސުވާލަކީ ރައްޔިތުންގެ އެންމެ ބޮޑު އާދޭހާއި ވޭނާއި ތަކުލީފަށް ސަރުކާރުތަކަށް މިހާތަނަށް ވެސް ކަމެއް ކޮށް ނުދެވުނީ ކީއްވެ ހެއްޔެވެ؟ އެކަމަށް އޮތީ ކޮން ހުރަހެއް ހެއްޔެވެ؟ ނޫނީ މިހާލުގައި މި ގަނަތެޅުމުގެ ރައްޔިތުން ބައިތިއްބަން ސަރުކާރުތަކުން ބޭނުން ވަނީ ހެއްޔެވެ؟\nމިއީ ސިޔާސީ ހަތިޔާރެއް\nރައްޔިތުންގެ މި ނިކަމެތި ކަމުގެ ފައިދާ ސަރުކާރުތަކުން ނަގަނީ ވަރަށް ނާޖާއިޒު ގޮތަކަށެވެ. ރައްޔިތުންގެ މި ހާލާއި ނިކަމެތި ކަމަކީ ހަމައެކަނި ވޯޓު ހޯދަން ބޭނުން ކުރާ ބަރު ހަތިޔާރެއްގެ ގޮތުގައި ސިޔާސީ ފަރާތްތަކުން ވަނީ ބަދަލުކޮށްލައިފަ އެވެ. ނޫނީ އެއީ ސިޔާސީ ޕޯޑިއަމްތަކުގައި އެވާހަކަތައް ދައްކައިގެން ރައްޔިތުންގެ ހަމްދަރުދީ އާއި ކުލުނާއި ލޯބި ދަމައިގަތުމުގެ އުކުޅަކަށް މި ވަނީ ބަދަލުވެފަ އެވެ. ބޯހިޔާވަހިކަމުގެ ވާހަކަ އަކީ ކޮންމެ ޕާޓީ އަކުން ވެސް ހަމައެކަނި މެނިފެސްޓީތަކުގައި ލިޔެފައި ހުރި ވާހަކަތަކެކެވެ. އެކަން މި ވަނީ ސީރިއަސް ކަމެއް ނެތް ހަމައެކަނި ދަޅަ ދައްކާލުމެއްގެ ގޮތުން ދައްކާ ވާހަކަތަކަކަށެވެ.\nކޮންމެ ސަރުކާރަކުން ވެސް ރައްޔިތުން ރޯމާ އަވީގައި ބައިތިއްބައިގެން ފްލެޓަށް އެދި ފޯމުލަ އެވެ. އެހެން ނަމަވެސް އެ ފޯމުތަކަށް ވާއެއް ނުވާއެއް ނޭނގެ އެވެ. ރައްޔިތުން ދިގު ކިޔޫތަކުގައި ޖައްސައިގެން ކުރީގެ ރައީސް މުހައްމަދު ނަޝީުގެ ސަރުކާރުގައި ވެށި ފަހި މާލެ ބޯހިޔާވަހިކަމުގެ މަޝްރޫއަށް އެތައް ހާސް ބަޔަކު ފޯމުލި އެވެ. އެތައް ބަޔަކަށް ފްލެޓް ލިބުނު ކަމުގެ ލިޔުން ވެސް ހަވާލު ކުރި އެވެ. އެހެން ނަމަވެސް، އޭގެ ތެރެއިން ގިނަ ބަޔަކު އަދިވެސް ތިބީ އެ ފްލެޓަަކަށް ވަދެވޭނެ ދުވަހެއް ވެސް ނޭނގި އިންތިޒާރުގަ އެވެ. ރައްޔިތުންނަށް ބޯހިޔާވަހިކަން ދޭނެ ކަމަށް ބުނެ، ބިންގާ އެޅިފްލެޓްތަކުގެ މަސައްކަތްތައް ދަނީ ފިނިހަކަ ދުވެލީގަ އެވެ. އަނެއް ބައި މަޝްރޫއުތައް ބިންގާ ދަމާލައި ފައުންޑޭޝަން އަޅާލި ގޮތަށް އެހެރީ ހުއްޓިފަ އެވެ. އެކަމަކު އޭގެ ފަހުން ފެށި ލަގްޒަރީ މާކެޓަށް ހާއްސަ ފްލެޓްތަކުގެ މަސައްކަތް ބާރު ދެވެލީގައި ގޮސް ނިމި، އެތަން ގަތް މުއްސަދިން އެތަންތަނުގައި ދިރިއުޅެން ވެސް ފަށައިފި އެވެ.\nގެދޮރުގެ ނިކަމެތިކަން ފިލުވާލުމަށް، މި ސަރުކާރުން ވެސް ބޯހިޔާވަހިކަމަށް ވެފައި ހުރި ވައުދުތަކުގެ ލިސްޓް ވަރަށް ވެސް ދިގެވެ. ރައީސް އަބްދުﷲ ޔާމީން ވައުދުވެ ވަޑައިގެންފައި ވަނީ ކޮންމެ ދިވެއްސަކަަށް ވެސް ބޯހިޔާވަހިކަމެއް ހޯއްދަވައި ދެއްވުމަށެވެ. މި އޮތީ އެމަނިކުފާނުގެ ވައުދުތަކެވެ.\nމާލެ ދަފުތަތުގައި ޖެހިފައި ތިބި އާއިލާތަކަށް ބޯހިޔާވަހިކަން ފޯރުކޮށްދިނުން\nމާލެ ނޫން އެހެން ރަށްރަށުގައި ވެސް ބޯހިޔާވަހިކަން ހޯދައިދިނުން\nބަޖެޓުން ހަރަދު ކުރާ ހައުސިން ފަންޑެއް ގާއިމް ކުރުން\n2007 ގައި ތައާރަފް ކުރި ލުއި ލޯނުގެ ނިޒާމް ހަރުދަނާކުރުން\nކުޑަ އިންޓަރެސްޓެއްގައި ހައުސިން ލޯން ލިބޭނެ ގޮތް ހެދުން\nހައުސިން ސަބްސިޑީޒް ނިޒާމް ގާއިމް ކުރުން\nހޯމް ސްޓާޓާ ލޯން ސްކީމް ތައާރަފް ކުރުން\nމި ސަރުކާރަށް ދެ އަހަރު ވެފައިވާ އިރު މި ވައުދުތަކުގެ ތެރެއިން ބައެއްކަންކަން ފުއްދައިފި އެވެ. އެކަމަކު ރައްޔިތުން މި ހާލުން ސަލާމަތް ކުރަން މި ސަރުކާރަށް ކުރަން ޖެހޭ އަމަލީ މަސައްކަތްތަކުގެ ބަދަލުގައި މުޅިން ވެސް ކުރެވިފައި އަދި މި ހުރީ ކަރުދާހުގެ މަސައްކަތެވެ. ރައްޔިތުން ދިގު ކިޔޫގައި ބައިތިއްބައިގެން 1،100 ފްލެޓަށް ވެސް 15،000 އަށް ވުރެ ގިނަ ފޯމު ރައްޔިތިން މި ވަނީ ލައިފި އެވެ. އެކަމަކު މިއީ އަދި ކަމެއް ކޮށްދެވުނީއެއް ނޫނެވެ. މީގެ ކުރިން ވެސް އެތައް ސަރުކާރަކުން މިކަހަލަ ކިތަންމެ ދަޅައެއް ދެއްކި އެވެ. މިއީ އަދި ރައްޔިތުންނަށް ލިބޭ އުންމީދެއް ނޫނެވެ.\nމި ސަރުކާރުން މިކަން ކޮށްދޭނެތަ؟\nބޯހިޔާވަހިކަން ސިޔާސަތުގެ ދަށުން މި ސަރުކާރުގެ އެންމެ ބޮޑު އެއް މަޝްރޫއަކީ ޔޫތް ސިޓީގެ ގޮތުގައި ސަރކާރުން ޕްރޮމޯޓް ކުރާ ހުޅުމާލެ އެވެ. ސަރުކާރުން އެ މަޝްރޫއު ފެށުމަށް އެ ރަށަށް އިތުރު 250 ހެކްޓަރުގެ ބިން ވަނީ މިހާރު ހިއްކައި ނިންމައިފަ އެވެ. ސަރުކާރުން ބުނެފައި ވަނީ، ހުޅުމާލޭގެ ޔޫތް ސިޓީގައި 20،000 ފްލެޓް އަޅާނެ ކަމަށެވެ. އެއީ ސޯޝަލް ހައުސިން އަށް ހާއްސަކޮށް 7،100 ޔުނިޓާއި މެދު ފަންތީގެ ބޯހިޔާވަހިކަމަށް 3،000 ފްލެޓް އަދި އެޗްޑީސީ އިން އަޅަން ނިންމާފައިވާ 9،900 ފްލެޓެވެ. ރައީސް އަބްދުﷲ ޔާމީން ވިދާޅުވެފައި ވަނީ ހުޅުމާލޭގެ ޔޫތް ސިޓީ އަށް އާބާދީގެ 30 ޕަސެންޓް ގެނެވޭނެ ކަމަށެވެ. އަދި ހުޅުމާލެއަށް ހިޖުރަ ކުރާ ރަށްރަށުގެ މީހުންނަށް ހުޅުމާލެއިން ފްލެޓް ދޭނެ ކަމަށް ވެސް ރައީސް ވަނީ ވިދާޅުވެފަ އެވެ. މީގެ އިތުރަށް ވެސް ހުޅުމާލޭގެ ފުރަތަމަ ފޭސްގައި 1،100 ފްލެޓް އެޅުމުގެ މަޝްރޫއުތައް ވެސް ހަމަ ދަނީ ކުރިއަށެވެ.\nދެން އޮތް މައިގަނޑު ސުވާލަކީ މި މަޝްރޫއުތަކުގެ އަސަރު ރައްޔިތުންނަށް ކުރާނީ ކިހާ ދުވަހަކުން ހެއްޔެވެ؟ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވަނީ، މި ސަރުކާރުން ހުޅުމާލޭގައި ކުރިއަށް ގެންދާ ހައުސިން މަޝްރޫއުތަކުގެ ސަބަބުން މާލޭގައި ދިރިއުޅެމުން އަންނަ އަތޮޅުތަކުގެ މީހުންނަށް ފްލެޓް ލިބި އެ މީހުންނަށް ލުޔެއް ލިބޭނެ ކަމަށެވެ. މިނިސްޓަރު ވިދާޅުވަނީ ފްލެޓްތައް އެޅުމުގެ މަސައްކަތް ވަރަށް ބާރު ސްޕީޓްގައި ކުރިއަށް ދާ ކަމަށެވެ. އަދި ބޯހިޔާވަހި ކަމުގެ ވައުދަކީ ސަރުކާރުން އެންމެ އިސްކަން ދޭ މަސައްކަތް ކަމަށް މިނިސްޓަރު ވިދާޅުވި އެވެ. އެމަނިކުފާނު ލަފާ ކުރައްވާ ގޮތުގައި 2016 ވަނަ އަހަރުގެ ތެރޭގައި މި ސަރުކާރުން ވަރަށް ގިނަ ފަރާތްތަކަށް ބީހިޔާވަހިކަން ފޯރުކޮށްދޭނެ އެވެ.\n"ސަރުކާރުން ފެށި ހައުސިން މަޝްރޫއެއް ވެއްޖިއްޔާ ބާރު ދުވެލީގައި ކުރިއަށް އެބަދޭ. އަޅުގަނޑުމެންގެ ޓާގެޓަށް ނިންމާލެވޭނެ ކަމަށް އަޅުގަނޑުމެން މި ބަލަނީ. އަޅުގަނޑުމެން މި ބަލަނީ ވާހަކަތަކެއް ދެއްކުމަށް ވުރެ މަސައްކަތްތަކެއް ވެސް ކޮށްފައި ދައްކަން. ހައުސިން ވައުދުގެ ތެރެއިން އަމަލީ މަސައްކަތްތައް އެހެރީ ފެށިފައި. ދެން ފެންނާނީ އެކަންކަން ތަންފީޒު ވެގެން އައިސް ރައްޔިތުންނަށް އޭގެ މަންފާ ކުރާތަން،" މިނިސްޓަރު ވިދާޅުވި އެވެ.\nރައްޔިތުންގެ އޮތް އެންމެ ބޮޑު ޝަކުވާ އަކީ ހައްގަުވެރިންނަށް ފްލެޓް ނުލިބުމެވެ. ހައުސިން މިނިސްޓްރީ އިން ނިންމާފައި އޮތީ ފްލެޓަށް އެދި ފޯމުލީ ހުރިހާ ގޭގެއަށް ޒިޔާރަތް ކޮށް އެ މީހުންގެ ދިރިއުޅުމުގެ ސާވޭއެއް ކުރުމަށެވެ. އަދި އެއަށް ފަހު، ފްލެޓަށް ދައްކަން ޖެހޭ ފައިސާ ދެއްކުމަށް ހާއްސަ ސްކީމެއް ސަރުކާރުން ތައާރަފް ކުރަން ނިންމާފައިވެ އެވެ. ސަރުކާރުން ބުނަނީ އެ ސާވޭގެ ސަބަބުން ފްލެޓްތައް އޭގެ އެންމެ ހައްގުވެރިންނަށް ލިބޭނެ ކަމަށެވެ. އަދި ފްލެޓް ދިނުމުގައި މާކްސް ދޭ ކްރެއިޓީރިއާތަށް އަންނާނީ ވެސް އެ ސާވޭ އިން ފާހަގަ ކުރެވޭ ކަންކަމުގެ މައްޗަށް ކަމަށް ވެސް ވަނީ ކަނޑައަޅައިފަ އެވެ.\nއެހެން ނަމަވެސް، ހުޅުލެ-މާލެއާ ދެމެދު ދަމާލެވޭ ބްރިޖާ އެކު ބޯހިޔާވަހިކަމުގެ މައްސަލައަށް ބޮޑު ބިރެއް ވެސް މި އަންނަނީ ކުރިމަތިވަމުންނެވެ.\nކުލި ކޮންޓްރޯލް ކުރާކަށް ނުވޭތަ؟\nއަބަދުވެސް މި ދެއްކެނީ ރައްޔިތުންނަށް ފްލެޓްތައް ބަހާލައި ވާހަކަ އެވެ. ހުޅުމާލެ އާއި މާލެއާ ދެމެދު ބްރިޖް އަޅައި ދެ ސިޓީ ގުޅާލުމުން ބޯހިޔާވަހިކަން ވެސް ފަސޭހަ ވާނެ ކަމަށް ސަރުކާރުން އެބަ ވިސްނަދެ އެވެ. ފޮތުގައި އޮންނަ ދެލިގަނޑަށް ބަލާ ނަމަ މިއީ ހަމަ ވަރަށް ރަނގަޅު ވާހަކަ އެކެވެ. އެކަމަކު އަސްލު މައްސަލައަށް އެ ތިއަރީ އެޕްލައި ކުރުމުން ނިކުންނަން ހުރި ގޯސްތައް ވަރަށް ގިނަ އެވެ. ހުޅުލެ-މާލެ ބްރިޖާ އެކު މާލެއަށް މީހުން ހިޖުރަ ކުރާ އަދަދު މިހާރު ހުރި ގުނައަށް ވުރެ އެތައް ގުނައެއް އިތުރު ކުރާނެ އެވެ. ނަތީޖާއަކަށް ވާނީ ހައުސިން ޑިމާންޑް ހުޅުމާލެއާ މާލޭގައި ބޮޑުވުމެވެ. މާލޭގައި އެޕާޓްމަންޓްތައް ބުރި ބުރިއަށް ހަދައި ކުއްޔަށް ދޭ ތަންތަނުގެ ވެރިންގެ ބަހަނާ އަކީ، ފްލެޓްތައް އިމާރާތް ކުރުމަށް ހިނގާ އަގު ބޮޑުވުމާއި ޑިމާންޑް ބޮޑުވެ އެކަށީގެންވާ އަދަދަށް މާކެޓަށް ފްލެޓްތައް ނުނެރެވުމެވެ.\nސަރުކާރުން ހުޅުމާލެ ދެވަނަ ފޭސްގައި ފްލެޓް ބޮޑުވަރެއް އެޅިޔަސް މި އޮތް ޑިމާންޑަށް ކޭޓާ ކޮށްލެވޭނެއެކޭ ހިތެއް ނުބުނެވެ. އެއީ މާލޭގައި އެކަނިވެސް މިހާރު 200،000 އާ ގާތް ކުރާ އާބާދީއެއް އޮތް އިރު އޭގެ ތެރެއިން ގިނަ ބަޔަކީ ހިޖުރަ ކޮށްގެން ބޮޑު ކުލީގައި އުޅޭ މީހުންނެވެ. ސަރުކާރުން އެނބުނާ 20،000 ފްލެޓް އެޅުން ވާނީ ކަނޑަށް ތިނޯހެއް ކޮއްޕާލުން ކަހަލަ ކަމަކަށް ނޫން ހެއްޔެވެ؟ އެހެން ވީމާ ހައުސިންގެ އަގުތަކަށް އަންނާނެ ބަދަލު ހަމަ ވަރަށް ކުޑަ އެވެ.\nމާލޭ މުނިސިޕަލްޓީ ބެލެެހެއްޓެވި ސަރަގު އާދަމް މަނިކު ވިދާޅުވާ ގޮތުގައި، ފްލެޓްތަކެއް އަޅައި ބްރިޖް ދަމާލެވޭ އިރު ހައުސިންގެ ކަންކަން ހަމަޔަކަށް އަޅުވަން މިހާރަށް ވުރެ ވަރުގަދަ ސިޔާސަތުތަކެއް ސަރުކާރުން ނެރެން ޖެހެ އެވެ. އެހެން ނޫނީ މާލޭގެ ތޮއްޖެހުމަށް އަދި ހައުސިންއަށް ހުރި މައްސަލަތަކަށް ހައްލެއް ލިބޭނެ ކަމަށް އޭނާ ދެކެވަޑައެއް ނުގަންނަވަ އެވެ. ބޯހިޔާވަހިކަމުގެ މައްސަލަ އަކީ ހައްދު ނެއްޓިފައި އޮތް މައްސަލައަކަށް ވާ އިރު އެކަންކަން ހައްލު ކުރަން ސަރުކާރުން ނެރެން ޖެހޭ ސިޔާސަތުތައް ގިނަވާނެ ކަމަށް އޭނާ ދެކެވަޑައިގަންނަވަ އެވެ.\nޕީޕީއެމްގެ ޕީޖީ ލީޑަރު އަހުމަދު ނިހާން ވެސް މީގެ ކުރިން ވިދާޅުވަނީ ފްލެޓް ފަދަ ތަންތަނުގެ އަގުތައް ކުޑަ ކުރުމަށް އެންމެ ފުރަތަމަ ފިޔަވަޅު އަޅުއްވާނެ ރައީސް އަކީ ރައީސް ޔާމީން ކަމަށެވެ. އެކަމަކު އެކަމުގައި އަދި ސީރިއަސް ކަމެއް ނުފެނެ އެވެ. ހައުސިން ލޯންތަކުގެ އިންޓަރެސްޓް ރޭޓް ކުޑަ ކުރިއަށް ހަމައިން ނެއްޓިފައި އޮތް ހައުސިން ބާޒާރުގައި ތިބި މީހުން ބާޒާރުގެ އަގާ އެއްވަރަށް ކުލިތައް ތިރިކޮށްފާނެތޯ އެއީ ކުރިމަތީގައި އޮތް ސުވާލެކެވެ. އެ މާކެޓްގައި ތިބި މީހުން ބަލަނީ މީހުން ފެލައިލެވޭތޯ އެވެ. ގާނޫނަކުން ތަންތަން މޮނީޓާ ކޮށް ކުލި ކަނޑައެޅުމުގެ ބާރު ހިފެހެއްޓިގެން ނޫން ގޮތަކަށް ހައުސިންގެ އަގުތައް ތިރި ކުރެވޭނެ ކަމަށް ބުނުމުގެ ޖާގަ މި އޮތީ ހަމަ ވަރަށް ބޮޑަށް ހަނިވެފަ އެވެ.\nގެދޮރުވެރިކަމެއް ހޯދުމަށް ސަލާން ޖަހަ ޖަހާ ރައްޔިތުންގެ ކެތްތެރިކަން މި ވަނީ ކޮޅުންލައިފަ އެވެ. ސަރުކާރަކުން ދެން މިކަމުގައި ދައްކާނެ ބަހަނާއެއް އޮތް ހެނެއް ހިއެއް ނުވެ އެވެ. ސަރުކާރުތަކުން މިހާތަނަށް ވެސް ބޭނުމެއް ކަމެއް ހުރީ ކޮށްފަ އެވެ. ބޭނުން ކަމެއް ކުރަން ވީމާ ފައިސާ ވެސް ހުރެ އެވެ. އެންމެ ރެއަކާ ދުވާލުން ބޮޑެތި ގާނޫނުތައް ފާސްކޮށްލައި ގާނޫނު އަސާސީ ވެސް ބޭނުން ގޮތަކަށް އަނބުރާލަ އެވެ. އެހެން ވީމާ ރައްޔިތުންގެ މި އާދޭހަށް ނިމުން ގެނެވިދާނެ އެވެ. ބަހަނާ ނުދައްކާށެވެ. އިހުލާސްތެރިކަމެއް އޮވެއް ޖިއްޔާ ކޮންމެ ރައްޔިތަކަށް ފްލެޓެއް ދީ، ގެދޮރު ނިކަމެތިކަން ފިލުވާލަދެވިދާނެ އެވެ.\nބޯހިޔާވަހިކަން ހައުސިން ޔުނިޓް


Syria gai jaanun fidhaa vumuge hamalaa dhinee dhivehsseh noon\nސީރިއާގައި ދިވެއްސަކު ޖާނުންފިދާވެގެން ކާރު ބޮމުގެ ހަމަލާއެއް ދީފި ކަމަށް ބުނެ ފަތުރާފައިވާ ހަބަރަކީ ދޮގު ހަބަރެއްކަމުގައި ގިނަ ދިވެހިން ނިސްބަތްވާ ހަނގުރާމަވެރިންގެ ޖަމާޢަތް ތަހްރީރް އަލް-ޝާމް ޖަމާޢަތުން ބުނެފިއެވެ.\nއެ ޖަމާއަތުން އެ ވާހަކަ ދޮގުކޮށް ނެރުނު ނޫސް ބަޔާނުގައި ބުނީ އެހަމަލާ ދިނީ ދިވެއްސެއް ނޫން ކަމަށެވެ. އެ ޖަމާއަތުން ނެރުނު ބަޔާނުގައި އެ ހަމަލާ ދިނީ “ދިވެހިރާއްޖެއަށް ނިސްބަތްވާ އަޚެއް ނޫން.” ކަމަށް ބުނެފައިވާއިރު ހަމަލާދިނީ ކޮން ގައުމަކަށް ނިސްބަތްވާ މީހެއްކަން އެމީހުން ހާމަކޮށްފައެއް ނުވެއެވެ.\nމި ޖަމާއާތުން އެ ހަބަރު ދޮގުކޮށް ބަޔާނެއް ނެރެފައިވާއިރު ސީރިއާގެ ނޫސްތަކުގައި ބުނެފައި ވާގޮތުން މިހަމަލާ ދީފައި ވަނީ ސީރިއާގެ ހުޅަނގު އުތުރުގައި އޮންނަ ހަމާ ޕްރޮވިންސްގައެވެ. މި ހަމަލާ ދީފައިވަނީ ސީރިއާގައި ހަރަކާތްތެރިވާ ދިވެއްސެއް ކަމަށްވާ އަބޫ ސަރަހް ނަމަކަށް ކިޔާ ހަނގުރާމަވެރިޔަކުކަމަށް ސީރިއާގެ ސިފައިންވަނީ ބުނެފައެވެ، އަދި ދިވެއްސަކު ބޮމެއް ގޮއްވާލައިގެން ހަމަލާ އެއް ދިނުމުގެ އިތުރުން އެޕްރޮވިންސްގެ އަވަށަކަށް ވަންނަން ހަނގުރާމަވެރިންތަކެއް މަސައްކަތްކޮށްފައިވާކަމަށްވެސް ސިފައިންވަނީ ބުނެފައެވެ.\nސީރިއާގައި ހަނގުރާމަކުރަމުން ދިޔަ ދިވެއްސަކު މަރުވެއްޖެ\nސީރިއާގައި ތިބި ދިވެހިން ރާއްޖެ ގެނައުމަށް މަސައްކަތްކުރަނީ\nސީރިއާ އަށް ދިޔަކަމަށް ބުނާ ދިވެހި ފިރިހެނަކު އެނބުރި ރާއްޖެ އަތުވެއްޖެ


SunOnline: #VAAHAKA: Nuvaanan thafaatheh... episode: 5\nނުވާނަން ތަފާތެއް... (5)\nމުތައްހަރު އިބްރާހީމް (މުތާ) 10 Mar 2019, 08:12\n''ޢައިޝަތު މަލްސާ ހުސޭން...'' މޭޒުމަތީ އޮތް ފައިލަށް ދިން އަވަސް ނަޒަރާއެކު އަޝްކާން ބުނެލިއެވެ. އެއަށްފަހު އޭނަގެ ނަޒަރު އަނެއްކާ ވެސް ހުއްޓާލީ މަލްސާ އަށެވެ.\n''ތި ދެއްވި ވަގުތަށް ޝުކުރިއްޔާ، އިންޓަވިއުގެ ނަތީޖާ އަންގަން މާދަމާ ގުޅާލާނެ...'' އޭނަ ކުރަން ބޭނުންވި ސުވާލުތައް ނިމުމާއެކު އަޝްކާން މަލްސާއަށް ބަލާލަމުން ފަނޑު ހިނިތުންވުމެއް ދިނެވެ. އެއާއެކު ބޭއިހްތިޔާރުގައި މަލްސާއަށް ވެސް ހިނިތުންވެވުނެވެ.\n''ޝުކުރިއްޔާ...'' މަލްސާއަށް ރައްދުގައި ބުނެވުނެވެ. އޭރު އޭނަގެ ހިތަށް މާޔޫސްކަން ވެރިވެއްޖެއެވެ. އަޝްކާންއާއިއެކު ހޭދަކުރެވެމުން ދިޔަ ވަގުތުކޮޅަށް ނިމުން އަންނަނީކަން އެނގުމުން އުދާސްކަން ހިތަށް ވެރިވިއެވެ. ދެން ބައްދަލުވެދާނެ ކަމެއް ވެސް އެނގެނީކީ ނޫން ވިއްޔާއެވެ. ލިބިފައިވި ހާސްކަމުގެ ސަބަބުން އަޝްކާން ކުރި ސުވާލުތަކަށް ރަގަޅަށް ޖަވާބު ދެވުނުކަމެއް ވެސް ނޭގެއެވެ. މަލްސާގެ ހިތް އިތުރަށް އުދާސްކުރުވިކަމަކަށް އެކަން ވިއެވެ.\n'' އައެމް ސޮރީ... އާރ ޔޫ އޯކޭ؟...'' ލިބިފައިވި ސިހުމާއި ހާސްކަމުގެ ސަބަބުން އެއްޗެއް ބުނަން ނުކުޅެދިފައިވަނިކޮށް މަލްސާގެ ކަންފަތުގައި އެޒުވާނާގެ އަޑު ޖެހުނެވެ. އެއަޑުގައި ރުޅިވެރިކަމެއް އަދި ނުރުހުންތެރިކަމެއް ނުވެއެވެ. އެއިހުސާސްތަކަށްވުރެން ބޮޑަށް ހާމަކޮށްދެނީ މަލްސާއާއި މެދު ކަންބޮޑުވެފައިވާ ތަނެވެ.\n''ސޮރީ...'' މަލްސާއަށް އަނެއްކާ ބަލާލެވުނީ ތަޅައިގެން ގޮސްފައި އޮތް ފޯނަށެވެ. އެކަން އެޒުވާނާއަށް ފާހަގަކުރެވުމާއެކު ހިނިގަނޑެއް ޖަހާލި އަޑު އިވުނެވެ. އޭގެ ސަބަބުން މަލްސާއަށް ލިބުނީ ހައިރާންކަމެވެ. އެހާ އަގު ބޮޑު ފޯނެއް ހަލާކުވުމުން ރުޅިއައުމުގެ ބަދަލުގައި މީހަކު ހިނިތުންވިތަން އޭނައަށް ފެނުނު އެއީ ފުރަތަމަ ފަހަރެވެ.\n''މަޢާފަށް އެދޭވަރުގެ ކަމެއް ނުވެއެއްނު، އަހަރެންވެސް ރަގަޅަށް ނުބަލާ ހިނގަން ހަދައިގެން މިހެން މިދިމާވީ، އެހެންނޫނަސް ފޯނު ބަދަލުކޮށްލަން އުޅެނިކޮށް މިހެން މިވީ، އިޓްސް ނޮޓް އަ ޕްލޮބްލަމް...'' އެޒުވާނާ ކުޑަކަކޫ މައްޗަށް ތިރިވަމުން އޭަނަގެ ފޯނު ނެގުމުގެ ބަދަލުގައި އަވަސްވެގަތީ ބިންމައްޗަށް ފައިބާފައި ހުރި މަލްސާގެ ފައިލުގެ ގަނޑުތައް ނެގުމަށެވެ. މަލްސާއަށް އެކަން މަނާ ނުކުރެވެނީސް އެޒުވާނާ ހުރިހާ ގަނޑުތައް ނަގައި ފައިލުގެ ތެރެއަށް ލުމަށްފަހު އޭނަގެ ފުރިހަމަ އިސްކޮޅުގެ މައްޗަށް ތެދުވުނެވެ. އަދި މަލްސާއަށް ފަރުވާތެރިކަމާއެކު ބަލާލަމުން ހިނިތުންވެލިއެވެ. އަދި އޭނަގެ އަތުގައި އޮތް ފައިލު މަލްސާއަށް ދިއްކޮށްލިއެވެ.\n''ވަރަށް ބިޒީ ވަގުތެއް ވީމަ އިތުރަށް ވާހަކަދައްކަން ހުރެވޭކަށް ނެތް... ހޯޕް ޓު ސީ ޔޫ ސޫން...'' ފުރިހަމަ ހިނިތުވުމެއް މަލްސާއަށް ދެމުން އެޒުވަނާ ބުނެލިއެވެ. ހުއްޓުން އަރާފައި މަލްސާއަށް ހުރެވުނީއެވެ. އެޒުވާނާ އޭނަގެ ފޯނު ނަގައިގެން ހިނގައިގަތީ އަޝްކާންގެ ކެބިންއާއި ދިމާއަށެވެ. ފަސްއެނބުރި އެމަންޒަރު ބަލަން މަލްސާއަށް ހުރެވުނެވެ. އެޒުވާނާ ލައިގެން ހުރި ސޫޓާއި އަތުކުރީ އޮތް ބްރޭންޑެޑް ގަޑީގެ ސަބަބުން އެއީ އާދައިގެ ޒުވާނެއް ނޫންކަން އެމަދު ވަގުތުކޮޅުގެ ބައްދަލުވުމުގެ ތެރޭގައި ވެސް މަލްސާއަށް ނަގައިގަނެވުނެވެ.\n''އަނހާނ، ތިއައީ ދޯ... ގުޅަން އުޅެނިކޮށް ތިއައީ ވެސް... ފޯނަށް ކިހިނެއް ހަދައިގެން ތިއުޅެނީ؟...'' ކެބިންއަށް ވަން ކައްޔިސް ފެނުމާއެކު ބޮޑު ގޮނޑިން އަޝްކާން ތެދުވުނެވެ. އަދި ކައްޔިސްއަށް ދިން ސަމާލުކަމާއެކު ފުރަތަމަ ވެސް ފާހަގަކުރެވުނީ ކައްޔިސްގެ އަތުގައި އޮތް ހަލާކުވެފައިވި ފޯނެވެ.\n''މީހާގެ ސަމާލުކަން އެހެން ކަންކަމަށް ދެންޏާމު މިކަހަލަ ކުދިކުދި ކަންތައް ވެސް ދިމާވާނެ... ދެންމެ ނިކުމެގެން ދިޔައީ ކީއްކުރަން އައި ކުއްޖެއްތަ؟... މިތާ ޑިޕާރޓްމެންޓަކަށް އަލަން ޖޮއިން ކުރި ކުއްޖެއްތަ އެއީ؟...'' ކައްޔިސް އޮޅުންފިލުވަން ބޭނުންވީ އޭނައާއި ބޭރުން ބައްދަލުވި ކުއްޖާއާއި ބެހޭގޮތުންނެވެ. އެސުވާލުން އަޝްކާންއަށް ލިބުނީ ހައިރާންކަމެވެ.\n''ކާކު؟...'' ބުމައަރުވާލަމުން އަޝްކާން ސުވާލުކުރިއެވެ.\n''ބުރުގާއަޅައިގެން ހުރި ކުއްޖެއް، ޝާންގެ ކެބިންއަށް ކޮންމެކޮންމެ މީހަކަށް ނާދެވޭނެތީ މިސުވާލުކުރީ... އަނެއްކާ މަށަށް ސިއްރުން ޝާން ކަމެއް ކުރަނީތަ؟...'' އަޝްކާންއާއި ދިމާކޮށްލަން އުޅޭ ރާގަކަށް ކައްޔިސް ސުވާލުކުރިއެވެ. އެކަމާ އަޝްކާން ގަޔާނުވިއެވެ. އޭނަގެ މޫނުމަތިން ސީރިޔަސްކަމާއި ނުރުހުންތެރިކަން ފާޅުވިއެވެ.\n''އެއީ އިންޓަވިއުއަކަށް އައި ކެންޑިޑޭޓެއް...'' އަޝްކާން ރައްދުދިނެވެ.\n''ދެން ހަޤީޤަތް އޮޅުވާލަން އުޅޭނެކަމެއް ނެތޭ... ވިވިއަން!، ބުނެބަލަ މިވާ ގޮތެއް، އެއީ ކޮން ކުއްޖެއްތަ؟...'' ވިވިއަންއަށް ނިތްއެއްލަމުން ކައްޔިސް ސުވާލުރިއެވެ. ވިވިއަން ވެސް ޖަވާބު ދިނީ އަޝްކާންގެ ޖަވާބާ އެއްގޮތަށެވެ. އެއާއެކު ކައްޔިސް ޗޮކެއް ކަނޑާލިއެވެ.\n''ފައިން!، އިން ޔޫ ގައިސް ސޭއި ސޯ، އައިލް ބިލީވް އިޓް، އިންޓަވިއުއަކަށް ވެއްޖެއްޔާމު އެކުއްޖާ ހޮވައްޗޭ... މުޅި އޮފީސް އޭރުން އުޖާލާވެގެންދާނެ...'' ލާނެތް ރާގަކަށް ކައްޔިސް ވާހަކަދެއްކިއެވެ. އޭނަ އައިސް އަޝްކާންއާއި އަރާހަމަކުރަމުން އަޝްކާންގެ ކޮނޑަށް އަތް ވައްޓާލިއެވެ. އެކަމާ ގަޔާނުވި އަޝްކާން، ކައްޔިސްގެ އަތް ދުރުކޮށްލިއެވެ.\n''ރީތި ކަމަކީ ހުރިހާވެސް ކަމެއް ނޫން...'' އަޝްކާން ސީރިޔަސްކަމާއެކު ބުނެލިއެވެ.\n''މިސްޓަރ ވާރޖިން ފިލޯސަފާރ، ލެކްޗާރ ދޭން ފަށާނީ ފަހުން... ލަންޗަށް ދަންޏާމު ހިނގާ އަވަހަށް، ގަޑިއެއްހާއިރު ފަހުން ކޯޓް ހިއަރިންގްއަކަށް ދާން އެބަޖެހޭ...'' ކައްޔިސް އޭނަގެ އަތުކުރީ އޮތް ރޮލެކްސް ގަޑިއަށް ބަލާލަމުން ބުނެލިއެވެ. އެވަގުތު ދެއެކުވެރީން އެކީގައި މިސްރާބު ޖެހީ މެންދުރުގެ ކެއުމަށް ދިއުމަށެވެ.\n''ސާރ، ކޮން ކެންޑިޑޭޓެއް ތޯ ސެލެކްޓްކުރަންވީ؟...'' އަޝްކާން ދިއުމުގެ ކުރިން ވިވިއަން ސުވާލުކުރިއެވެ. އެއާއެކު ކުރިއަށް ހިނގައިގެންފައި ވެސް އަޝްކާން ހުއްޓުނެވެ. އަދި އޭނަގެ އަތުގައި އެންމެ އަވަހަށް ޖެހުނު ފައިލު ނަގާފައި ވިވިއަން އަތަށް ދިއްކޮށްލިއެވެ. އެއަށްފަހު މަޑުކުރުމެއް ނެތި އަވަސްވެގަތީ ކެބިންއިން ނިކުތުމަށެވެ.


SunOnline: Bodethi badhal thakun Dhaulaiy hulivanee! Everin Kobaa?\nބޮޑެތި ބަދަލުތަކުން ދައުލަތް ހުލިވަނީ! އެވެރިން ކޮބާ؟\nއަހުމަދު ނާއިފު 10 Oct 2019, 10:37\nކުރީގެ އެޓާނީ ޖެނެރަލް އަނިލް އާއި އޭރުގެ އިކޮނޮމިކް މިނިސްޓަރު ސައީދު -- ސަން ފައިލް ފޮޓޯ\nހަމައެއްލަމައެއް ނެތި ކުރީގެ ސަރުކާރުތަކުން އުވާލާފައިވާ ކޮންޓްރެކްޓްތަކުގެ ސަބަބުން، ދައުލަތުން އެކި ފަރާތްތަކަށް ދޭން ޖެހޭ މާލީ ބަދަލު 6.8 ބިލިއަން ރުފިޔާއަށް އަރާ ކަމަށް ވަނީ ހިސާބުކުރެވިފަ އެވެ. މިއަދަދު ނިއުޅައި ބަލާ އިރު ރާއްޖޭގެ ކޯޓްތަކުން ނިންމި މައްސަލަތަކާ ހުރެ، ބަދަލުގެ ގޮތުގައި 882 މިލިއަން ރުފިޔާ ސަރުކާރުން ކުންފުނިތަކަށް ދައްކަން ހުކުމްކޮށްފައިވާ އިރު، އާބިޓްރޭޝަން އިން ނިންމި މައްސަލަތަކުން 17.89 މިލިއަން ޑޮލަރު (277 މިލިއަން ރުފިޔާ) ބޭރުގެ ކުންފުނިތަކަށް ބަދަލުގެ ގޮތުގައި ވަނީ ދޭން ޖެހިފަ އެވެ.\nމީގެ އިތުރަށް ކޯޓުތަކުގައި ނުނިމި ހިނގަމުން އަންނަ މައްސަލަތަކުގެ ތެރެއިން ރާއްޖޭގެ ކޯޓްތަކުގައި އަދި ވެސް 216 މިލިއަން ރުފިޔާގެ މައްސަލަތައް ހުރި އިރު އާބިޓްރޭޝަންގައި 350 މިލިއަން ޑޮލަރު (5.4 ބިލިއަން ރުފިޔާ) ހޯދުމުގެ މައްސަލަތައް އަންނަނީ ހިނގަމުން އެވެ.\nމިއީ ރާއްޖެ ކަހަލަ ނިސްބަތުން ކުޑަ ގައުމަކަށް ސިއްސައިގެން ދާވަރުގެ ބޮޑެތި އަދަދުތަކެކެވެ. މި އަދަދުތަކުން އުފަން ކުރުވާ ސުވާލަކީ، ކުޑަކުޑަ ދައުލަތަކަށް މިއީ އުފުލޭ ވަރުގެ ބުރައެއް ހެއްޔެވެ؟ މި ބުރަ އަހަރުމެންގެ މައްޗަށް ކުރިމަތި ކުރީ ކޮން ބައެއްގެ އިހުމާލުން ހެއްޔެވެ؟\nމިއީ ވެސް ބޮޑު ސިންގާނަ ހިޔާނާތެއް!\nކުރީގެ އޭޖީ އަނިލް އާއި އޭރުގެ ސަރުކާރުގެ ބައެއް ވެރިން: ބަދަލު ދޭން ޖެހެނީ އެބޭފުޅުންގެ އިހުމާލުން ކަމަށް ތުހުމަތު ކުރޭ -- ސަން ފޮޓޯ/ ފަޔާޒު މޫސާ\nރައީސް މުހައްމަދު ވަހީދުގެ ކުރު ސަރުކާރާއި އެއަށް ފަހު ރައީސް ޔާމީންގެ ސަރުކާރުގައި ކޮންޓްރެކްޓްތަކާ މެދު އަމަލުކޮށްފައި ހުރި ގޮތުން، ކުންފުނިތަކަށް ބަދަލުގެ ގޮތުގައި މިހާރު ވެސް 1.2 ބިލިއަނެއްހާ ރުފިޔާ ދެވިފައިވާ ކަމަށް ތަފާސްހިސާބުތަކުން ދައްކަ އެވެ.\nމީގެ އެންމެ ފަހުގެ ކޭހަކީ، ނޫމަޑި ކިޔާ ކުންފުންޏެއްގެ އެގްރިމަންޓް އުސޫލުން ބޭރުން އުވާލާފައި ވާތީ، ބަދަލެއްގެ ގޮތުގައި 55 މިލިއަން ޑޮލަރު (848.1 މިލިއަން ރުފިޔާ) އެ ކުންފުންޏަށް ދިނުމަށް ނިންމުމެވެ. އެ ކުންފުނިން ޖެއްސި މައްސަލައަކީ، ރައީސް ނަޝީދުގެ ސަރުކާރުގައި ރާއްޖޭގެ އެކި ސަރަހައްދުތަކުގައި ލަގްޒަރީ ވިލާތަކެއް އެޅުން އަދި ފުލުހުންގެ ފްލެޓްތައް ހަދަން ހަވާލުކުރި އެއްބަސްވުން ބާތިލް ކުރުމެވެ.\nމި އަހަރުގެ މެދެއްހާ ހިސާބުގައި، ސަޕްލިމަންޓްރީ ބަޖެޓެއް ހުށަހަޅައިގެން އިތުރު ބިލިއަނެއްހާ ރުފިޔާ ހަރަދު ކުރުމަށް ހުއްދަ ހޯދަން މަޖުބޫރުވީ ވެސް މި ބޮޑެތި ބަދަލުތަކާ އެކު ހަރަދުތައް ބޮޑުވެގެން އެވެ.\nތަފާސްހިސާބުތަކަށް ބަލާއިރު ދައުލަތުގެ ބަޖެޓް 30 ބިލިއަން ރުފިޔާގައި ހުރި އިރު، ބަދަލުގެ ގޮތުގައި ދޭން ޖެހޭ ކަމަށް އަންދާޒާ ކުރެވޭ 6.7 ބިލިއަން ރުފިޔާ އަކީ ޖުމްލަ ބަޖެޓްގެ 23 ޕަސެންޓެވެ. މި ހުރިހާ ފައިސާ ދެއްކުމުން މައްސަލަ ނިމުނީ ހެއްޔެވެ؟ ބަޔަކު ޒިންމާ ކުރުވާކަށް ނުޖެހޭ ހެއްޔެވެ؟\nރައީސް އިބްރާހިމް މުހައްމަދު ސޯލިހު އިޝާރާތް ކުރައްވާފައިވާ ގޮތުގައި ނޫމަޑި ކުންފުނިން ހުށަހަޅާފައިވާ މައްސަލައިގައި ކުރީގެ ހައުސިން މިނިސްޓަރު މުހައްމަދު މުއިއްޒު އާބިޓްރޭޝަންގައި އިއުތިރާފްވެ ވަޑައިގަތީ، އެމަނިކުފާނު މިނިސްޓަރުކަމުގައި ހުންނަވައިގެން އެއްބަސްވުން ބާތިލް ކުރީ އުސޫލާ ހިލާފަށް ކަމަށެވެ. ރައީސްގެ ނުބައި އެންގުމަށް މިނިސްޓަރު އޭރު ބޯލަބައި އެ ފިޔަވަޅު އެޅީ އެވެ. -- މުއިއްޒަށް ގުޅައި މެސެޖް ކުރުމުން ވެސް އެ ތުހުމަތުތަކަށް ޖަވާބެއް ނުދެއްވަ އެވެ.\nއެކަން ކުރި ބޭފުޅާ އަމިއްލައަށް އެގޮތަށް އިއުތިރާފް ވުމުން އެހިސާބުން ދައުލަތުން ގޯސް ހެދިކަން އެއޮތީ ވަރަށް ބޮޑަށް ސާފުވެފަ އެވެ. އެ މައްސަލަ ދައުލަތާ އެއްކޮޅަށް ނިމެން ހުރި ހުރިހާ ދޮރެއް އެ އޮތީ އެކީހެން ބަންދުވެފަ އެވެ. ދެން ސަރުކާރަށް ޖެހުނީ ލުއި ހައްލެއް ހޯދާށެވެ.\nޔަގީންވާ ކަމަކީ އެއްބަސްވުންތައް ބާތިލް ކޮށްފައި ވާނީ، އޭރުގެ ބަންޑާރަ ނައިބަކަށް ހުންނެވި މުހައްމަދު އަނިލްގެ ލަފާތަކެއް ރައީސްއަށް ލިބުނީމަ އެވެ. އެހެން ނޫނީ އެފަދަ ބޮޑެތި ނިންމުންތަކެއް އައުމަކީ ނާދިރު ކަމެކެވެ. އެހެން ކަމަށްވާ ނަމަ، އޭރުގެ ބަންޑާރަ ނައިބު އެކަމުގެ ޒިންމާ ނަންގަވަން ނުޖެހޭ ހެއްޔެވެ؟ ނޫން ނަމަ އެ ފިޔަވަޅު އެޅުއްވި މުވައްޒަފު ޒިންމާވާން ޖެހޭނެ އެވެ.\n"އިންސާފު ހޯދައިދޭން އަޅުގަނޑުމެން ދާން ޖެހޭ ހިސާބެއް މިއީ. [ބަދަލު ދިނުން] ބަދަލު ދޭއިރުގައި އަޅުގަނޑުމެން ވިސްނަން ޖެހޭ އެއްކަމެއް އެބަ އޮތް. މިކަން ކުރި ބަޔަކާ ދޭތެރޭގައި އަޅުގަނޑުމެން ކިހިނެތްތޯ ހަނދާނީ. ހަމަ ކޯޓްތަކަށް ގޮސްވެ އާބިޓްރޭޝަން ސެންޓަރުތަކަށް ގޮސްވެސް ވަރަށް ސާފުކޮށް އެކަން ކުރި މީހުން އެބަ ބުނޭ ތިމަންނާމެން އެކަން ކުރީ ގާނޫނާ ހިލާފަށޭ. ނޫމަޑި މައްސަލައިގައި ވެސް ސިންގަޕޫރު އާބިޓްރޭޝަންގައި ވެސް ކޮންމެވެސް ބޭފުޅަކު އެހެން ވިދާޅުވި ކަމަށް ވަނީ. ތިމަންނާމެން އެ އެގްރިމަންޓް އުވާލީ، ގާނޫނާ ހިލާފަށޭ،" މިދިޔަ ޖުލައި މަހުގެ ތެރޭ ރައީސް ސޯލިހު ނޫސްވެރިންނާ ބައްދަލު ކުރައްވާ ބޮޑު ބަދަލުގެ މައްސަލަ ސާފުކޮށްދެއްވި އެވެ.\nރައީސް އޮފީހުގެ އިސް ބޭފުޅުންނާ އެކު އެމަނިކުފާނު -- ފޮޓޯ/ ރައީސް އޮފީސް\nރައީސް ވެސް އެ އިޝާރާތް ކުރެއްވީ ދައުލަތަށް ބަދަލު ދޭން ޖެހުމުން އުފުލަން ޖެހޭ ބޮޑު ބުރަޔާ އެކު، އެކަމުގައި އިހުމާލުވާ މީހުންގެ އަތުން އެ ބަދަލު ހޯދޭނެ ގޮތްތަކެއް ރޭވުމާ ގުޅޭ ގޮތުން އެވެ. އޭރަކު ހުންނަވާ އެޓާނީ ޖެނެރަލް ދެއްވި ލަފަޔާއި އޭގެ ފަހުން ތަރުތީބުވެގެން އަންނަ ފިޔަވަޅުތަކުން ދައުލަތަށް ގަސްތުގައި ގެއްލުމެއް ލިބޭ ގޮތަށް އަމަލު ކުރެވިފައިވާ ނަމަ، އެއީ ބަޔަކު ޒިންމާ ކުރުވަން ޖެހޭ ކަމެކެވެ.\nޖީއެމްއާރުގެ މައްސަލާގައި ވެސް، ކަން ދިމާވީ މިކަހަލަ ގޮތަކަށެވެ. އުފެދުނު އިރުވެސް ބާތިލް އެގްރިމަންޓެއް ކަމަށް ބުނެ، އޭރުގެ ރައީސް ވަހީދުގެ ސަރުކާރުން ޖީއެމްއާރުގެ އެގްރިމަންޓް ބާތިލްކޮށްލުމުން އާބިޓްރޭޝަނުން ނިންމީ ބަދަލަށް 271 މިލިއަނެއްހާ ޑޮލަރު ދައްކާށެވެ. އޭރުގައި ބަންޑާރަ ނައިބަކަށް ހުންނެވި އައިޝަތު އާޒިމާ ޝަކޫރު ދިން މި ގާނޫނީ ލަފާގެ ސަބަބުން އެ ބުރަ އެންމެ ފަހުން ރައްޔިތުންގެ ބޮލުގައި އެޅުނީ އެވެ.\nސިޔާސީ އަދި ޒާތީ ސަބަބުތައް އިސްކޮށްގެން ނިންމި މި ނިންމުންތަކަކީ ބޮޑު އިހުމާލެކެވެ. އަދި އެއީ ދައުލަތާއި ރައްޔިތުންނަށް ވެވޭ ޒާތެއްގެ ހިޔާނާތެކެވެ. ސަބަބަކަށްވަނީ، ރައްޔިތުންގެ ބައިތުލް މާލުން އެތައް ބިލިއަން ރުފިޔާއެއް ގެއްލިދަނީ މި އިހުމާލުން ކަމުގައި ވާތީ އެވެ.\nއިހުމާލުގައި ޒިންމާ ކުރުވައި އަދަބުދީ!\nއެއްވެސް ޒިންމާދާރު ކަމެއް ނެތި މި ގޮތަށް ނިންމާ ނިންމުންތަކުގެ ޒިންމާ އެކަން ކުރި ބަޔަކު ނަގަން ނުޖެހޭނެ އެއް ގޮތެއް ވެސް ނެތް ކަމަށް ގާނޫނީ ބޭފުޅުން ވިދާޅުވެ އެވެ.\nގާނޫނީ ވަކީލް އަދި ތުޅާދޫ ދާއިރާގެ މެންބަރު ހިސާން ހުސެއިން ވިދާޅުވެފައިވާ ގޮތުގައި، މިފަދަ ބޮޑެތި ބަދަލުތަކެއް ކުންފުނިތަކަށް ދޭން ޖެހުމުގެ އަސްލު އުފަންވީ، ސިޔާސީ ސަބަބުތަކާއި ބޭއިންސާފުން ނިންމުންތަކުގެ ސަބަބުން އެވެ. އަދި ނުރަނގަޅުކޮށް އެގްރިމަންޓްތައް ބާތިލް ކުރުން ހިސާން ސިފަކުރައްވަނީ، އެއީ ދައުލަތުން އަދާކުރަން ޖެހޭ ޒިންމާއާ ދިމާ އިދިކޮޅަށް ނުރަނގަޅު ނިޔަތް އިސްކޮށްގެން ނިންމި ބޭއިންސާފު ނިންމުންތަކެއްގެ ގޮތުގަ އެވެ.\n"ދައުލަތުން އެކި ފަރާތްތަކަށް ބަދަލު ދޭން ޖެހޭ ހާލަތްތަކުގައި އެކަމަށް ޒިންމާ ވާން ޖެހޭ ދައުލަތުގެ ވަޒީފާގައި ހުރި މުވައްޒަފު. ޖަވާބުދާރީ ކުރެވޭނެ އުސޫލެއް ގާއިމް ކުރަން ޖެހޭ. ދައުވާކޮށްގެން އެ ބަދަލު އެ ޒިންމާވާ ފަރާތްތަކުގެ އަތުން ނެގެން ޖެހޭ،" ދައުލަތުން ދޭން ޖެހޭ ބަދަލުގެ މައްސަލާގައި ހިސާން ހުށަހެޅުއްވި ގަރާރުގައި ވިދާޅުވެފައިވެ އެވެ.\nކުރީގެ ހައުސިން މިނިސްޓަރު މުއިއްޒު: އޭނާގެ ޒިންމާ ވެސް ބޮޑު ކަމަށް ބުނޭ -- ސަން ފޮޓޯ/ އަޙުމަދު އަވްޝަން އިލްޔާސް\nމީގެ ކުރިން އޭޖީ އޮފީހުގައި ވެސް މަސައްކަތް ކުރެއްވި ގާނޫނީ ވަކީލަކު ވިދާޅުވި ގޮތުގައި ގިނަ ފަހަރަށް ކުންފުނިތަކަށް ބޮޑެތި ބަދަލުތައް ދޭން ޖެހިފައި ހުރީ، އެޓާނީ ޖެނެރަލަކަށް ހުންނަ ފަރާތުގެ ބޮޑެތި އިހުމާލުތަކެއް ހުރީމަ އެވެ. ގާނޫނީ ޒިންމާ އެއް ފަރާތްކޮށް "ސިޔާސީ ލަފާތައް" ދެމުން ގެންދާތީ އެވެ. އެ ވަކީލް ވެސް ދެކެވަޑައިގަންނަވާ ގޮތުގައި، އެފަދަ ލަފާތައް ދީފައިވާ ނަމަ، ބަންޑާރަ ނައިބު ޒިންމާދާރު ކުރުވެން ޖެހެ އެވެ. ގެއްލުމުގެ ބަދަލު ނެގެން ޖެހެ އެވެ.\n"މި ގޮތަށް ދައުލަތަށް ގެއްލުންވާ ގޮތަށް އަމަލުތަކެއް ކުރެވިފައި ހުރި ނަމަ އޭގެ ބަދަލު ހޯދެން ޖެހޭނެ. ދައުލަތުގެ މުވައްޒަފުން ޒިންމާދާރުކުރުވެން ޖެހޭނެ. އެ ބަދަލު ގާނޫނުތަކަށް އަންނާން އެބަ ޖެހޭ،" އެ ވަކީލު ވިދާޅުވި އެވެ.\nނާޖާއިޒު ފައިދާ ނަގައި ނުހައްގު މުއްސަނދިކަމެއް!\nފުލުފުލުގައި ދައުލަތުން ކުންފުނިތަކަށް ދޭން މިޖެހޭ މާލީ ބޮޑު ބަދަލާ އެކު، ފެންނަ ބޮޑު މަންޒަރަކީ ކުންފުނިތަކަކުން ގަސްތުގައި ދައުލަތް ފޭރިގަތުމަށް ހިފައިގަތުމެވެ. އެކަށީގެންވާ ނުވާވަރުގެ ބޮޑެތި ބަދަލުތަކަށް ބައެއް ކުންފުނިތަކުން އެދެން ފެށުމެވެ. އަދި ކޯޓްތަކުގެ ތެރެއިން ވެސް އެފަދަ ހުކުމްތަކެއް އައުމެވެ. އަދި ސަރުކާރުން ވެސް އެ ކުންފުނިތަކަށް އެ ބަދަލު ދެމުން ގެންދިޔުމެވެ.\nމިސާލަކަށް، ބިޒްނަސް އިމޭޖް ގްރޫޕްގެ އަސްލު ކޮންޓްްރެކްޓްގެ އަގަކީ 5.6 މިލިއަން ރުފިޔާ އެވެ. ނަމަވެސް، ކޯޓުން މައްސަލަ ނިމުނު އިރު ޖޫރިމަނާ ފައިސާގެ އަދަދާ އެކު 78 މިލިއަން ރުފިޔާއަށް އެ ކޮންޓްރެކްޓްގެ އަގު އަރައިގެން ދިޔައީ އެވެ. އަދި ސަރުކާރުން އެ ކުންފުންޏަށް 30 މިލިއަން ރުފިޔާގެ ބަދަލެއް ދީ މައްސަލަ ނިންމަން ޖެހުނީ އެވެ.\nއެކަމަކު މިއީ ކޮން ކަހަލަ އިންސާފެއް ހެއްޔެވެ؟ އެއް ބަޔަކު ގޯސްކޮށް ނިންމާފައިވާ ކަމެއް އަނެއްކޮޅަށް ނިއުޅާ އިރު، އިންސާނުންގެ ބުއްދި ގަބޫލު ކުރާ ހަމައަކުން އެކަން ކުރާކަށް ނުޖެހޭ ހެއްޔެވެ؟ ކޯޓުން ބޭރުން، "ލުއި" ގޮތަކަށް މައްސަލަ ނިންމާ އިރު، ދޭން ޖެހޭ ބަދަލު ކަނޑައަޅަނީ ކޮން އުސޫލަކުން ހެއްޔެވެ؟ އަދި ކޯޓުން ބޭރުން މައްސަލައެއް ނިންމަނީ ކޮން އަސާސްތަކަކަށް ބަލާފައި ހެއްޔެވެ؟ އެކަންކަން ނިންމާއިރު ދެފުށް ފެންނަނީ ކިހާވަރަކަށް ހެއްޔެވެ؟\nއެމްޑީޕީގެ ޕީޖީ ލީޑަރު އަލީ އާޒިމް ސިފަކުރައްވާ ގޮތުގައި، ދައުލަތުން ބަދަލު ހޯދުމުގެ ކަންތައްގަނޑަކީ މިހާރު އެންމެ ހިނގާ ޒާތުގެ ވައްކަމެވެ. އޭނާގެ އެ ވާހަކައަށް ތާއީދު ކުރައްވާ މަރަދޫ ދާއިރާގެ މެންބަރު އބްރާހިމް ޝަރީފް ވިދާޅުވެފައިވާ ގޮތުގައި، ވިޔަފާރިއެއްކޮށްގެން 1،000 އަހަރުން ނުލިބޭނެހާ ބޮޑު ފައިދާއެއް ބަދަލުގައި ގޮތުގައި ހޯދަން ބައެއް ކުންފުނިތަކުން މަސައްކަތް ކުރެ އެވެ. އެކަން އެގޮތަށް ހިނގާ ނަމަ ދައުލަތް ބަނގުރޫޓް ވެގެން ހިނގައިދާނެ ކަމަށް ޝަރީފް ދެކެވަޑައިގަންނަވަ އެވެ.\n"މިދާ ރޭޓުން މިކަން ދަންޏާ ދައުލަތް ބަނގުރޫޓްވާން މާ ގިނަ ދުވަހެއް ނުނަގާނެ. މިކަން މިއީ ގާނޫނަށް ބަދަލު ގެނެސްގެން ވެސް ހުއްޓުވަން ޖެހޭ ކަމެއް،" ޝަރީފް ވިދާޅުވެފައިވެ އެވެ.\nމި ސަބަބުތަކާ ހުރެ އެންމެ ބޮޑަށް ފެންމަތިވާ ތުހުމަތަކީ، މިއީ ސަރުކާރާ ގުޅުން އޮންނަ ބަޔަކަށް ދައުލަތުގެ ފައިސާތަކެއް ދިނުމަށް ގުޅިގެން، ހިންގާ ޖަރީމާއެއް ކަމަށެވެ.\nއެ ތުހުމަތުތައް ބޮޑު ވަނީ މިހާރުގެ އެޓާނީ ޖެނެރަލް އިބްރާހިމް ރިފްއަތު މަގާމަށް ވަޑައިގަތުމުގެ ކުރިން ވަކީލެއްގެ ގޮތުގައި ކޯޓްތަކުގައި ދިފާއު ކުރެއްވި ބައެއް ކުންފުނިތަކާ އެކު، މަގާމަށް ވަޑައިގެން ކޯޓުން ބޭރުން އެއްބަސްވުންތައް ހަދައި ބަދަލުގައި ފައިސާތަކެއް ދޫކޮށްލެވެން ފެށި ހިސާބުން އެވެ. އެ މުއާމަލާތްތައް މާ ބޮޑު ހާމަކަމެއް ނެތި ކުރެވުމުގެ އަސްލަކަށްވީ ތުހުމަތުތަކެއް ފެންމަތިވުމެވެ.\n"ދެތިން ބޭފުޅުން ތިއްބަވާފައި މި ނިންމަނީ ކޯޓުން ބޭރުގައި މިކަން ނިންމީމާ މާ ބޮޑަށް ދައުލަތަށް ލުއިވާނޭ. އެކަމަކު ކިހިނެތްތޯ ދައުލަތަށް މި ލުއިވަނީ. އެހެން ދެތިން މީހުންނަށް ނިއްމޭތޯ؟ މިއީ ހަމަ ކަނޑައެޅިގެން ހިންގާ ޖަރީމާއެއް،" އިދިކޮޅު ޕީއެންސީއަށް ނިސްބަތްވާ، މާވަށު ދާއިރާ މެންބަރު މުހައްމަދު ސައީދު ވިދާޅުވެފައިވެ އެވެ.\nއެހެން ނަމަވެސް ނާޖާއިޒު ކަމެއް އެކަމުގައި ހިނގާ ކަމަށް ބަންޑާރަ ނައިބުވެސް އަދި ސަރުކާރުން ވެސް އެއްބަހެއް ނުވެ އެވެ. އެކަމަކު އެ މުއާމަލާތްތަކުގައި ހާމަކަމެއް ނެތުމުން އެއީ "ނާޖާއިޒު" މުއާމަލާތްތަކެއްގެ ތުހުމަތު ކުރަން ފުރުސަތު އެބަ އޮތެވެ.\nދައުލަތަށް ބުރައަކަށްވެ، ބިލިއަން ރުފިޔާ އިން މައްޗަށް ގޮސްފައިވާ މި ބަދަލުގެ ކުޅިގަނޑު ހުއްޓެން އޮތީ ހަމަ އެންމެ ބަދަލަކުން އެވެ. އެއީ ބަދަލު ކަނޑައެޅޭނެ މިންވަަރާއި އެކަމާ ގުޅޭ އޮނިގަނޑެއް ތައާރަފްކޮށް އެކަން ގާނޫނުގެ ތެރެއަށް ފެއްތުމެވެ.\nބަދަލުގެ ގޮތުގައި ދޭން ޖެހޭ ވަރުކުޑަކުުރުމަށް މިކަހަލަ ހިފެހެއްޓުންތަކެއް ނުލެވިއްޖެ ނަމަ، ބަދަލު ދީދީ ދައުލަތް އެކީ ހުލިވެދާނެ އެވެ. އަދި ރައްޔިތުންނަށް ކަމެއްކޮށް ނުދެވި ދައުލަތުގެ ހަޒާނާ އެއް ބައެއްގެ ޖީބަށް ވަދެ ހުސްވެ ދާނެ އެވެ. އަދި މިއީ ސަރުކާރުގެ ތިބޭ ބަޔަކު މުއްސަނދިވާން ވެސް ހުޅުވިފައި އޮތް ވަރަށް ފުޅާ ދޮރެކެވެ.


Shahrukh Khan fanun market kurumugai Chopart\nޝާހްރުކް ޚާން ފޭނުން މާކެޓު ކުރުމުގައި ޗޮޕާޓް\nޗޮޕާޓުން ހަދާފައިވާ ޝާހު ފޭނުން ގްރޫޕުގެ ވީޑިއޯ\nސުޕަ ސްޓާރު ޝާހްރުކް ޚާން ފޭނުންގެ އެންމެ ބޮޑު އެއްވުމަކީ "އެސްއާރުކޭ ފެންޑަމް އެވޯޑް" ހަފުލާ އެވެ. މިއީ ޝާހުގެ ސަޕޯޓަރުން އެންމެ ފޯރި ނަގާ ރެ އެވެ. ބޮޑު ހަރަދެއް ކުރާ މި އިވެންޓު މާކެޓު ކުރުމުގައި މިވަނީ ދިވެހި ކުންފުންޏެއްގެ ދައުރު ފުޅާކޮށްފަ އެވެ. މި މަސައްކަތުގެ މާކެޓިން މެޓީރިއަލްތައް މި އަހަރު ވެސް ހަދާފައިވަނީ ރާއްޖޭގެ ޗޮޕާޓެވެ.\nމިދިޔަ މަހުގެ 29 ވަނަ ދުވަހު، ޝާހުގެ ސަޕޯޓަރުންގެ ގްރޫޕް، އެކްސޭޔުނިވާސް އިން ބޭއްވި، އެސްއާރުކޭ ފެންޑަމް އެވޯޑް 2017 ގެ ޓްރޮފީ ވެސް ފަރުމާކުރި ޗޮޕާޓުންނެވެ. އަދި މި ވަރުން ނިމުނީ އެއް ނޫނެވެ. އެތަށް މިލިއަން މީހުން ހިމެނޭ ފޭނުގެ މި އެވޯޑުގެ ޕްރޮމޯވީޑިއޯ ވެސް ތައްޔާރު ކުރީ ހަމަ މި ކުންފުންނިންނެވެ.\nޗޮޕާޓުން ވަނީ މިދިޔަ އަހަރު ވެސް މި މަސައްކަތް ކޮށްފަ އެވެ.\nޗޮޕާޓުގެ ޑިރެކްޓަރު މިހުސޯ އަބްދުއްސައްތާރު (މިހުސޯ) ވިދާޅުވީ މިއީ އެ ކުންފުންޏަށް ލިބޭ ފަހުރެއް ކަމަށެވެ.\n"މިދިޔަ އަހަރު ވެސް މި މަސައްކަތް ކޮށްދިނިން. މި އަހަރު ވެސް ކޮށްދޭން ލިބުމަކީ ފާހަގަ ކޮށްލަން ޖެހޭކަމެއް،" މިހުސޯ ވިދާޅުވި އެވެ.\nޝާހްރުކް ޚާންގެ ފޭން ޕޭޖް "އެސްކޭ ޔުނިވާސް" ހިންގުމުގެ އިސްކޮށް މަސައްކަތް ކުރަނީ ރާއްޖޭގެ މުހައްމަދު އަޝްރަފު، ޝާހް ފޭނުންގެ "މުހައްމަދު ބާއީ" އެވެ. ދެހާސް ދޭރަވަނަ އަހަރުން ފެށިގެން އޭނާގެ މަސައްކަތުން ވަނީ ދުނިޔޭގެއެކި ހިސާބުތަކުގައި ތިބި ޝާހުގެ ފޭނުން އެއްތަން ކޮށްދީފަ އެވެ.\nދިޕިކާ އާއި ރަންވީރުގެ ކައިވެނި އަންނަ މަހު 14 ގައި\nއަމީތާބު ރާއްޖޭގެ ދަތުރު ކެންސަލްކޮށްފި


vnews - FA CUP: Chelsea semi ah\nސެމީގެ ފަހު ޖާގަ ޗެލްސީ ހޯދައިފި\nޔުނައިޓެޑާއި ޗެލްސީ ރޭ ކުޅުނު މެޗުގެ ތެރެއިން---\nއިނގިރޭސި އެފްއޭކަޕް ފުޓްބޯޅަ މުބާރާތުގެ ސެމީ ފައިނަލްގެ ފަހު ޖާގަ ޗެލްސީ ހޯދައިފި އެވެ.\nމިމުބާރާތުގެ ސެމީއިން ޗެލްސީ ޖާގަ ހޯދީ އެންމެ ފަހުގެ ޗެމްޕިއަން މެންޗެސްޓާ ޔުނައިޓެޑް އަތުން ރޭ 1-0 ލަނޑުން މެޗް ކާމިޔާބު ކޮށްގެންނެވެ.\nޗެލްސީގެ ދަނޑުގައި ރޭ ކުޅުނު މިމެޗުގެ ފުރަތަމަ ހާފުގެ ކުޅުން ނިމުނީ ދެޓީމް ކުރެ އެއްޓީމަކަށް ވެސް ލަނޑެއް ކާމިޔާބު ނުކުރެވި އެވެ. އެހެން ނަމަވެސް ފުރަތަމަ ހާފުގައި ދެ ޓީމަށް ވެސް ލަނޑު ޖަހާނެ ފުރުސަތުތައް ލިބި ވަނީ ބޭކާރުވެފައެވެ. އަދި މިހާފުގައި އެންމެ ބޮޑު ގޮންޖެހުމަކާ ކުރިމަތިލާން ޖެހުނީ ޔުނައިޓެޑަށެވެ. އެގޮތުން މެޗުގެ 35 ވަނަ މިނެޓުގައި ދެ ވަނަ ރީނދޫ ކާޑާ އެކު ޔުނައިޓެޑްގެ އެންޑަ ހެރާރާއަށް ރަތް ކާޑު ދައްކާ ދަނޑުން ފޮނުވާލިއެވެ. އެހެން ކަމުން މެޗުގެ ބާކީ ބައި ޔުނައިޓެޑުން ކުޅެން ޖެހުނީ 10 ކުޅުންތެރިންނާއެކު އެވެ.\nޔުނައިޓެޑްގެ މުހިންމު ކުޅުންތެރިންތަކެއް ނުލައި ކުޅުނު މިމެޗުގައި އެޓީމް ކޮޅަށް ޗެލްސީއިން ޖެހި ހަމައެކަނި ލަނޑު މެޗުގެ 51 ވަނަ މިނެޓުގައި ކާމިޔާބު ކޮށްދިނީ އެންގޯލޯ ކާންޓޭ އެވެ.\nރޭގެ މެޗަށް ފަހު ޗެލްސީގެ ކޯޗް އެންޓޯނިއޯ ކޮންޓޭ ބުނީ، ހުރިހާ ކުޅުންތެރިންގެ ފަރާތުން ވެސް ފެނިގެން ދިޔައީ މޮޅު ކުޅުމެއް ކަމަށައި އެންމެ ފަހު ވަގުތާ ޖެހެން ދެން ވެސް ކުޅުންތެރިން ވަރަށް ހިތް ވަރު ކުރި ކަމަށެވެ. އަދި ލީގުގެ އެންމެ ވަރުގަދަ ސްކޮޑު އޮތް ޓީމު އަތުން މޮޅުވުމަކީ ބޮޑު ހިތްހަމަ ޖެހުމަކަށް ވެސް ކޮންޓޭ ބުންޏެވެ.\nޗެލްސީއާއެކު މިމުބާރާތުގެ ސެމީއަށް ދަތުރުކުރި އަނެއް ތިން ޓީމަކީ މެންޗެސްޓާ ސިޓީއާއި، އާސެނަލް އަދި ޓޮޓެންހަމް ހޮޓްސްޕާއެވެ.\nމިމުބާރާތުގެ ސެމީގައި ޗެލްސީ ނުކުންނާނީ ޓޮޓެންހަމްއާ ދެކޮޅަށެވެ. އެމެޗް ކުޅޭނީ އަންނަ މަހުގެ 22 ވަނަ ދުވަހު އެވެ.


China Ah Ethere Kuri Mas Packetthakehgge Beyrun "Dhiri Huri" Corona Virus Fenijje - Vaguthu\nޗައިނާއަށް އެތެރެކުރި މަސްޕެކެޓުތަކެއްގެ ބޭރުން "ދިރިހުރި" ކޮރޯނާ ވައިރަސް ފެނިއްޖެ\nޗައިނާގެ ގިންޑާއޯ އަށް އެތެރެކުރި ބަންދުކޮށްފައި ހުރި މަސްޕެކެޓުތަކުގެ ބޭރުން "ދިރިހުރި" ކޮރޯނާ ވައިރަސް ޖަރާސީމު ފެނިއްޖެ އެވެ. ޗައިނާގެ ހެލްތު އޮތޯރިޓީއާއި ހަވާލަދީ އެޤައުމުގެ މީޑިޔާތަކުން ރިޕޯޓުކުރާ ގޮތުގައި ކޮރޯނާވައިރަހުގެ ޖަރާސީމު ފެނިފައި ވަނީ ގިންޑާއޯ ގެ ޕޯޓުގައި ހުރި ގަނޑުމަސް ވިއްކާ ފިހާރައަކުން ކަމަށެވެ.\nޗައިނީސް ސެންޓަރ ފޯ ޑިސީސް ކޮންޓްރޯލް އެންޑް ޕްރިވެންޝަން (ސީޑީސީ) އިން ބުނީ ގަނޑުކޮށްފައި ހުރި މަހުގެ ބޭރުން ފެނުނު ކޮވިޑް-19 ގެ ޖަރާސީމަކީ މިފަދަ ގޮތަކަށް ކޮވިޑް-19ގެ ޖަރާސީމު ފެނުނު ފުރަތަމަ ފަހަރު ކަމަށެވެ.\nގިންޑާއޯ އިން ދާދިފަހުން ކޮވިޑް-19ގެ އިހާ (ކްލަސްޓާ) އެއް ރިޕޯޓުކޮށްފައިވާއިރު އެޤައުމުގެ ސަރުކާރުން ވަނީ އެ ސިޓީގައި ދިރިއުޅޭ 11 މިލިއަން މީހުން ކޮވިޑަށް ޓެސްޓުކޮށްފަ އެވެ.\nއޭގެ ތެރެއިން އެއްވެސް މީހަކު ފައްސި ނުވާކަމަށް ރިޕޯޓްތައް ބުނެއެވެ.\nޖުލައި މަހު ޗައިނާއިން ވަނީ އެޤައުމަށް އެތެރެ ކުރާ ގަނޑުކުރި ޑިނގާ ފަދަ ތަކެތި އެތެރެކުރުން ހުއްޓާލާފަ އެވެ. އެތަކެތި އެތެރެކުރުން އެޤައުމުން ހުއްޓާލީ އޭގެ އެތެރެއިން ކޮވިޑް-19 ފެނިގެންނެވެ.\nސީޑީސީން ބުނީ ކޮވިޑް-19ގެ ޖަރާސީމު ގިންޑާއޯ ގައި ހުރިތޯ ބަލަން ޖެހުނީ އެ ސިޓީ އިން ކޮވިޑް-19ގެ ރިޕޯޓެއް ކޮށްފައިވާތީ ކަމަށެވެ.\nޖަރާސީމު ފެނުނު ތަކެތި އެތެރެކޮށްފައި ވަނީ ކޮންތަނަކުންކަން އަދި ހޯދިފައި ނުވާކަމަށް ސީޑީސީން ބުނެއެވެ. ކާތަކެތިންނާއި އެއްކޮށް އެތައް ސަތޭކަ ކޮވިޑް-19 ސުންކު ނަގާފައިވާއިރު އެ ސުންކު ތެރެއިން މިހާތަނަށް ފައްސިވެފައި ވަނީ 22 ސުންކެވެ.


ލޭގެ ޕްލާޒްމާ - ވިކިޕީޑިއާ\nޕްލާޒްމާ ނުވަތަ (އިނގިރޭސި ބަހުން: Plasma) އަކީ ލޭގެ ސެލްތައް އެއެއްޗެއްގެ ތެރޭގައި ގެބިފައި ހުންނަ ދިޔަ ވަރެވެ. ނުވަތަ މިއީ ލޭގެ ދިޔާ ބައެވެ. އެހެންގޮތަކަށް ބުނާނަމަ މިއީ ލޭގެ ސެލްތައް އޭގެ ތެރޭގައި ދައުރުވެ ދައުރުވެ ހުންނަ ކޯރެވެ. މުޅި ލޭގެ ވޮލިއުމްގެ 60-55 އިންސައްތަ އަކީ ޕްލާޒްމާ އެވެ. ޕްލާޒްމާ އަކީ ސާފު ރީނދޫ ކުލައަކަށް ހުންނަ ދިޔައެކެވެ.\nސެންޓްރިފިއުޖް ކުރުމުން ޕްލާޒްމާ ވަކިކުރެވިފައި\nޕްލާޒްމާގައި ހިމެނޭ މާއްދާތައްEdit\nޕްލާޒްމާގެ 90 އިންސައްތަ އަކީ ފެނެވެ. 10 އިންސައްތަ އަކީ އެހެނިހެން މާއްދާތަކެވެ. އެހެނިހެން މާއްދާތަކުގެ ތެރެއިން 7.1 އިންސައްތަ އަކީ ޕްލާޒްމާ ޕްރޮޓީން(Plasma protein) އެވެ.2އިންސައްތަ އަކީ ލިޕިޑް، ހޯރމޯން،ހަށި ދަމަނަތަކާއި، އެންޒައިމް، އަދި ތަފާތު ކާނާގެ މާއްދާތަކާއި، ހަށިގަނޑުން ބޭރުކުރަންޖެހޭ ބޭކާރު މާއްދާތަކެވެ. 0.9 އިންސައްތަ އަކީ ތަފާތު މައުދަންތަކެވެ. އޭގެ ތެރޭގައި ސޯޑިއަމް، ކެލްސިއަމް، ޕޮޓޭސިއަމް، ފޮސްފަރަސް،އަދި މެގްނީޒިއަމް އަދި މިނޫންަ މާއްދާތައް ހިމެނެއެވެ. މީގެ އިތުރުން ލޭގަނޑުވުމަށް އެހީވެދޭ ޕްރޮޓީން ( Clotting factors/ Clotting protein ) އާއި، އަލްބިއުމިން ވެސް ޕްލާޒްމާގެ ތެރޭގައި ހުރެއެވެ.\nލޭގައި ލިޕިޑްސް ( Lipids)އެކުލެވޭ މިންވަރު އިތުރުވާ ހާލަތްތަކުގަޔާއި، ގިނައަދަދަކަށް ފެޓް ހިމެނޭ ކާނާ ބޭނުންކުރާ ފަހަރުތަކުގައި ޕްލާޒްމާގެ ކުލަ ކިރުކުލައަށް ބަދަލުވެއެވެ.\nހަށިގަނޑަށް ބޭނުންވާ މާއްދާތައް ލޭގެތެރޭގައި ދައުރުވަމުންދާއިރު އެކިއެކި ޓިޝޫތަކާއި، ސެލްތަކަށް ވާސިލްކޮށްދެއެވެ. ނުވަތަ ފަތުރާދެއެވެ. މިގޮތަށް ވާސިލްކޮށްދޭ ދިނުމުގައި އަބަދުވެސް އެމާއްދާތައް މަތީދަރަޖަ އަކަށް ހުރި ހިސާބުތަކުން މަދު އަދަދަކަށް އެކުލެވޭ ހިސާބުތަކަށް ގެންގޮސްދެއެވެ. ހަށިގަނޑަށް ބޭނުންނުވާ މާއްދާތައް ބޭރުކުރަނީ މިއާޚިލާފަށެވެ. މިފަދަ ބޭކާރު މާއްދާތައް އެއުފައްދާ ސެލްތަކުން ލޭގެތެރެއަށް އާދެއެވެ. އެއަށްފަހު ހަށިގަނޑުން އެމާއްދާތައް ބޭރުވަނީ ގުރުދާ ( Kidney)އާއި، ފުއްޕާމޭ( Lung ) ގެ ޒަރީޢާއިންނެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ޕްލާޒްމާ ޕްރޮޓީން\nލޭގެ ކޮންމެ ޑެސިލިޓަރެއްގައި 8-6ގްރާމާ ދެމެދުގެ މިންވަރަކަށް ޕްލާޒްމާ ޕްރޮޓީން ހުރެއެވެ. އެވްރެޖްގޮތެއްގައި ހުންނަނީ ކޮންމެ ޑެސިލިޓަރެއްގައި 7ގްރާމެވެ.މީގެތެރެއިން 4ގްރާމް އަކީ އަލްބިއުމިންއެވެ. 2.7ގްރާމަކީ ގްލޯބިއުލިން ގެ ބާވަތްތަކެވެ. 0.3ގްރާމަކީ ފައިބްރިނަޖަން އެވެ. މިބަޔާންކުރެވުނު ޕްރޮޓީން ތަކަކީ އެކިއެކި ކަންކަމުގައި އޭގެ ދައުރު އަދާކުރާ މާއްދާތަކެވެ. މިސާލަކަށް އަލްބިއުމިން ޕްލާޒްމާގެ އޮންކޮޓިކް ޕްރެޝަރ ( Oncotic pressure ) ވަކި ވަރެއްގައި ހިފަހައްޓައެވެ. ގްލޯބިއުލިންތައް އޭގެ ދައުރު ހަށިގަނޑު ބަލިތަކުން ދިފާޢުކުރުމުގައި އަދާކުރެއެވެ. ފައިބްރިނަޖަން ލޭމަނާކުރުމުގައި ހަރަކާތްތެރިވެއެވެ. އެންޒައިމްތައް އެތެރޭގައި ހިގާ ކެމިކަލް ރިއެކްޝަންތަކުގައި ބައިވެރިވެއެވެ.\nޓިއުބަކަށް ލޭއެޅުމަށްފަހު ސެންޓްރިފިއުޖް ( Centrifuge )ކުރުމުން އޭގެ އެންމެ ތިރީގައި ހުންނާނީ ލޭގެ ރަތް ސެލް ތަކެވެ. މެދުގައި ހުންނާނީ ލޭގެ ހުދު ސެލް ތަކާއި، ޕްލޭޓްލިޓްތަކެވެ.އެންމެ މަތީގައި ރީދޫ ކުލައިގައި ހުންނާނީ ޕްލާޒްމާ އެވެ.\nޕްލާޒްމާ އަދި ސީރަމްގެ ތަފާތުEdit\nލޭގަނޑުވުމުގައި ޕްލާޒްމާގެ ތެރޭގައި ގަނޑުނުވެ ހުންނަ ދިޔާބަޔަށް ކިޔަނީ ސީރަމް ( Serum)އެވެ.ސީރަމްގައި ފައިބްރިނަޖަންއެއް ނުހުރެއެވެ. ފައިބްރިނަޖަން އަކީ ލޭގަނޑުވުމަށް އެހީވެދޭ އަސާސީ ޕްރޮޓީންއެވެ. ހަމަ މިހެން ފެކްޓާރ5، ފެކްޓާރ8 އެއް ވެސް ނުހުރެއެވެ. އެއީ މިމާއްދާތައް ލޭގަނޑުވުމުގެ ތެރޭގައި ބޭނުން ކުރެވިގެންދާތީއެވެ. އެހެންކަމުން ޕްލާޒްމާ ގަނޑުވިޔަސް ސީރަމް ގަނޑެއް ނުވާނެއެވެ. ސީރަމްގައި ސެރަޓޮނިން މަތީ ދަރަޖައަކަށް ހުރެއެވެ. ލޭގައި އެކިއެކި މާއްދާތައް ހުރި މިންވަރު ބެލުމަށް ސީރަމް ތަޙުލީލު ކުރެވެއެވެ.\nLast edited on 21 މާރޗް 2010, at 13:23\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 މާރޗް 2010، 13:23 ގައެވެ.


Adeebge Bandhaai Medhu Gotheh Ninmmumah Miadhu Haveeru Court Ah Gendhanee - Vaguthu\nއަދީބުގެ ބަންދާއި މެދު ގޮތެއް ނިންމުމަށް މިއަދު ހަވީރު ކޯޓަށް ގެންދަނީ\nޓަގު ބޯޓެއްގައި ރާއްޖެއިން ފިލައިގެން އިންޑިއާއަށް ދަތުރުކުރަމުން ދަނިކޮށް ހިފަހެއްޓި ކުރީގެ ނައިބު ރައީސް އަހުމަދު އަދީބުގެ ބަންދުގެ މުއްދަތު ޖެހުން މިއަދު6ޖަހާއިރަށް ކްރިމިނަލް ކޯޓުގައި ތާވަލްކޮށްފިއެވެ.\nއަދީބުގެ ބަންދާއި މެދު ގޮތެއް ނިންމުމަށް ރޭ ކްރިމިނަލް ކޯޓަށް ގެންދިއުމުން މިނިވަންކޮށްފައި ވަނިކޮށް އަނެއްކާ ހައްޔަރުކޮށްފައި ވަނީ މިއަދު ހެނދުނުއެވެ.\nދައުލަތުން ކޯޓުގައި އެދޭނީ އަދީބުގެ މުއްދަތު އިތުރުކޮށް މައްސަލަ ކުރިއަށްގެންދިއުމަށެވެ.\nފުލުހުން އޭނާ ހައްޔަރުކޮށްގެން ދޫނިދޫއަށް ގެންގޮސްފައި ވަނީ، ޖިނާއީ މައްސަލައެއްގައި ކޯޓަށް ހާޒިރުވެ ހެކިބަސް ދިނުމަށް އެއްބަސްވުމެއްގައި ސޮއިކޮށްފައި ވަނިކޮށް ސުޕްރީމް ކޯޓުގެ އަމުރާއި ޚިލާފަށް ރާއްޖެއިން ބޭރަށް ފިލައިގެން ދިޔަކަމަށް ބުނެއެވެ. ރޭ އަދީބު ހައްޔަރުކޮށްގެން ބަންދުގެ މުއްދަތު ޖެހުމަށް ކްރިމިނަލް ކޯޓަށް ގެންދިޔައީވެސް މި ތުހުމަތުގައެވެ.\nނަމަވެސް އޭނާ ހައްޔަރު ކުރީ ބައިނަލްއަގުވާމީ ގާނޫނުތަކާއި ޚިލާފަށް ކަމަށް ދައުލަތުންވެސް އެއްބަސްވުމާއި ގުޅިގެން ކްރިމިނަލް ކޯޓުން ރޭ ވަނީ އޭނާ މިނިވަން ކޮށްފައެވެ.\nޖިނާއީ އިޖުރާއަތުގެ ގާނޫނު ބުނާ ގޮތުން މީހަކު ހައްޔަރު ކޮށްފިނަމަ އޭނާގެ ބަންދާއިމެދު ގޮތެއް ކަނޑައެޅުމަށް ހައްޔަރުކުރާތާ 24 ގަޑިއިރުގެ ތެރޭގައި ގާޒީއެއްގެ ކުރިމައްޗަށް ގެންނަން ޖެހޭނެއެވެ.\nއޮގަސްޓް 5, 2019 17:38\nއަދީބު ވެއްޖެއެއްނު ވަގު ފައިސާއިން މިލިއަނުން ނެގި މި ސަރުކާރުގެ ބޮޑުންގެ ނަމާ މަޖްލިސް މެމްބަރުންގެ ނަންތައް ހާމަ ކުރަން؟ ރައްޔިތުންނަށް އެގެންޖެހޭ އެބަ މި އެމްޑީޕީގެ ފެންވަރު! ހުސް ވަގުން! ރައީސް ޔާމިނަށް އެއްޗެތިގޮވަން ލަދުހަޔާތް ކޮބާ؟


Raajje misraabu jahaafai vanee rahvehi fathihakah: Raees Nasheed - vNews.mv\nރާއްޖެ މިސްރާބު ޖަހާފައި ވަނީ ރަށްވެހި ފަތިހަކަށް: ނަޝީދު\nމަރްޔަމް ލީން 14 April 2021, 15:46\nރާއްޖެ މިސްރާބު ޖަހާފައި ވަނީ ރަށްވެހި ފަތިހަކަށް ކަމަށް ކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nލޯކަލް އިންތިހާބަށްފަހު ބޭއްވި ރައްޔިތުންގެ މަޖިލީހުގެެ ފުރަތަމަ ޖަލްސާ ފެށިގެން ގާތްގަނޑަކަށް 20 މިނެޓް ވީއިރުވެސް އިންތިހާބާއި ގުޅޭގޮތުން ރައީސް ނަޝީދު އެއްވެސް ވާހަކަފުޅެއް ދައްކަވާފައެއް ނުވެއެވެ.\nއެހެންކަމުން މަޑުއްވަރީ ދާއިރާގެ މެމްބަރު އާދަމް ޝަރީފް ވަނީ ރައީސް ނަޝީދު އިންތިބާހާއި ގުޅިގެން ވާހަކަފުޅު ނުދައްކަވާތީ އެކަމާއި ސުވާލު އުފައްދަވާފައެވެ.\nމެމްބަރު އާދަމް ޝަރީފަށް ޖަވާބު ދެއްވަމުން ރައީސް ނަޝީދު ވިދާޅުވީ، އެމަނިކުފާނު އިންނެވީ އެމައުޟޫއާ ގުޅޭގޮތުން އެއްޗެއް ދަންނަވަން ބޭނުންފުޅުވެފައި ކަމަށެވެ. އެހެންނަމަވެސް އެއްޗެއް ވިދާޅުނުވީ ފުރުސަތެއް ނުލިބިގެން ކަމަށެވެ.\nރައީސް ނަޝީދު ވިދާޅުވީ، ލާމަރުކަޒީ ނިޒާމު ފެށުނީއްސުރެން ކޮންމެ އިންތިހާބެއްގައިވެސް، ކުރީ އިންތިހާބަށްވުރެ ބޮޑު ކާމިޔާބެއް އެމްޑީޕީން އަންނަނީ ހޯދަމުން ކަމަށެވެ.\nޕީޕީއެމުން ވެސް ކާމިޔާބު ހޯދާ ކަމަށާއި، ޕީޕީއެމްއަށް ކުރިން ކާމިޔާބު ނުލިބޭ ދާއިރާތަކުން ކާމިޔާބު ހޯދާފައިވާކަން ރައީސް ނަޝީދު ފާހަގަ ކުރެއްވިއެވެ. ހާއްސަކޮށް މާލޭގެ މޭޔަރުކަމުގެ ގޮނޑި ޕީޕީއެމުން ކާމިޔާބު ކޮށްފައިވާކަން ރައީސް ނަޝީދު ފާހަގަކުރެއްވިއެވެ.\nއިންތިހާބުގައި ޕީޕީއެމްއަށް ލިބުނު ކާމިޔާބީއަށް މަރުހަބާ ވިދާޅުވާ ކަމަށާއި، އެހެންނަަމަވެސް އިންތިހާބުގައި މާބޮޑު ތަފާތެއް އައިކަމަކަށް ނުބެލެވޭކަމަށް ރައީސް ނަޝީދު ވިދާޅުވިއެވެ.\nދިވެހިރާއްޖޭގެ ސިޔާސީ ތަބީއަތް މިސްރާބުޖަހާފައި ހުރީ އޭގެ މަންޒިލަށް ކަމަށާއި، އެއީ ލަފާކުރެވޭގޮތުގައި ރަށްވެހި ފަތިހަކަށްކަމަށް ރައީސް ނަޝީދު ވިދާޅުވިއެވެ.\nލޯކަލް ކައުންސިލް އިންތިހާބުގެ ވޯޓު ގުނުމުގައި މައްސަލަތަކެއް ހުރިކަމަށް ބުނެ ބައެއް ފޮށިތައް ގުނުމަށް އެމްޑީޕީން އިލެކްޝަންސް ކޮމިޝަނަށް އަންގާފައިވެއެވެ.


މީހުން ޓްރެފިކު ކުރުން ހުއްޓުވުމާ ގުޅޭގޮތުން މަޢުލޫމާތުދޭ މަސައްކަތު ބައްދަލުވުމުގައި ބައިވެރިވުން\nބުރާސްފަތި, 22 ޑިސެމްބަރ 2016\nމީހުން ޓްރެފިކް ކުރުން ހުއްޓުވުމާއި ގުޅޭ ގޮތުން އެކުލަވާލައިފައިވާ ޤާނޫނާއި ، ގައިޑްލައިންތަކާއި އަދި ސްޓޭންޑަރޑް އޮޕަރާޓިން ޕްރޮސީޖިއަރސް ( އެސް. އޯ. ޕީ ) އާ ގުޅޭ މަޢުލޫމާތު، ކަމާ ގުޅުން ހުރި ފަރާތްތަކަށް ފޯރުކޮށްދިނުމަށްޓަކައި މިނިސްޓްރީ އޮފް އެކޮނޮމިކް ޑިވެލޮޕްމަންޓު އާއި އިންޓަނޭޝަނަލް އޯގައިނޭޝަން ފޯ މައިގްރޭޝަން ގުޅިގެން ހޮޓެލް ޖެންގައި ބޭއްވި މަސައްކަތު ބައްދަލުވުމުގައި ސިވިލް ކޯޓާއި ޑިޕާޓުމަންޓް އޮފް ޖުޑީޝަލް އެޑްމިނިސްޓްރޭޝަން އިން ބައިވެރި ވެއްޖެއެވެ.\n21 ޑިސެންބަރު 2016 ވީ ބުދަ ދުވަހު ކުރިޔަށްދިޔަ މި ބައްދަލުވުމުގައި ޑިޕާޓުމަންޓް އޮފް ޖުޑީޝަލް އެޑްމިނިސްޓްރޭޝަންގެ ފަރާތުން ބައިވެރިވަޑައިނެވީ ޑިރެކްޓަރ މުޙައްމަދު ޢަލީ މުޙައްމަދާއި އަދި އެސިސްޓެންޓު ލީގަލް އޮފިސަރ އަލްއުސްތާޛު ސުހާދު އާދަމް އެވެ. އަދި ސިވިލް ކޯޓުގެ ފަރާތުން ބައިވެރިވެ ވަޑައިގެންނެވީ އެކޯޓުގެ އެސިސްޓެންޓު ލީގަލް އޮފިސަރ އަލްއުސްތާޛާ ނުހާ ޢަބުދުﷲ އެވެ.\nމި ބައްދަލުވުމުގައި މީހުން ޓްރެފިކު ކުރުން ހުއްޓުވުމުގެ ޤާނޫނު (2013/12) ރާއްޖޭގައި ޢަމަލުކުރަން ފެށިފަހުން، މިވީ ތިން އަހަރުދުވަހުގެ ތެރޭގައި މީހުން ޓްރެފިކް ކުރުން ހުއްޓުވުމަށްޓަކައި ސަރުކާރުން ހޯދާފައިވާ ކާމިޔާބީތަށް ފާހަގަ ކުރެއްވިއެވެ. އަދި މި ޤާނޫނުގައި މަފްހޫމްތަކާއި ކަނޑައެޅިފައިވާ އަދަބުތަކާއި އަދި ވިކްޓިމް އައިޑެންޓިފިކޭޝަންގެ ގައިޑްލައިންތައްވެސް ބައިވެރިންނާ ޙިއްސާ ކުރެވުނެވެ.


vnews - Priyanka aa Nick India ga: dhemyhunge onnanee kon gulhumeh?\nޕްރިޔަންކާ އާއި ނިކް އިންޑިއާގައި: ދެމީހުންގެ އޮންނަނީ ކޮން ގުޅުމެއް؟\nޕްރިޔަންކާ އާއި ނިކް - ފޮޓޯ: ގެޓީ\nއިންޑިއާގެ ބަތަލާ ޕްރިޔަންކާ ޗޯޕްރާ އާއި އެމެރިކާގެ ލަވަ ކިއުންތެރިޔާ އަދި އެކްޓަރ ނިކް ޖޯނަސް އާއި ދެމެދު ހާއްސަ ގުޅުންތަކެއް އޮންނަ ކަމަށް އަޑުފެތުރިފައިވަނިކޮށް އެ ދެމީހުންގެ ގުޅުން ރަސްމީކޮށް އާންމު ކޮށްފިއެވެ.\nނިކް އާއި ޕްރިޔަންކާގެ ގުޅުން ރަސްމީކޮށްއާންމު ކުރުމުގެ ކުރިން ނިކް ވަނީ ޕްރިޔަންކާގެ އާއިލާ އާއި އެކު އިްނޑިއާގައި އޮތް އެންގޭޖްމެންޓް ހަފްލާއެއްގައި ވެސް ބައިވެރިވެފައެވެ.\nޕްރިޔަންކާގެ މަންމަ މަދޫ ޗޯޕްރާއާއި އެކު ނިކް އާއި ޕްރިޔަންކާ ނަގާފައިވާ ފޮޓޯއެއް އިންޑިއާގެ ނޫސްތަކުން އާންމު ކޮށްފައިވާއިރު އެ ފޮޓޯ އަކީ އާކާޝް އަންބާނީ އާއި ޝްލޮކާ މެހްތާގެ އެންގޭޖްމެންޓް ހަފްލާގައި ނަގާފައިވާ ފޮޓޯ އެކެވެ.\nޕްރިޔަންކާގެ މަންމަ އާއި އެކު ނިކް އާއި ޕްރިޔަންކާ ބައިވެރިވި އެންގޭޖްމެންޓް ހަފްލާގައި ނަގާފައިވާ ފޮޓޯއެއް: ފޮޓޯ: ޕިންކްވިލާ\nނިކް އާއި ޕްރިޔަންކާ އާއި ދެމެދު ލޯބީގެ ގުޅުންތަކެއް އޮންނަ ކަމަށް މީޑިއާގައި އަޑުތައް ފެތުރިފައިވާއިރު ނިކް އިންޑިއާ އަށް ދިޔައީ ޕްރިޔަންކާ އާއި އެކު މީގެ ހަފްތާއެއްހާ ދުވަސް ކުރިން ނެވެ.\nއިންޑިއާގައި މި ދެމީހުން އެކުގައި މިދިޔަ ހަފްތާގައި އެކި ތަންތަނުން ފެނިފައިވާ އިރު ނިކް ވަނީ ޕްރިޔަންކާގެ އާއިލާގެ މެންބަރުންނާއި އޭނާގެ ގާތް ރަހްމަތްތެރިންނާވެސް ބައްދަލުކޮށްފައެވެ.\nމި ދެ މީހުން ޗުއްޓީ ހޭދަކޮށްލުމަށް މިހާރު ގޮސްފައިވަނީ ގޯއާއަށެވެ. ޕްރިޔަންކާ އާއި ނިކް ލޯބީގެ ގޮތުން ގުޅިގެން އުޅޭ ކަން އާންމުކޮށްފައިވަނީ ދެމީހުން އެކުގައި ގޯއާގައި ނަގާފައިވާ ފޮޓޯތަކާއި ވީޑިއޯތަކެއް ޝޯޝަލް މީޑީއާގައި އާންމު ކުރުމަށްފަހު އެވެ. މި ދެމީހުންނާ އެކު ޕަރިނީތު ޗޯފްރާވެސް އަންނަނީ ގޯއާގައި ޗުއްޓީ ހޭދަކުރަމުންނެވެ.\nޕްރިޔަންކާ އާއި ނިކް އާއިއެކު ބަތަލާ ޕަރިނީތް ޗޯޕްރާވެސް އަންނަނީ ގޯއާގައި ޗުއްޓީ ހޭދަ ކުރަމުން: ފޮޓޯ: އިންސްޓަރގްރާމް\nނިކް ވެސް އަންނަނީ ޕްރިޔަންކާ އާއި އެކު ނަގާފައިވާ ވީޑިއޯ އެއް އާންމުކުރަމުންނެވެ. އެތަނުން އެއް ވީޑިއޯގެ ކެޕްޝަންގައި ލިޔެފައިވަނީ "ހާރ" އެކަންޏެވެ. ޕްރިޔަންކާ އާންމުކޮށްފައިވާ ނިކްގެ ފޮޓޯއަކަށް އޭނާގެ ބޭބެ ސިދްހާތް ޗޯޕްރާ ވަނީ "ބެސްޓް މޭން" ކަމަށް ބުނާ ކޮމެންޓެއްވެސް ކޮށްފައެވެ.\nބޮލީވުޑްގެ ބަތަލާ ޕްރިޔަންކާ ފާއިތުވި އަހަރުތަކުގައ ގިނައިން އުޅެމުން އަންނަނީ އެމެރިކާގައެވެ. އެމެރިކަން ޓީވީ ސީރީޒް "ކުއަންޓިކޯ" ގައި މަސައްކަތް ކުރުމަށްފަހު އެ ސީރީޒް އުފެއްދުން ހުއްޓާލަން ނިންމާފައިވާތީ ޕްރިޔަންކާ ވަނީ ބޮލީވުޑްގެ ފިލްމުތަކަށް އެނބުރި އަންނަން ބޭނުންވާ ކަމަށް ބުނެފައެވެ. އަދި ބައެއް ފިލްމްތައް ކުޅުމަށް އެއްބަސްވެސް ވެފައެވެ.\nއުމުރުން 35 އަހަރުގެ ފްރިޔަންކާ ހޮލީވުޑުން ލޯބިވެރިޔަކު ހޯދާފައިވާއިރު ނިކް ބާއްވާ ކޮންސެޓްތަކުގައިވެސް ޕްރިޔަންކާ ބައިވެރިވެއެވެ. އެގޮތުން ދާދިފަހުން ބްރެޒިލްގައި ބޭއްވި ކޮންސެޓއަކަށް ޕްރިޔަންކާ ހާޒިރުވީ ނިކް އާއި އެކުގައި ދެމީހުން އަތް ޖޯޑު ކޮށްލައިގެންނެވެ.\nނިކް އާއި ޕްރިޔަންކާ ބްރެޒިލްގައި --\nނިކް އަކީ އެމެރިކާގެ ލަވަކިއުންތެރިއެއްގެ އިތުރުން ރެކޯޑް ޕްރޮޑިއުސަރެކެވެ. އޭނާގެ އެކްޓިންގެ ތެރެއަށް ވަނީ އުމުރުން ހަތް އަހަރުގައި ތިއޭޓަރ އިންނެވެ.\nގިނަ ލަވަތަކެއް އަމިއްލަ ލިއަމުން އެ ލަވަތައް އާންމު ކުރަމުން އަންނަ އުމުރުން 25 އަހަރުގެ ނިކްގެ އަލްބަމްތަކުގެ ތެރޭގައި "ލާސްޓް އިޔާ ވޯސް ކޮމްޕްލިކޭޓެޑް"، "ނިކް ޖޯނަސް" "އަދި ނިކްލައުސް ޖޯނަސް" ގެ ނަން ދީފައިވާ އަލްބަމްތައް ފާހަގަ ކޮށްލެވެއެވެ. ނިކް ގެ ފިލްމަކަށް އެންމެ އަވަހަށް ނިކުންނާނީ 2019 ގައި ރިލިޒް ކުރުމަށް ހަމަޖެހިފައިވާ "ކޭއޯސް ވާކިން" އެވެ.\nއޭނާ އެކްޓް ކޮށްފައިވާ ފިލްމުތަކުގެ ތެރޭގައި ޖުމާންޖީ: ވެލްކަމް ޓު ދަ ޖަންގަލް (2017)، ގޯޓް (2016) ކެއާފުލް ވަޓް ޔޫ ވިޝް ފޯ (2015) ހިމެނެއެވެ.


EU aai eku No-Deal Brexit akah nudhaan Ingireysi parliamentun...\nކުޅިވަރު - ބްރެކްސިޓް\nއީޔޫއާ އެކު ނޯ ޑީލް ބްރެކްސިޓަކަށް ނުދާން އިނގިރޭސި ޕާލިމަންޓުން ފާސްކޮށްފި\nއެއްބަސްވުމެއް ނެތި ބްރެކްސިޓް ނުވާން 312 މެމްބަރުން ވޯޓު ދެއްވިއިރު އެކަމާ ދެކޮޅަށް 308 މެމްބަރަކު ވޯޓު ދެއްވާފައިވޭ\nމިހާރު އޮތް ގާނުނުތަކުގެ ދަށުން އަދިވެސް އެއްވެސް އެއްބަސްވުމެއް ނެތި އިނގިރޭސިވިލާތަށް 29 މާރޗުގައި އިއްތިހާދުން ވަކިވެވޭނެ\nކ. މާލެ 14 މާރޗް 2019 | ބުރާސްފަތި 10:53 1,554\nއިނގިރޭސި ބޮޑުވަޒީރު ތެރީސާ މޭ - ބީބީސީ\nޔޫރަޕުގެ އިއްތިހާދާ އެކު އެއްބަސްވުމެއް ނެތި އިނގިރޭސިވިލާތް އެޖަމާއަތުން ވަކިނުވުމަށް އެ ގައުމުގެ ޕާލިމަންޓުން ފާސްކޮށްފިއެވެ.\nކޮންމެ ހާލަތެއް މެދުވެރިވީ ކަމުގައިވީ ނަމަވެސް އެއްބަސްވުމެއް ނެތި ބްރެކްސިޓް ނުވާން 312 މެމްބަރުން ވޯޓު ދިން އިރު އެކަމާ ދެކޮޅަށް 308 މެމްބަރަކު ވޯޓު ދިނެވެ. ނަމަވެސް މިހާރު އޮތް ގާނުނުތަކުގެ ދަށުން އަދިވެސް އެއްވެސް އެއްބަސްވުމެއް ނެތި އިނގިރޭސިވިލާތަށް 29 މާރޗުގައި އިއްތިހާދުން ވަކިވެވޭނެއެވެ.\nއިތުރު ވަގުތު ހޯދަން އިއްތިހާދުގެ ހުއްދައަށް އެދެން ބޭނުންވޭތޯ ފެންނަ ނުފެންނަ ވޯޓެއް ނެގުމަށް ބުރާސްފަތި ދުވަހަށް ވަނީ ތާވަލުކޮށްފައެވެ. އަދި މިކަން ކުރަން ބޭނުންވާ މުއްދަތުގެ ކުޑަ ބޮޑުމިން އެނގޭނީ މިހާރު ބޮޑުވަޒީރު ތެރީސާ މޭ ހުށައަޅުއްވާފައިވާ އެއްބަސްވުމާ ދޭތެރޭ މެމްބަރުން ގޮތެއް ނިންމެވުމުން ކަމަށް ވެސް އިނގިރޭސި ސަރުކާރުން ވަނީ ބުނެފައެވެ.\nސަރުކާރުން ބޭނުންވީ ނޯ ޑީލް ބްރެކްސިޓްގެ އިހްތިޔާރު ވެސް ބޭއްވުމަށެވެ. އަދި އެގޮތަށް ވިޕް ނެރެފައި ވަނިކޮށް އެ ޕާޓީގެ ބައެއް މެމްބަރުން ވަނީ ވޯޓުގައި ބައިވެރިވުމަށް ދެކޮޅު ހަދާފައެވެ. އޭގެ ތެރޭގައި ސަރުކާރުގެ ތޭރަ މިނިސްޓަރުން ހިމެނިވަޑައިގަންނަވައެވެ. އަދި އެއް މިނިސްޓަރަކު ވަނީ ޕާޓީގެ ވިޕާ ޙިލާފަށް ވޯޓު ދެއްވުމަށް ފަހު މަގާމުން އިސްތިއުފާ ދެއްވާފައެވެ.\nމި ނިންމުންތަކާ ގުޅިގެން ސަރުކާރުގެ ބާރު ގެއްލިފައިވާ ކަމަށް ބައެއް ފަރާތްތަކުން ދަނީ ބުނަމުންނެވެ. އަދި ބޮޑުވަޒީރު މޭއަށް އަމިއްލަފުޅު ޕާޓީގެ ކޮންޓްރޯލް ގެއްލިފައިވާ ކަމަށް ވެސް ބައެއް ފަރާތްތަކުން ވަނީ ތުހުމަތުކޮށްފައެވެ.\nއިދިކޮޅު ލީޑަރު ޖެރެމީ ކޯބިން ވަނީ ޑީލްގެ ކަންކަން އީޔޫއާ އެކީ މަޝަވަރާ ކުރުމުގެ ބާރު ޕާލިމަންޓަށް ނެގުމަށް ވެސް ގޮވާލައްވާފައެވެ.\nއީޔޫ އިން ވާހަކަދެއްވި ތަރުޖަމާނަކު ވިދާޅުވީ އިއްތިހާދުން ވަކިވެވޭނީ ދެގޮތަކަށް ކަމަށެވެ. އެއީ އެއްބަސްވުމަކާ އެކީގައި ނުވަތަ އެއްބަސްވުމެއް ނެތި ކަމަށާއި ދެގޮތަށް ކަން ކުރަން ވެސް އިއްތިހާދުން އޮތީ ތައްޔާރަށް ކަމަށް އޭނާ ވިދާޅުވިއެވެ. އަދި މިހާރު ބޮޑުވަޒީރު މޭއާ އެކު ވެވިފައި އޮތް އެއްބަސްވުމުގައި ސޮއިކުރަން ތައްޔާރަށް އޮތް ކަމަށް ވެސް އޭނާ ވިދާޅުވިއެވެ.\n- ސަރުކާރު ޖަވާބުދާރީ ކުރުވުމަށް މައިނޯރިޓީގެ އަޑު މުހިއްމު: އަފީފް\n- މާފުށީ ޖަލަށް މަސްތުވާތަކެތި އެތެރެކުރަން އުޅުނު އަންހެނަކު ހައްޔަރުކޮށްފި\n- އެމްއެމްޕީއާރުސީގެ ރިޕޯޓް ފުރިހަމަ ކުރުމަށް އޭސީސީއިން ފުލުހަށް!\n- ފުލުހުންގެ ޔުނީފޯމުގައި ސާވިސް ނަމްބަރު ޖަހަން ފަށައިފި


Covid ah positive 240 meehaku nugendhevi geygai\nކޮވިޑަށް ޕޮޒިޓިވް 240 މީހަކު ނުގެންދެވި ގޭގައި އެބަ ތިބި\nމާލޭގައި ސިއްހީ މުވައްޒަފުން ކޮވިޑްގެ ޓެސްޓަށް ރެންޑަމް ސާމްޕަލްތަކެއް ނަގަނީ: މިހާތަނަށް ފެސިލިޓީތަކަށް ނުގެންދެވި 240 މީހުން އެބަ ތިބި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑް-19 އަށް ޕޮޒިޓިވްވެފައިވާ މީހުންގެ ތެރެއިން 240 މީހަކު އައިސޮލޭޝަން ފެސިލިޓީތަކަށް ނުގެންދެވި ގޭގައި އެބަ ތިބި ކަމަށް ހެލްތު އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއެޗްއީއޯސީގެ ތަރުޖަމާނު ޑރ. ނަޒުލާ ރަފީގް ވިދާޅުވީ، އައިސޮލޭޝަން ފެސިލިޓީތަކަށް އެ މީހުން ނުގެންދެވިފައި ވަނީ ތަފާތު އެކި ސަބަބުތައް މެދުވެރިވެގެން ކަމަށެވެ. އޭގެ ތެރޭގައި މަންމަ ޕޮޒިޓިވް ވުމުން ދަރިފުޅު އެކަނި ބަހައްޓާފައި ނުދާން ތިބި މީހުނާއި، ދަރިފުޅު ޕޮޒިޓިވް ވުމުން މައިންބަފައިންގެ ޓެސްޓްގެ ނަތީޖާ ލިބެން ދެން މަޑުކޮށްގެން ތިބި މީހުން ހިމެނެ އެވެ. އާއިލާގެ އެހެން މީހުން ތިބި ފެސިލިޓީއަކަށް ދާން މަޑުކޮށްގެން ތިބި މީހުން ވެސް ހިމެނޭ ކަމަށެވެ.\nނަޒުލާ ވިދާޅުވީ، އެ އެންމެން ވެސް ވަރަށް އަވަހަށް ފެސިލިޓީތަކަށް ގެންދެވޭތޯ މަސައްކަތް ކުރަމުން އަންނަ ކަމަށެވެ. އެ ގޮތުން ކޮންމެ ދުވަހަކު ވެސް ފެސިލިޓީތަކަށް ނުގެންދެވި ތިބި މީހުންގެ ތެރެއިން ގެންދަން އިސްކަން ދޭން ޖެހޭ މީހުން އެ ތަންތަނަށް ބަދަލު ކުރުމުގެ މަސައްކަތް ކުރެވޭ ކަމަށް ނަޒުލާ ވިދާޅުވި އެވެ.\nކޮވިޑަށް ފަރުވާ ދިނުމަށް މިހާތަނަށް ނުވަ ރިސޯޓެއްގައި ކަރަންޓީނު ފެސިލިޓީތައް ގާއިމުކޮށްފައިވެ އެވެ. އޭގެ ތެރޭގައި ބަނޑޮހާއި އެރިޔަދޫއާއި ފަން އައިލެންޑް އާއި ރޯޔަލް އައިލެންޑް އާއި މެދުފުއްޓާ ފިލިތެޔޮ ވެސް ހިމެނެ އެވެ. އަތޮޅުތަކުގެ އެހެން ބައެއް ރިސޯޓުތަކާއި މަރުކަޒުތަކުގައި ވެސް ފަރުވާދެވޭ ގޮތް ހަމަޖައްސާފައިވެ އެވެ.\nކޮވިޑަށް ފަރުވާ ދޭން ހާއްސަކޮށް ހުޅުމާލޭގައި ގާއިމުކޮށްފައިވާ މެޑިކަލް ފެސިލިޓީގައި ވެސް 250 މީހުންގެ ޖާގަ އޮވެ އެވެ. އަދި މި ބަލީގައި ހާލު ބޮޑުވާ މީހުނަށް ފަރުވާ ދޭން ދަރުމަވަންތަ ހޮސްޕިޓަލް (ޑީއެޗް) ގައި ވެސް 16 އެނދެއް ހަމަޖައްސާފައި ވެއެވެ.\nކޮވިޑަށް ފަރުވާ ދޭ ފެސިލިޓީތަކުގައި މި ވަގުތު 140 އަށް ވުރެ ގިނަ މީހުން އެޑްމިޓްކޮށްފައި އެބަ ތިއްބެވެ. ރާއްޖޭން ކޮވިޑް ޖެހިފައިވާ މީހުންގެ 4،700 އަށް ވުރެ މަތިވެފައިވާއިރު ކޮންމެ ދުވަހަކު ވެސް ގިނަ އަދަދެއްގެ މީހުން ބަލި ޖެހެމުން ދެ އެވެ. މިހާތަނަށް ރާއްޖޭން 19 މީހަކު މި ބަލީގައި މަރުވެފައި ވެއެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ


Depression In Salaamaiy Vumah Keumuge Vattafaalhi Badhalu Kollaa - Vaguthu\nޑިޕްރެޝަންއިން ސަލާމަތްވުމަށް ކެއުމުގެ ވައްޓަފާޅި ބަދަލުކޮށްލާ\nސައިންސްވެރިންގެ ފަހުގެ ހޯދުންތަކުން ފެންނަ ގޮތުގައި ޑިޕްރިޝަންއިން އެންމެ ފަސޭހައިން ސަލާމަަތް ވެވެން އޮތީ ކެއުމުގެ ވައްޓަފާޅި ބަދަދު ކޮށްގެންނެވެ.\nޑިޕްރިޝަން އަށް މަގުފަހި ވަނީ ކަމަކާ ދޭތެރޭ މާބޮޑަށް ވިސްނޭން ފެށުމުން އެކަމާ "ބޯގޮވާ" ހިސާބުންނެވެ. މިކަމުގެ ސަބަބުން އެކި މީހުންނަށް ދިމާވަނީ އެކި ގޮތްތަކެވެ. މިގޮތުން އެއްބަޔަކު ގަދަޔަށް ކާހިތްވާއިރު އަނެއް ބަޔަކު ކާއެއްޗެހި މަތިން ފޫހިވާ ފަހަރުތައް ދިމާވެއެވެ. މީގެ ނަތީޖާއަކަށް ދިމާ ވަނީ ކުއްލިއަކަށް މީހާގެ ހަށިގަނޑުު އަނަރޫފަވުން ނުވަތަ ކުއްލިއަކަށް "ހެސްކިޔާފައި" ފަލަވުމެވެ.\nޑިޕްރިޝަން އިން ސަލާމަތްވުމަށް ދެގޮތެއް އޮވެއެވެ. އެއްގޮތަކީ ޑޮކްޓަރެއްގެ ލަފާގެ މަތިން ފަރުވާ ކުރުމެވެ. އަނެއް ގޮތަކީ ކެއުމުގެ ވައްޓަފާޅި ދުޅަހެޔޮކޮށް ބައްޓަން ކުރުމެވެ.\nޑިޕްރިޝަންގެ ސަބަބުތައް މީހާ ބަލިވާން މެދުވެރިވާ ސަބަބުތައް ގިނައެވެ. އޭގެތެރޭގައި ބައެއް ފަހަރަށް ކެވޭ ކާނާއާއި އޭގެ މިންވަރުވެސް ހިމެނެއެވެ. މިގޮތުން މި ހާލަތުން ސަލާމާތް ވުމަށް ގިނަ ގިނައިން ތަރުކާރީއާއި މޭވާ ކެއުމަކީ ވަރަށް މުހިންމު ކަމެކެވެ. އަދި މީގެ އިތުރުން ގިނަގިނައިން ފެން ބޮއެ ބަދަން، ނުވަތަ ބަދަން އެކުލެވިގެންވާ ކާނާ ކެއުމަށް ވެސް ސިއްހީ މާހިރުން އިރުޝާދު ދީފައި ވެއެވެ.\nދިރާސާތަކުން ދައްކާ ގޮތުގައި ކެއުމުގެ ވައްޓަފާޅީގައި މި ބައިތައް ހިމެނުމުން ގިނަ ބަޔަކަށް މި ބަލިމަޑުކަމުން ވަނީ ސަލާމަތް ވެފައިވެއެވެ. އަދި ޑިޕްރިިޝަަންގެ ސަބަބުން ބޮލުގައި ކެޑި ނޭޅި ހުންނަ ރިހުން މަޑުކޮށްދީ އެންޒައިޓީ ބަލިން ދުރުކޮށްދޭ ކަމަށްވެސް ސައިންސްވެރިން ފާހަގަކުރައްވާފައިވެއެވެ.


Committee gai Muizzu ai Aslam ge Hiyaa flat agu ge hisaabuthaku ge bahuseh\nކޮމިޓީގައި މުއިއްޒާއި އަސްލަމް: ހިޔާ ފްލެޓް އަގުގެ ބަހުސެއް\nމިނިސްޓަރު މުހައްމަދު އަސްލަމް އާއި ކުރީގެ މިނިސްޓަރު މުހައްމަދު މުއިއްޒު ކޮމިޓީގައި -- ފޮޓޯ: އާއިމް ޒަމީރު | އަވަސް\nކުރީގެ ރައީސް އަބްދުﷲ ޔާމީންގެ ސަރުކާރުން ކުރިއަށް ގެންދިޔަ ހިޔާ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގެ ފްލެޓްތަކުގެ އަގާއި މަޝްރޫއުގެ ހަރަދުތަކުގެ ހިސާބާ ގުޅޭ ގޮތުން ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އާއި މިހާރުގެ ހައުސިން މިނިސްޓަރު މުހައްމަދު އަސްލަމް ހޫނު ބަހުސެއް ކުރައްވައިފި އެވެ.\nރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީއަށް ކުރީގެ މިނިސްޓަރު މުއިއްޒު އާއި މިހާރު މިނިސްޓަރު އަސްލަމް ހާޒިރުކޮށްފައި ވަނީ ހިޔާ މަޝްރޫއުގެ މައުލޫމާތުތަކާ ގުޅޭ ގޮތުން ކުރީގެ ސަރުކާރުގެ ބޭފުޅުންނާއި މިހާރުގެ ސަރުކާރުގެ ބޭފުޅުން ހާމަކުރާ މައުލޫމާތުތައް ތަފާތުތައް ވެފައިވާ ކަން ފާހަގަ ވެސް ވެފައިވަނިކޮށެވެ.\nހިޔާ މަޝްރޫއާ ގުޅޭ ގޮތުން ރައީސް އޮފީހުގައި ހުރި މައުލޫމާތުތަކާ ހަވާލާ ދީ މިނިސްޓަރު އަސްލަމް ވިދާޅުވީ، ހިޔާ މަޝްރޫއަށް ހަ ކުންފުންޏަކުން ޝައުގުވެރިކަން ފާޅުކޮށްފައިވާ ކަމަށެވެ. އެކަމަކު މަސައްކަތް ހަވާލު ކުރެވުނު ޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީ) އަކީ އެންމެ ބޮޑު އަގު ހުށަހެޅި ކުންފުނި ކަމަށެވެ. އެއީ 62،000 ޑޮލަރަށް ހައުސިން ޔުނިޓެކެވެ.\nއަސްލަމް ވިދާޅުވި ގޮތުގައި ޗައިނާގެ ސީއެސްއީސީއާ ހަވާލުކުރެވިގެން އަޅާފައިވާ ފްލެޓްތަކުގެ އަގު ހުރީ މާރުކޭޓު ރޭޓަށް ވުރެ ބޮޑު އަގެއްގަ އެވެ. އަދި ފްލެޓްތަކުގެ ކޮޓަރިތަކުގެ ޖާގަ ހުރީ ސޯޝަލް ހައުސިންއެއްގައި ހުންނަން ޖެހޭ އެންމެ އާންމު ދަށް މިންގަނޑަށް ވުރެ ވެސް ކުޑަ ސައިޒެއްގައި ކަމަށް މިނިސްޓަރު އަސްލަމް ވިދާޅުވި އެވެ.\nމިނިސްޓަރު އަސްލަމް އެހެން ވިދާޅުވުމުން ކޮމިޓީގެ މެންބަރުން ވަނީ އެހާ ބޮޑު އަގެއްގައި ޗައިނާގެ ސީއެސްއީސީއާ ހަވާލު ކުރެވިގެން ފްލެޓްތައް އަޅާފައިވަނީ ކީއްވެގެންތޯ އާއި މާރުކޭޓް ރޭޓަށް ވުރެ ބޮޑު އަގެއްގައި ފްލެޓްތައް ހަވާލު ކުރި ސަބަބަކާ ގުޅޭ ގޮތުން މުއިއްޒަށް ސުވާލު ކޮށްފަ އެވެ.\nކުރީގެ މިނިސްޓަރު ޑރ. މުހައްމަދު މުއިއްޒު ކޮމިޓީގައި ވާހަކަ ދައްކަވަނީ -- ފޮޓޯ: މަޖިލީސް\nމެންބަރުންގެ އެ ސުވާލުތަކަށް ޖަވާބު ދެއްވަމުން މުއިއްޒު ވިދާޅުވީ ފްލެޓްތަކުގެ މައުލޫމާތުތައް ސާފުކޮށް އޮންނާނީ އެޗްޑީސީގައި ކަމަށާއި އެ މަޝްރޫއު ކުރިއަށް ގެންގޮސްފައިވަނީ އެ ކުންފުނިން ކަމަށެވެ. އެ ގޮތުން އެޗްޑީސީން ދިން މައުލޫމާތުގެ މައްޗަށް މަހަކު 5،600 ރުފިޔާއަށް ފްލެޓްތައް ދޫކުރަން އޭރުގެ ސަރުކާރުގައި ނިންމެވި ކަމަށް މުއިއްޒު ވިދާާޅުވަމުން ގެންދެވި ވާހަކަ މިއަދު ވެސް ތަކުރާރުކުރެއްވި އެވެ.\nނަމަވެސް މިނިސްޓަރު އަސްލަމް އެ ވާހަކަ ދޮގު ކުރެއްވި އެވެ. މަޝްރޫއަށް ހިނގި ހަރަދުތައް އެޗްޑީސީން އާންމު ކުރި ކަމަށެވެ. އެ ހަރަދުތައް ހިސާބު ކުރުމުން ވަރަށް ސާފުކޮށް 20 އަހަރަށް ހަރަދުތައް ބަހާލުމުން މަހަކަށް 5،600 ރުފިޔާ ނުޖެހޭނެ ކަން ސާފުވާނެ ކަމަށެވެ. އަސްލަމް ވިދާޅުވި ގޮތުގައި މަހަކަށް ޖެހޭ އަގަކީ 6،849 ރުފިޔާ އެވެ.\n"މުޅި ޕްރޮޖެކްޓް ވެލޫ އަކީ 434 މިލިއަން ޑޮލަރު. އެއީ ހަ ބިލިއަން ރުފިޔާ. ހަ އިންސައްތަ އިންޓްރެސްޓް ރޭޓުގައި 20 އަހަރުން ދައްކާ ގޮތަށް އިނީމާ ލޯނު ދައްކާ ނިމި އެއްވެސް ރިސްކް ފެކްޓަ ނުކޮށް 6،849 ރުފިޔާ ޖެހޭނެ. މިއީ ރޮކެޓް ސައިންސެއް ނޫން، އެންމެ އާދައިގެ ހިސާބުން ކަލްކިއުލޭޓް ކުރީމަ ކޮންމެ މީހަކަށް ވެސް ޖެހޭނީ މި އަދަދު،" އަސްލަމް ވިދާޅުވި އެވެ.\nމިނިސްޓަރު މުހައްމަދު އަސްލަމް ކޮމީޓީގައި ވާހަކަ ދައްކަވަނީ -- ފޮޓޯ: އާއިމް ޒަމީރު | އަވަސް\nއަސްލަމް އެހެން ވިދާޅުވުމުން މުއިއްޒު މީގެ ކުރިން ކުރެއްވި ޓްވީޓެއްގައި ހިޔާ މަޝްރޫއުގެ ހަރަދުތަކުގެ ހިސާބުތައް ހިމެނޭ އަދަދުތައް މުއިއްޒު ކޮމިޓީގައި ފަހުން ވިދާޅުވި އެވެ. އެ ގޮތުން 434 މިލިއަން ޑޮލަރު ހަރަދުވެފައިވާއިރު، މަޝްރޫއާ ގުޅިގެން ކޮށްފައިވާ ހިންގުމާއި އިދާރީ ހަރަދުތަކާއި ފިނިޝިން ހަރަދުތަކާ އެކު ޖުމުލަ 563 މިލިއަން ޑޮލަރު އަރާ ކަމަށާއި މި ގޮތަށް 20 އަހަރަށް ބަހާލުމުން ޖެހޭނެ އަދަދަކީ 5،600 ރުފިޔާ ކަމަށެވެ.\n"434 މިލިއަން ޑޮލަރު އެއީ ޕްރޮޖެކްޓް ކޮސްޓް. 40.8 ރައުންޑްއޮފް ކޮށްލާފައި އިންޓްރެސްޓް ކޮސްޓް. މާކެޓިން ކޮސްޓް 450،000 އެއްހާ ޑޮލަރު. ޕްރޮޖެކްޓް މެނޭޖްމެންޓް ކޮސްޓް 1.7 މިލިއަން ޑޮލަރު، ލޭންޑް ކޮސްޓް 45 ބިލިއަން ޑޮލަރު. ފިނިޝިން ކޮސްޓް 41.5 މިލިއަން ޑޮލަރު. ޖުމްލަ 564 މިލިއަން ޑޮލަރު، 20 އަހަރަށް ބަހާލުމުން ޖެހޭނީ އަޅުގަނޑު މި ދަންނަވާ ގޮތަށް މަހަކަށް 5،600 ރުފިޔާ،" މުއިއްޒު ވިދާޅުވި އެވެ.\nމުއިއްޒު ދެން ވިދާޅުވީ ހިޔާ މަޝްރޫއުގެ މައުލޫމާތުތައް އޭރު އެއް ކުރުމަށް އެނާއާއެކު އެންމެ ބޮޑަށް މަސައްކަތް ކުރެއްވި އެއް ބޭފުޅަކީ މި ސަރުކާރުގެ ހައުސިން މިނިސްޓްރީގެ ޑެޕިއުޓީ މިނިސްޓަރު މުހައްމަދު އާޒިމް ކަމަށެވެ. ރައީސް އޮފީހަށް ހައުސިން މިނިސްޓްރީން އެ މައުލޫމާތުތައް ހިއްސާކޮށްދެއްވީ ވެސް އޭނާ ކަމަށް ވިދާޅުވި އެވެ.\nއޭގެ ފަހުން ކޮމިޓީގެ މެންބަރުންގެ ސުވާލުތައް މިނިސްޓްރީގެ ޑެޕިއުޓީ މިނިސްޓަރު އާޒިމަށް ވެސް އަމާޒުވި އެވެ. އެ ސުވާލުތަކުގެ ޖަވާބުގައި އާޒިމް ވިދާޅުވީ މުއިއްޒު ހިއްސާ ކުރައްވާ އަދަދު ޖެހެނީ ހަމައެކަނި ކޮންސްޓްރަކްޝަން އިންޓްރެސްޓް ހިމެނުން ކަމަށެވެ. އަދި ދެ އަހަރުގެ ގްރޭސް ޕީރިއަޑް ނިމުމުން އެ އަދަދު އިތުރުވެގެންދާ ކަމަށެވެ.\n"އެހެންވީމަ އެ ގްރޭސް ޕީރިއަޑްގެ އިންޓްރެސްޓްއާއި ރިސްކް ލީމަ [މިނިސްޓަރު މުއިއްޒު] ފާހަގަ ކުރައްވާ އެ އަދަދު އިތުރުވާނެ. މިނިސްޓަރު އަސްލަމް ވިދާޅުވާ އެ ފިގާއަކީ މިހާރު އަސްލު ފްލެޓްގެ އަގަށް ޖެހޭ ފިގާއަކީ،" އާޒިމް ވިދާޅުވި އެވެ.\nދެ މިނިސްޓަރުން އެކަކު އަނެކު ގޯސް ކުރެއްވުމުގައި\nކޮމިޓީގައި މިނިސްޓަރު އަސްލަމް ވާހަކަ ދައްކަވަމުން ވިދާޅުވީ، 527 އަކަ ފޫޓަށް ފްލެޓްތައް ހެދިއިރު އެއީ ރައްޔިތުންނަށް އެންމެ ހައްގު މިންވަރު ނޫން ކަމަށެވެ. އެއީ ސޯޝަލް ހައުސިންގައި އާންމުކޮށް އޮންނަ ޖާގައިގެ މިންގަނޑަށްވުރެ ވެސް ކުޑަ މިންގަނޑެއް ކަމަށެވެ. އަދި މުޅި މަޝްރޫއު ވެސް ހަވާލު ކުރީ އަގު ހެޔޮކޮށް ކުރެވެން އޮއްވައި ބޮޑު އަގުގައި ކަމަށް އަސްލަމް ވިދާޅުވި އެވެ.\nކޮމިޓީގެ މެންބަރަކު ވަނީ ފްލެޓްގައިވާ ޖާގައަކީ ރައްޔިތުންނަށް އެންމެ ހައްގު މިންވަރު ކަމަށް ގަބޫލު ކުރައްވަންތޯ މުއިއްޒަށް ސުވާލު އަމާޒުކޮށްފަ އެވެ. މުއިއްޒު ވިދާޅުވީ ކުރީގެ ސަރުކާރުން ރޭވި ގޮތަށް މަޝްރޫއު ކުރިއަށް ގެންދިޔަ ނަމަ ރައްޔިތުންނަށް އެންމެ ހައްގު މިންވަރު ދެވުނީސް ކަމަށެވެ. ނަމަވެސް ސަރުކާރުން މަޝްރޫއަށް ގެނައި ބަދަލުތަކުގެ ސަބަބުން މިހާރު އެންމެ ހައްގު މިންވަރަށް ނުދެވޭނެ ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ސަރުކާރުން ރާވާފައިވާ ގޮތުންނަމަ ފްލެޓްގެ އަގު މިއަށްވުރެ ކުޑަކޮށް އެބަ ޖެހޭ، ފިނިޝިން މަސައްކަތް ވެސް ނިންމާ ގޮތަށް އޮތީ، ޓައިލްސްއާއި ފަންކާއާއި ދޮރާ ހުރިހާ ކަމެއް ނިންމާފައިދޭ ގޮތަށް، އެހެން ނަމަވެސް މި ސަރުކާރުން އެ ބަޔަށް އުނިތަކެއް ގެނައިމަ މިހާރު ދެން ހައްގު މިންވަރަކަށް ނޫން އެ ދެވެނީ،" މުއިއްޒު ވިދާޅުވި އެވެ.\nމުއިއްޒުގެ އެ ވާހަކަތައް މިނިސްޓަރު އަސްލަމް ދޮގު ކުރެއްވި އެވެ. އަސްލަމް ވިދާޅުވީ ފްލެޓްގެ މަސައްކަތްތައް ކުރިއަށް ގޮސްފައި ވަނީ މިދިޔަ ސަރުކާރުން ކޮންޓްރެކްޓަރާއި މަސައްކަތް ހަވާލު ކުރި ގޮތަށް ކަމަށެވެ. އޭގައި ފްލެޓްތަކުގެ ފިނިޝިން މަސައްކަތްތަކެއް ނުހިމެނޭ ކަމަށެވެ.\nކުރީގެ ސަރުކާރުން 7،000 ޔުނިޓް އެޅުމަށް ޗައިނާގެ ކުންފުންޏާ ހަވާލުކުރެވުނުއިރު، ނިމިފައި އޮތީ 6،720 ޔުނިޓް ކަމުން އެ އަދަދު އުނިވި ސަބަބަކާ ގުޅޭ ގޮތުން ވެސް ބައެއް މެންބަރުން ސުވާލު ކުރެއްވި އެވެ. އެއަަށް ޖަވާބު ދެއްވަމުން މުއިއްޒު ވިދާޅުވީ އޭނާ ފްލެޓްތަކަށް ޒިޔާރަތް ކުރުމުން ތިރީ ފަންގިފިލާގައި އެއްވެސް ފްލެޓަށް ނެތްކަން ފާހަގަކުރެވުނު ކަމަށާއި އޭގެ ސަބަބުން ފްލެޓްތަކެއް މަދުވާނެ ކަމަށެވެ.\n"އަޅުގަނޑުމެން ވެސް ފްލެޓްތަކަށް ޒިޔާރަތް ކުރުމުން ފާހަގަކުރެވުނު އެންމެ ގްރައުންޑް ފްލޯގައި އެއްވެސް ހައުސިން ޔުނިޓްއެއް ނެތް ކަން، ދެން އެ ތަނުގައި އޭރު ތިބި އެޗްޑީސީގެ މުވައްޒަފުން ކައިރިން ސާފުކުރުމުން އެނގުނީ އެއީ މި ސަރުކާރުން ގެނައި ބަދަލަކުން ގްރައުންޑް ފޯލާގައި ޔުނިޓްތައް ނެތި ހުސްކުރީ ކަމަށް،" މުއިއްޒު ވިދާޅުވި އެވެ.\nމިނިސްޓަރު މުހައްމަދު އަސްލަމް އާއި ކުރީގެ މިނިސްޓަރު މުހައްމަދު މުއިއްޒު މިއަދު ހާޒިރު ކުރި ކޮމިޓީގެ ތެރެއިން -- ފޮޓޯ: އާއިމް ޒަމީރު | އަވަސް\nމުއިއްޒު އެހެން ވިދާޅުވުމުން އެއަށް އެއްވެސް ބަދަލެއް ގެނެސްފައިވޭތޯ އަސްލަމަށް ކޮމިޓީގެ މެންބަރުން ސުވާލު ކުރެއްވި އެވެ. އަސްލަމް ވިދާޅުވީ މުއިއްޒު ހެއްދެވީ ކަނޑައެޅިގެން އިތުރުފުޅެއް ކަމަށެވެ. ފްލެޓްތައް ކުރިއަށް ގެންގޮސްފައިވަނީ ކުރީގެ ސަރުކާރުން ހަވާލު ކުރި ގޮތަށް ކަމަށެވެ.\n"ނޫން، އެއީ މި ސަރުކާރުން ނިންމި ކަމެއް ނޫން، ކުރީގެ ސަރުކާރުން ހަވާލުކުރި ގޮތަށް އެ އޮތީ ގެންގޮސްފައި،" އަސްލަމް ވިދާޅުވި އެވެ.\nފްލެޓްތައް ދޫކުރީ ބޭއިންސާފުން ކަމަށް ކުރާ ތުހުމަތު މުއިއްޒު މިއަދު ވެސް ދޮގުކުރެއްވި އެވެ. ހުރިހާ ކަމެއް ދިޔައީ އުސޫލުގެ ތެރެއިން، ގެޒެޓްކުރެވި ނޫސްވެރިންނަށް މައުލޫމާތުތައް ދެއްވަމުން ހާމަކަން ބޮޑު ގޮތަކަށް ކަމަށް މުއިއްޒު ވިދާޅުވި އެވެ.\nމިނިސްޓަރު އަސްލަމް ދެން ވިދާޅުވީ ހިޔާގެ ފްލެޓްތައް ދިން ގޮތް އަލުން އިވެލުއޭޓް ކުރަމުން އަންނަ އިރު، ދެން ނުކުންނާނީ އާ ލިސްޓެއް ކަމަށެވެ. އެ ލިސްޓާއި ކުރީގެ ލިސްޓް އެއްގޮތް ވެދާނެތޯ ވިދާޅުވާން އެނގިވަޑައިނުގަންނަވާނެ ކަމަށް ވެސް ވިދާޅުވި އެވެ.\nރައްޔިތުންގެ މަޖިލިސް ޑރ. މުހައްމަދު މުއިއްޒު އެޗްޑީސީ + ހައުސިން މިނިސްޓްރީ ހިޔާ މަޝްރޫއު މުހައްމަދު އަސްލަމް\nހިޔާގެ ކުލި ކުޑަކޮށްދޭން ގޮވާލާ އިހުތިޖާޖަށް


އޮށޯވެ އޮވެގެން ކައިބޮއި ނުހަދާށެވެ.\nދަސްކުރާށެވެ. އަހަރެމެން އަނގަޔަށް ލާ ކާތަކެތި އަހަރެމެންގެ ދަތްތަކުން ހަފާ ހިމުންކޮށްލަމުއެވެ. އެއަށް ފަހު ކުޅާއެކީ ދިރުވާލަމުއެވެ. ދިރުވާލުމުން ކުރިއަށް ވުރެ ވެސް ބޮޑަށް އެތަކެތި ހިމުންވެދެއެވެ. ދެން އެތަކެތި ކަރުތެރެއިން ލައިފާ ދަނީ މައިދާއަށެވެ. މައިދާއަކީ ކާތަކެތި ހަޖަމުކުރާ ގުނަވަނެވެ. މައިދާ އޮންނަނީ އިންސާނާގެ ކާތަކެތި ދަތުރުކުރާ ހޮޅިއާއި ހިމަގޮހޮރާއި ދެމެދުގައެވެ. މައިދާއަށް ކާތަކެތި ދިއުމުން އެތަކެތި ފިއްތާލުމަށް ފަހު އޮލަ ދިޔާ އެއްޗަކަށް ހަދާލައެވެ. އެއަށް ފަހު ހިމަގޮހޮރަށް ފޮނުވާލައެވެ. ހިމަގޮހޮރުން އިތުރަށް އަނެއްކާވެސް އެކާނާ އިތުރަށް އޮލަކޮށްލައެވެ.\nދެން މި ގޮތަށް އޭގައި ހުރި ހަށިގަނޑަށް ބޭނުންވާ ބައި ހަށިގަނޑުގައި ބޭނުންކުރުމަށް ފަހު ބޭނުން ނުވާ ބައި ބޭރުކޮށްލައެވެ. މި މަސައްކަތް ހަށިގަނޑުގެ ގުނަވަންތަކުން ވީހާ ރަނގަޅަކަށް ކުރުވަންޖެހެއެވެ. އެހެންނޫނީ އަހަރެމެންނަށް ތަފާތު ބަލިތައް ޖެހެން ފަށާފާނެއެވެ. މިހެންވުމުން އޮށޯވެ އޮވެގެން ކައިބޮއި ހެދުމަކީ ރައްކާތެރިކަމެއް ނޫނެވެ.\nއަދި އެއީ ބޮޑާވެރިކަމުގެ ސިފައެއްގެ އިތުރުން ކީރިތި ރަސޫލާ ޞައްލަﷲ ޢަލައިހި ވަސައްލަމްގެ ކިބައިގައިވާ ރިވެތި ނަމޫނާ އާ ވެސް ޚިލާފުކަމެކެވެ. އެކަލޭގެފާނު ޙަދީޘްކުރައްވާފައިވާ ބަސްފުޅެއްގެ މާނައިގައިވެއެވެ. "ހަމަކަށަވަރުން ތިމަންކަލޭގެފާނު އޮށޯވެއޮންނަވައިގެން ފަރިއްކުޅުއްވާ ނުހައްދަވަމެވެ." –ރަވާހުލް ބުޚާރީ-\nމިއީ ނޫރުލްއިސްލާމް ލައިބްރަރީގައި ޕަބްލިޝްކުރެވިފައިވާ (ކެއިން ބުއިމުގެ އަދަބު) މި ފޮތުން ނަގާފައިވާ ލިޔުމެކެވެ.


Kulliakah Dheravanee Meehaku Mathin "Miss" Vaathee - Vaguthu\nކުއްލިއަކަށް ދެރަވަނީ މީހަކު މަތިން "މިސް" ވާތީ\nއުފާވެފައި ދެރަވާ މީހެއް\nދަންނަ މީހަކު ރަނގަޅު މޫޑެއްގައި ހުރެފައި ކުއްލިއަކަށް ދެރަވާކަން ފާހަގަ ކުރެވޭ ހެއްޔެވެ؟ އެހެން ވެއްޖެ ކަމުގައި ވަނީނަމަ، އެކަމުން އެ ދައްކުވައިދެނީ އެ މީހާ ކޮންމެވެސް އެހެން މީހެއް މަތިން މާ ބޮޑަށް ހަނދާންވެ، މިސް ވާ ކަމެވެ.\nލޯބިވެރިޔާ އުޅެނީ ތިމާ އާއި ދުރުގައި ނަމަ، މިސް ވުމަކީ ހަމަ ގައިމުވެސް ވާނޭ ކަމެކެވެ. ރިލޭޝަންޝިޕްގެ ހާލަތުގެ ގޮތުން އެކި މީހުން އެކި ވަރަށް މިސް ވާ އިރު، ލޯބިވެރިޔާ މަތިން މިސް ވުމުން ގިނަ މީހުން ލޯބިވެރިޔާ އާއި ބައްދަލު ކުރާނީއެވެ. ނަމަވެސް ދުރުގައި އުޅޭ ދެ މީހެއްނަމަ، މިފަދަ ގޮތަކަށް ކުއްލިއަކަށް ދެރަވުން އެއީ އާއްމު ކަމެކެވެ. ނަމަވެސް މިހެން ވަނީ އެމޯޝަނަލީ އެހައި ސްޓޭބަލް ނޫން މީހުންނަށެވެ.\nއުފާވެފައި ދެރަވާ އަންހެނެއް\nސްޓޭބަލް މީހުން މިސް ވުމުން، ލޯބިވެރިޔާ އަށް އިތުބާރު ކޮށް، އެ މީހުން ބުނާ ވާހަކަތައް ގަބޫލުކޮށް ވަރަށް އަވަހަށް ބައްދަލު ވާނެ ކަމުގެ އުއްމީދުގައި އުފާވެގެން ހުރެއެވެ. ދެން ފަހަރަކުން ތިމާގެ ރަހުމަތްތެރިޔަކު ކުއްލިއަކަށް މޫޑް ބަދަލުވާނަމަ، މިކަމާއި މެދު ވިސްނާލައި އެމީހުންގެ ހާލަތު ދެނެގަންނާށެވެ. އަދި ދުރުގައި ތިބެ ލޯބީގެ ގުޅުން ކުރިއަށް ގެންދެވޭނަމަ، ދެ މީހުން އެއްތަން ވުމުން އެ ގުޅުން އެއްވެސް މީހަކަށް ދުރު ނުކުރެވޭނޭކަން ވިސްނުވައިދީ ހިތްވަރު ލައިދޭށެވެ.\n"ސައުލް މޭޓް" އަކީ ރަހުމަތްތެރިއެއް ކަމަށް ވެދާނެތަ؟\nބޭވަފާތެރިއަކަށް މާފު ކުރެވިދާނެތަ؟\nއޮގަސްޓް 20, 2019 20:09\nހިތް ތައް ހަމަޖެހެނީﷲ ގެމަތިން ހަނދާން ކުރުމުންނެވެ.ﷲމަތިން ހަދާންކުރާ މީހާގެ މޫނު އުޖާލާ ވެފައިވާތީ ތިބާ ދެކޭނެއެވެ.\nއޮގަސްޓް 20, 2019 23:30\nހަމައެކަނި ލޯބިވެރިޔާ މަތިންތަ މިސްވަނީ؟


SunOnline: Libunu flat nulibifai\nލިބުނު ފްލެޓް ނުލިބިފައި\nމުޙައްމަދު ޤާސިމް 08 Dec 2021, 09:15\nހިޔާ ފްލެޓް -- ސަން ފޮޓޯ/ ފަޔާޒު މޫސާ\nހުޅުމާލޭގެ ދެވަނަ ފިޔަވަހިން، އެތައް ބަޔަކަށް މި ފަހަރު ބޯހިޔާވަހިކަން ލިބުނެވެ. އެހެންނަމަވެސް ބުރަ މަސައްކަތްގަނޑަކާއެކު، ބޮޑު ބުރައެއް ބޮލަށް މެހިގެންނެވެ އެހެންކަމުން ލިބުނު އުފަލަށްވުރެ، ކުރިމަތިލާންޖެހުނު ކަންބޮޑުވުން ބޮޑުވިއެވެ. ބޮޑު ޚަރަދެއް ކޮށްގެން ނޫނީ، އެ ތަނަށް ވަދެވޭނެ ގޮތެއް ނެތްއިރު، އެ ފަދަ ޚަރަދެއް ކުރާނެހައި ފައިސާ ޖަމާގައި ނެތުމުންނެވެ. އާދައިގެ ގޮތަކަށް ހަދާލިޔަސް، ލައްކައަކަށްވުރެ ބޮޑު ޚަރަދެއް ހިނގާނެތީއެވެ.\nފްލެޓް ލިބުނުކަން އެނގުމާއެކު، ކޮންމެ މީހަކު ވެސް ވިސްނާންފެށީ، އެ ތަނުގައި ނުނިމި ހުރި މަސައްކަތްތައް އަވަހަށް ނިންމާލެވޭނެ ގޮތަކާމެދުގައެވެ. އެއް ބަޔަކު ދުއްވައިގަތީ ބޭންކްތަކާ ދިމާއަށެވެ. އަނެއް ބަޔަކު ތަނަވަސްކަން ހުރި އާއިލާގެ މީހެއް ނުވަތަ އެކުވެރިއަކާ ދިމާށެވެ. އަނެއް ބަޔަކު އުމުރުދުވަހު މަސައްކަތްކޮށްގެން، ފިއްތަފިއްތައިގެން އެއްކުރެވުނު ފައިސާކޮޅު ނަގައި ގުނައިލިއެވެ. ކޮންމެ މީހަކު ވެސް ބޭނުންވީ، ވީވަރެއް ކޮށްގެން އަވަހަށް ވަންނާށެވެ.\nއިމާރާތްކުރުމުގެ މަސައްކަތްކުރާ ކުންފުނިތަކާއި އަމިއްލަ ފަރާތްތަކުން ހިޔާ ފްލެޓްގެ "ނަސީބުވެރިންގެ" އަތުގައި އޯގާވެރިކަމާއެކު ހިފިއެވެ. މަސް ދުވަސް، ދޮޅު މަސް ދުވަސް ތެރޭ މަސައްކަތް ނިންމައިދޭނެކަމުގެ ވަޢުދާއެކުގައެވެ. އެއް ބަޔަކަށްވުރެ އަނެއް ބަޔަކު އަގު ހެޔޮކޮށް، އަވަހަށް މަސައްކަތްތައް ނިންމައިދޭނޭކަމަށް ބުނެ، ތަފާތު މޮޅެތި ނަންނަމުގައި "ޕެކޭޖުތައް" ހަދައި، އިޝްތިހާރުކުރާން ފެށިއެވެ. އަމިއްލައަށް މަސައްކަތް ކުރެވެން ނެތް މީހުން، އެގޮތް މިގޮތުން ހޯދި ފައިސާކޮޅު މުށަށް ލައިގެން ގޮސް، މި ފަދަ ކޮންމެވެސް ފަރާތަކާ ހަވާލުކުރީ، ފޮނި ހުވަފެންތައް ދެކެމުންނެވެ.\nމަސައްކަތާ ހަވާލުވި ގިނަ ފަރާތްތަކުން، މަސައްކަތް ނިންމާފައި ހަވާލުކުރާނެ ދުވަސް ވެސް، ޔަޤީންކަމާއެކެ ބުނެދިނެވެ. ދިން ޔަޤީންކަމަށް އިތުބާރުކޮށް، ކުއްޔަށް އުޅުނު ތަން ދޫކޮށްލުމަށް އެތައް ބަޔަކު ނޯޓިސްދިނެވެ. އެހެންނަމަވެސް އާޚިރު ނަތީޖާ ފޮންޏެއް ނުވިއެވެ. ދިން މުއްދަތު ފަހަނަޅައި ދިޔައިރު، މި ފަދަ ގިނަ ފްލެޓްތައް ހުރީ، ލިބުނު އިރު ވެސް ހުރި ގޮތަށެވެ. ބައެއް ތަންތަނަށް، މަސައްކަތާ ހަވާލުވި މީހުން ވަދެލިއެވެ. ބައެއް ތަންތަނަށް، މަސައްކަތްކުރާނެ ތަކެތި ގެންދިޔައެވެ. ބައެއް ތަންތާ މަސައްކަތް ފެށިއެވެ. ބުނި މުއްދަތަށް މަސައްކަތް ނިމިގެން، ބަދަލުވުމުގެ ނަސީބު ލިބުނީ މަދު އާއިލާއަކަށެވެ. ކުއްޔަށް އުޅުނު ތަނަށް ނޯޓިސް ދިން ގިނަ އާއިލާތަކަށް ޖެހުނީ، އެ ތަންތަނުން ނިކުންނާށެވެ. ވަންނާނެ ތަނެއް ނެތި މަގުމަތިވާށެވެ. ދުވަހު ކުއްޔަށް ދޭ ކޮޓަރި ނަގަން ޖެހުނު ޢާއިލާތައް ވެސް، މި މާލޭގައި އެބަ ދިރިއުޅެއެވެ.\nހިޔާ ފްލެޓުން ބޯހިޔާވަހިކަން ލިބުނު، ގާތް އެކުވެރިއަކަށް، ކަން ދިމާވި ގޮތް ހިއްސާކޮށްލާނަމެވެ. އޭނާ މަސައްކަތް ހަވާލުކުރީ، ނަން މަޝްހޫރު ބޮޑު ކުންފުންޏަކާއެވެ. އިޝްތިހާރަށް ބެލިއިރު، މަސައްކަތުގެ ފެންވަރު ރަނގަޅުވެފައި، މަސައްކަތް ރީތިވީމައެވެ. އެއް މަހާ 20 ދުވަސްތެރޭގައި މަސައްކަތް ނިންމައި ފްލެޓް ހަވާލުކުރާނޭކަމަށް ވެސް ބުނީމައެވެ. އެތައް ދުވަހަކު ކުރި ބުރަ މަސައްކަތުން ޖަމާވި ފައިސާކޮޅުން، އެޑްވާންސަށް ދޭންޖެހޭ 157000 (އެއްލައްކަ ފަންސާސް ހަތް ހާސް) ރުފިޔާ މި ދިޔަ އޮގަސްޓްމަހުގެ 19 ވަނަ ދުވަހު، އެ ކުންފުންޏާ އޭނާ ހަވާލުކުރިއެވެ. ދުވަސް ގުނާންފެށީ އެ ދުވަހުން ފެށިގެންނެވެ.\nކުންފުނިން އެއްބަސްވީ އޮކްޓޯބަރު މަހުގެ 10 ގައި ފްލެޓްގެ މަސައްކަތް ނިންމާފައި ހަވާލުކުރާނޭ ކަމަށެވެ. އެ މީހުން ދިން ޔަޤީންކަމެއްގެ ބޮޑުކަމުން، އޭރު ކުއްޔަށް އުޅުނު ތަނުގެ ވެރިފަރާތަށް އޭނާ ވަނީ، އޮކްޓޯބަރުމަހުގެ ނިޔަލަށް އެ ތަން ހުސްކުރާނޭ ކަމަށް އަންގާފައެވެ. އެހެންނަމަވެސް ކަން ދިމާވީ ވަރަށް ހިތިކޮށެވެ. މުއްދަތު ހަމަވެ، އުޅެމުން އައި ތަނުން ނިކުނާންޖެހުނު އިރު ވެސް، ފްލެޓް ހުރީ ހަމަ ހުރިގޮތަށެވެ. އެ އާއިލާ ވެސް މަގުމަތިވީއެވެ.\nއެއް މަހާއި 20 ދުވަހުން ނިންމާން އެއްބަސްވި މަސައްކަތަށް، ހަތަރު މަސް ވަނީއެވެ. އަދިވެސް ނުނިމެއެވެ. މުސްކުޅި މަންމައާއި ބައްޕައާއި ދަރިންކޮޅު ގޮވައިގެން، އާއިލާ މީހަކު އުޅޭ ތަނެއްގެ ކޮޓަރިއެއްގައި ދުވަސްތައް ހޭދަކުރަމުން އޭނާ އެ ގެންދަނީ، ދަތި އުނދަގޫ ހާލަތެއްގައެވެ. ބައެއްގެ އޮޅުވާލުމާއި މަކަރުވެރިކަމުގެ ސަބަބުން، މިއީ ޢާއިލާއަކަށް ލިބުނު ކިހައި ބޮޑު ނިކަމެތިކަމެއް ހެއްޔެވެ؟ ފޯނުކުރިޔަސް، ކުންފުނީގެ ވެރިއަކާ ބައްދަލެއް ނުވެއެވެ.\nމި ކަމުގައި ދިމާވާ އަނެއް މައްސަލައަކީ، އިސްތިހާރުގައި ދައްކާފައި ހުންން ގޮތާ، މަސައްކަތުގެ ފެންވަރާ ދިމާނުވުމެވެ. މިއީ ވެސް ގިނަ ބަޔެއްގެ ޝަކުވާއެކެވެ. ފޮޓޯތަކުން ދައްކަނީ ކިތަންމެ ހައި ވެސް ފުރިހަމަ ތަންތަނެވެ. އަގު ނަގަނީ އެ ފެންވަރަށް ހަދައިދޭނޭކަމަށް ވަޢުދުވެފައެވެ. އެހެންނަމަވެސް ނިމޭއިރު ހުންނަނީ އުޑާ ބިމާހައި ތަފާތުކޮށެވެ. ގިނަ ފަހަރު މިހެން ވަނީ މަސައްކަތް ނަގާ ފަރާތުން، ކޮންމެވެސް އެހެން ބަޔަކާ މަސައްކަތް ހަވާލުކޮށްފައި، ކުރާނުކުރާ ގޮތް ބަލައި ވެސް ނުލާތީއެވެ. ބައެއް ތަންތާގައި ތިންވަނަ ޕާޓިން، ހަތަރުވަނަ ޕާޓިން ވެސް އެބަ މަސައްކަތްކުރެއެވެ. ޕާޓީއޭ ކިޔަސް ގިނަ ތަންތާގައި މަސައްކަތް ކުރަނީ، މަގުމަތިން ނަގައި، ހޭޑިފޭޑިއެއް ނެތް ދެތިން ބަންގާޅީއެކެވެ.\nމި ކަހަލަ ކަންކަން މި ދުވަސްވަރު ތަޖުރިބާކުރަމުން ދަނީ، އެންމެ ޢާއިލާއެއް ދެ އާއިލާއެއް ނޫނެވެ. އެތައް އާއިލާއެކެވެ. މަސައްކަތްކުރާ ފަރާތްތަކުން ފައިސާގެ ދަހިވެތިކަމުގައި، ނުވާވަރަށް މަސައްކަތްތައް ހޯދައި، އެޑްވާންސަށް އެތައް ލައްކަ ފައިސާއެއް ނަގައިގެން، މީސްމީހުންނަށް މި ދެނީ ކިހައި ބޮޑެތި ކެހިތަކެއް ހެއްޔެވެ؟ ބައެއް މީހުން، އެތައް ބަޔެއްގެ އަތުން، ބޮޑެތި އަދަދުތަކުން ފައިސާ ނަގައިގެން، މަސައްކަތް ނުކޮށް ފިލައިގެން ދާ ވާހަކައަކީ ވެސް، ތޯތޯ ވާހަކައެއް ނޫނެވެ. ހިންގާ ބޮޑެތި ޖަރީމާތަކެވެ.\nމިހިރަ ކަންކަމަކީ ކުދިކުދި ކަންކަމެއް ނޫނެވެ. އެތައް އާއިލާއެއްގެ މުސްތަޤުބަލާ ގުޅިފައި ހުރި ބޮޑެތި މައްސަލަތަކެވެ. މި ފަދަ ކަންކަން މި ގޮތަށް ކުރާއިރު، މާދަމާއެއް އޮތްކަމާމެދު ވެސް ވިސްނައިލަބަލާށެވެ! ތިޔަ ހެދެނީ ގޯހެކެވެ. ނުހަނު ބޮޑު ގޯހެކެވެ. ބަޔަކަށް ބޮޑެތި އަނިޔާތަކެއް ދެވެނީއެވެ. އެތައް ބަޔެއްގެ ޙައްޤުތައް ނިގުޅައިގަނެވެނީއެވެ. ޓެކުމުގެ ބޮޑު ފާފައަށް އަރައިގަނެވެނީއެވެ. ލޯބިވާ އާއިލާއަށް އަލިފާން ކާންދެވެނީއެވެ. އަދި ކޮބައިތޯއެވެ؟ އިޚުލާސްތެރިކަމާއެކު ރަނގަޅަށް މަސައްކަތްކުރާ ފަރާތްތައް ވެސް ބަދުނާމު ވަނީއެވެ. އެ ބަޔެއްގެ ޙައްޤު އެ ބަޔަކަށް އަވަހަށް އަދާކޮށް، ތައުބާވުމަށް އަވަސްވެގަންނާށެވެ! ސަލާމަތްވުން އޮތީ އެ ގޮތުގައެވެ.


BREAKING: M. Maduvvari In Meehaku Gelligen Hoadhanee - Vaguthu\nމ. މަޑުއްވަރީ އިން ބިދޭސީއަކު ގެއްލިގެން ހޯދަނީ\nމ. މަޑުއްވަރީ އިންމީހަކު ގެއްލިގެން ހޯދަމުން އެބަދެއެވެ.\nއެރަށުން ގެއްލިގެން ހޯދަމުން ދަނީ ބިދޭސީއެއްކަމަށް މައުލޫމާތު ލިބެއެވެ. އެރަށުން މައުލޫމާތު ދިން މީހަކު ބުނި ގޮތުގައި މީހާ ހޯދުމުގެ މަސައްކަތް، މިއަދު 11:00 އިން ފެށިގެން ދަނީ ކުރަމުންނެވެ.\nއެރަށުން ބިދޭސީއަކު ގެއްލިގެން ފުލުހުންނަށް ރިޕޯޓްކޮށްްފައިވާކަން ފުލުހުންވެސް ކަށަވަރުކޮށްދެއެވެ. އަދި މިވަގުތު ފުލުހުން އެރަށުގައު ހަރަކާތްތެރިވަމުން އަންނަކަމަށްވެސް މައުލޫމާތު ލިބެއެވެ.\n"ވަގުތު"އަށް މައުލޫމާތުދެމުން އެރަށު ކައުންސިލް ރައީސް އިސްމާއިލް ނާފިއު ވިދާޅުވީ، އެރަށު ބޯޓު ޔާޑުގައި މަސައްކަތް ކުރަމުންދާ ބިދޭސީއަކު ގެއްލިގެން ހޯދުމުގެ މަސައްކަތް ކުރަމުން އަންނަ ކަމަށެވެ. އަދި އޭނާ ގެއްލިފައި ވަނީ މިއަދު 11:30 ޖެހި ހާއިރުކަމަށާއި، އޭގެ ކުރިން އޭނާ ބޯޓުޔާޑުގައި މަސައްކަތުގައި އުޅުނުކަމަށް ނާފިއު ވިދާޅުވިއެވެ.\n"އޭނަ ފާހަނައަކަށް ދިޔަ ގޮތަށް އެ މީހުން މެންދުރު ކާން އައިސްވެސް ގޭގައި ނެތުމާއި އެއްކޮށް ބެލީ. ފާހަނައަށް ދިޔައީ ސީދާ އަތިރިމައްޗަށް ކަމެއް ނުވަތަ ގެއަށް ކަމެއް އެއެއްވެސް ޔަގީނެއް ނުވޭ. އެއްވެސް ދޯންޏަކުން އެއްޗަކުން އޭނާ ރަށުން ދިޔަކަމެއް އަޅުގަނޑުމެންނަކަށް އިނގޭކަށް ނެތް". ނާފިއު ވިދާޅުވިއެވެ.\nނާފިއު ވިދާޅުވީ، އޭނާ ހޯދުމުގެ މަސައްކަތް ފުލުހުންނާއި ރަށުގެ ރައްޔިތުންވެސް ކުރަމުން އަންނަ ކަމަށެވެ.\nޖެނުއަރީ 22, 2019 16:34\nހަރަކާތްތެރިވެ ނިމޭނެ5މިނިޓް އިން އެހާ ކުޑަ ރަށެއް\nޖެނުއަރީ 22, 2019 17:17\nތިއޮނާނީ ފިލާ ރައްކައުވެފަ..\nޖެނުއަރީ 22, 2019 17:26\nތިޔަ ރަށުގަ ހޯދާނެ ތަނެއް އޮވޭތަ\nޖެނުއަރީ 22, 2019 19:54\nބޯޓްޔާރޑް އިން ވަޒީފާ ދޭނެ އާންމުކޮށް މުބާރާތަށް ގެންނަ މޮޅެތި ކުޅުންތެރިންނަށް. ޢަނެއްކަ ވަރަށް ފަސޭހައިން ރަޖިސްޓްރީ ވެސް ބަދަލު ކޮށްލާ ވަގު ކައުންސިލް އެއް ތިޔައީ. ޢެކަހަލަ ގާނޫނާޢި ހިލާފް ކަންތައް އާންމު ރަށެއް މ. މަޑުއްވަރި އަކީ. ޢިބރާހިމް ނިޝާމް އަދި ކައުންސިލް ރައީސް ނާފިއު މިއީ އެކަހަލަ ކަންތަކުގަ އަރާތިއްބެވި މީހުން.


ގައުމީ ޓީމަށް ހިތްވަރުދިނުމުގެ ގޮތުން މާލޭ ސިޓީ ކައުންސިލުން ހަފްލާއެއް ބާއްވައިފި - Male' City Council\nގައުމީ ޓީމަށް ހިތްވަރުދިނުމުގެ ގޮތުން މާލޭ ސިޓީ ކައުންސިލުން ހަފްލާއެއް ބާއްވައިފި\nގައުމީ ޓީމުން ސާފް ޗެމްޕިއަންޝިޕް މުބާރާތުގައި ކުރި ހިތްވަރު ފާހަގަކޮށް ޓީމަށް ހިތްވަރު ދިނުމަށް މާލޭ ސިޓީ ކައުންސިލްގެ ފަރާތުން ހަފްލާއެއް ބާއްވައިފިއެވެ. ސިޓީ ކައުންސިލްގެ ޢާއްމު ޚިދުމަތްތަކާބެހޭ ބައިގައި މިރޭ ބޭއްވި މި ހަފްލާއަކީ މާލޭ ސިޓީ ކައުންސިލްގެ ފަރާތުން އިންތިޒާމްކޮށްގެން ބޭއްވި ހަފްލާއެކެވެ.\nމި ހަފުލާގައި މާލޭ ސިޓީގެ މޭޔަރ ޑރ.މުޙައްމަދު މުޢިއްޒު އާއި ޑެޕިއުޓީ މޭޔަރ އަޙުމަދު ނަރީޝް އާއި ކައުންސިލަރުން ބައިވެރިވެވަޑައިގެންނެވިއެވެ. އަދި ގައުމީ ޓީމާއި އޮފިޝަލުންގެ އިތުރުން އެފް.އޭ.އެމް.ގެ ވެރިން ބައިވެރިވެ ވަޑައިގެންނެވިއެވެ.\nމި ހަފްލާގައި ވާހަކަފުޅު ދައްކަވަމުން މާލޭ ސިޓީގެ މޭޔަރ ޑރ.މުޙައްމަދު މުޢިއްޒު ވިދާޅުވީ ގައުމީ ޓީމްގެ ފަރާތުން ފެނިގެން ދިޔައީ ގައުމަށްޓަކާ އެންމެ ފަހު ސިކުންތަށް ދާންދެން ހިތްވަރާއެކު މަސައްކަތްކުރިތަންކަމަށެވެ. މިއީ ގައުމަށްޓަކާ ކުރި ފަޚުރުވެރި މަސައްކަތެއްކަމަށެވެ. އަދި ކުރިއަށް ހުރި މުބާރާތްތަކުގައި ކާމީޔާބީ ލިބޭނެކަމަށް އުއްމީދުކުރައްވާކަމަށް ވިދާޅުވިއެވެ. ގައުމީ ޓީމްގެ ކެޕްޓަން އަކްރަމް ޢަބްދުލްޣަނީ ވިދާޅުވީ ގައުމީ ޓީމަށް އެންމެ ފުރިހަމަ ކާމިޔާބީ ނުލިބުނު މިދަނޑިވަޅުގައި މާލޭ ސިޓީގެ މޭޔަރ އިސްނަންގަވައިގެން މި ފަދަ ހަފްލާއެއް ބޭއްވުމުން ސަޕޯޓަރުންގެ ހެޔޮއެދުން އޮތްކަން ހާމަވެގެންދާކަމަށެވެ. އަދި މިއީ މިކަން އޮންނަންވާނެ ގޮތްކަމުގައި ވިދާޅުވިއެވެ. އެފް.އޭ.އެމް.ގެ ސީނިއަރ ނައިބް ރައީސް ޢަލީ އުމަރު ވިދާޅުވީ މި ފަހަރުގެ މުބާރާތަށް ތައްޔާރުވުމުގައި މާލޭ ސިޓީ ކައުންސިލްގެ ފަރާތުން ކުރި މަސައްކަތް އުފަލާއެކު ބަލައިގަންނަކަމަށެވެ. ތައްޔާރުވުމުގެ މަސައްކަތްތައް ނިންމުމުގައި މާލޭ ސިޓީ ކައުންސިލްގެ ދައުރު ވަރަށް ބޮޑުކަން ހާމަކުރެއްވިއެވެ. ގައުމީ ޓީމްގެ މެނޭޖަރ ޢަބްދުﷲ ޝިބާޢު ވިދާޅުވީ ގައުމީ ޓީމަށްޓަކައި މިފަދަ ހަފްލާއެއް އިންތިޒާމްކުރީތީ ޝުކުރު ދަންނަވާކަމަށެވެ. އަދި މިފަހަރުގެ މުބާރާތަށް މާލޭ ސިޓީ ކައުންސިލުން ވެދިން އެހީތެރިކަން ފާހަގަކުރާކަމަށެވެ.


Dhiraasee aharuge kiyevun ninmaalai bodu chuhtee akah\nދިރާސީ އަހަރުގެ ކިޔެވުން ނިންމާލައި ބޮޑު ޗުއްޓީއަކަށް\nވިލާ އިންޓަނޭޝަނަލް ހައި ސްކޫލްގެ އަހަރީ އިނާމު ދިނުމުގެ ޖަލްސާގެ ތެރެއިން:- އަހުމަދު ޝުރާއު | އަވަސް\nދިރާސީ އަހަރުގެ ކިޔެވުން ނިންމާލުމަށްފަހު ސްކޫލްތައް ބަންދުކޮށް ދަރިވަރުންނާއި ޓީޗަރުން މި އަހަރުގެ ބޮޑު ޗުއްޓީ ފަށައިފި އެވެ.\nދިރާސީ އާ އަހަރުގެ ކިޔެވުން ފަށަން ހަމަޖެހިފައިވަނީ އަންނަ އަހަރުގެ ޖެނުއަރީ މަހުގެ 14 ގަ އެވެ. އެހެން ކަމުން ބަންދުގެ ގޮތުގައި ގާތްގަނޑަކަށް ދޮޅުމަސް ދުވަހުގެ ޗުއްޓީއެއް ދަރިވަރުންނަށާއި ޓީޗަރުންނަށް ލިބޭނެ އެވެ.\nމިއަދު ގިނަ ސްކޫލުތަކުން މިއަދު ރިޕޯޓް ފޯމް ދީފައިވާއިރު ހުރިހާ ސްކޫލެއްގައި މިއަދު ހަވީރާ ހަމައަށް ދަރިވަރުންނަށް ރިޕޯޓްފޯމުތައް ހަވާލުކޮށް އެއްކޮށް ނިމޭނެ އެވެ. މިއަދު ޗުއްޓީ ފެށި އިރު މާލެ އިން ވަރަށް ގިނަ އަދަދެއްގެ އާއިލާތައް ރާއްޖެއިން ބޭރަށާއި ރަށްރަށަށް ޗުއްޓީއަށް ދާން ވަނީ ފަށާފަ އެވެ.\nއަންނަ އަހަރު ސްކޫލްތަކުގެ ކިޔެވުން ފަށާއިރު ޓެކްސްޓް ފޮތުގެ ބަދަލުގައި ޓެބްލެޓް ހޯދައިދޭން ސަރުކާރުން ވަނީ ނިންމާފަ އެވެ. ސްކޫލް ޑިޖިޓަލައިޒޭޝަން ކުރުމުގެ މަޝްރޫއުގެ ދަށުން، ބައެއް ސްކޫލްތަކުގައި ތަޖުރިބާ ކުރުމުގެ ޕްރޮގްރާމްތަކެއް ވެސް މިހާރު ދަނީ ހިންގަމުންނެވެ.\nމި އަހަރުގެ ދިރާސީ އަހަރު ފަށާ ސްކޫލްތަކުގައި ކިޔަވައިދޭން ފަށާފައިވަނީ ޖެނުއަރީ މަހު އަށެއެއްގަ އެވެ.\nޓެކްސީގެ އަގުތަކަށް ބަދަލު ގެންނަން މަޝްވަރާކުރަނީ!\nމޯލްޑިވިއަންއާ ގުޅޭ މައްސަލަ އަނެއްކާވެސް ބޭރުކޮށްލައިފި\nއެމެރިކާ އިން ކޮވިޑް ޓެސްޓް ކިޓް ހަދިޔާކޮށްފި\nރާއްޖޭގެ މަޝްރޫއުތަކަށް އެޑްވާންސް ހަތަރު މިލިއަން ރުފިޔާ ދީފި


Maraca Passionfruit Juice - Enmmennah Kamugosfi - Vaguthu\nމަރަކާ ޕެޝަންފުރުޓް ޖޫސް – އެންމެނަށް ކަމުގޮސްފި\nރާއްޖޭގައި ވަރަށް ބާރަށް ވިކެމުންދާ މަރަކާ ޖޫހަކީ ރޯދަވީއްލާ ގަޑިއަށް ދެވަނައެއް ނެތް ބުއިމެކެވެ. މަރަކާ ޖޫހަކީ މަސްނޫޢީ މާއްދާތައް ބޭނުން ނުކޮށް، އޯގެނިކް ދަނޑުތަކުން ހައްދާ މޭވާ ބޭނުން ކޮށްގެން އުފައްދާފައިވާ ރަހަމީރު އަދި ހަށިގަނޑަށް އެތައް ގިނަގުނަ ފައިދާ ތަކެއް ލިއްބައިދޭނެ ބުއިމެކެވެ.\nއެހެންކަމުން މިއީ ޕެޝަންފުރުޓް ފަނީގެ ބަދަލުގައި ބޭނުންކޮށްލުމަށް ބޭނުންކުރެވިދާނެ ޕްރޮޑަކްޓެކެވެ. ފެނާއި އެއްކޮށްލުމުން ރޯދަވީއްލުމަށް ފަނިތައްޓެއް ގިރާލެވުނީއެވެ. އެހެންކަމުން މިއީ ބުރަކޮށް އުޅުއްވާ ބޭފުޅުންނަށް ވަރަށްކަމުދާނެ ޕްރޮޑަކްޓެކެވެ.\nމާލެއާއި ރަށްރަށުގައިވެސް ޕެޝަންފުރުޓް ފަނީގެ ބަދަލުގައި މަރަކާ ޖޫސް ބޭނުންކުރުން މިހާރުވަނީ އާއްމުވެފައެވެ. މިޖޫހުގެ ރަހަ މާބޮޑަށްވެސް ރަނގަޅީއެވެ. ރޯދަމަހާ ދިމާކޮށް، ބާޒާރުގައި މޭވާގެ އަގުތައް އުފުލިގެންދާއިރުވެސް، މަރަކާ ޖޫހުގެ އަގު ހުންނާނީ ހިފެހެއްޓިފައެވެ. މަރަކާ ޖޫހުގައިހިމެނެނީ މުޅިންވެސް އަސްލު ޕެޝަންފުރުޓްގެޕަލްޕެވެ. އެހެންކަމުން، ފެޝަންފުރުޓް ފަނީގެ ރަހައާއި ތަފާތެއް ނުހުންނަ މިޖޫސް ބައްލަވައިގަތުމުން ޖީބަށްވެސް ވަރަށް ލުއިވާނެއެވެ.\nއެހެނިހެން ގިނަ ބްރޭންޑްތަކުގެ ބުއިންތަކާޚިލާފަށް، މަރަކާ ޕެޝަންފުރުޓް ޖޫހުގެ އެކިސައިޒްތައް ބާޒާރުން ލިބެން ހުންނަކަންފާހަގަ ކޮށްލެވެއެވެ. އެހެންކަމުން ވަކި ސައިޒެއް ނުވަތަ ވަކި ބަޖެޓަކަށްފައްތާލަން ބޭނުންނަމަ، ކަސްޓަމަރުންނަށްގިނަ ޗޮއިސްތަކެއް ލިބިގެން ދެއެވެ.\nމަރަކާޕެޝަން ފްރުޓް ޖޫހުގެ ފަސް ސައިޒެއް މިވަގުތުބާޒާރުން ލިބެން އެބަހުއްޓެވެ. އެއީ 500 އެމް.އެލް ފުޅި، 750 އެމް.އެލް ފުޅި 1 ލީޓަރފުޅި، 2.6 ކިލޯގެ އިތުރުން،6ކިލޯގެ ހަމެވެ. މީގެތެރެއިންވެސް، 2.6 ކިލޯ އަދި6ކިލޯގެމަރަކާބްރޭންޑްގެޕެޝަންފުރުޓް ސްކޮއަޝް، ތަޢާރަފްކުރެވިފައި ވަނީ ކާބޯތަކެތީގެ ޚިދުމަތްދޭ ތަންތަނަށާއި، ގެސްޓްހައުސް،ރިސޯޓްތައް ފަދަ ކާބޯތަކެތީގެ ޚިދުމަތްދޭ ތަންތަނަށް ޚާއްޞަ ކުރެވިގެންނެވެ.\nމަރަކާ ޕެޝަންފުރުޓް ޖޫސް ހޯލްސޭލްކޮށް އަދި ރީޓެއިލްކޮށް ލިބެން ހުރި ފިހާރަތައް\nވީއޭވީ ޓްރޭޑިން ޕޮއިންޓް، 7447777\nބޮޓަނީ ފްރެޝް، 9458811\nފްރުޓް އެންޑް ވެޖް ގާޑެން، 7951010\nއެކި މަރުކާ، 7344040\nބާޒާރު ވީއޭވީ، 7641001\nޝޮޕިން މޯރ، 7348000\nޕޭޕަ ބޯޓް އަދި މަރަކާ ޖޫސް ގޭގެއަށް\nރޯދަމަހަށް ޚާއްޞަކޮށް މަރަކާ ޕެޝަން ފުރުޓް ޖޫހުގެ އާ ޝިޕްމަންޓެއް\nޕޭޕަރބޯޓް ޖޫސް، ދިވެހިންގެ މެދުގައި މަޤްބޫލު ބުއިމެއް


Coca Cola in Nasruge sponsorship ithurukohfi | Mihaaru\n25 މާޗް 2020 - 12:153comments\nއެންމެ ގިނަ މެރެތަން ދުވުމުގެ ރެކޯޑް އޮތް ދިވެހި ދުވުންތެރިޔާ ނަސްރުﷲ އަހުމަދަށް ކޮކާކޯލާ އިން ދީފައިވާ ސްޕޮންސާޝިޕް ތިން ވަނަ އަހަރަކަށް އިތުރުކޮށްފި އެވެ.\nކޮކޯކާލާގެ ރާއްޖޭގެ އެމްބެސެޑަރަކަށް 2018 ވަނަ އަހަރު ހަމަޖެއްސި ނަސްރު އަށް އެ ކުންފުނީގެ ސްޕޮންސާގެ ދަށުން ރާއްޖޭން ބޭރުގެ މެރެތަންތަކުގައި ވާދަކުރުމަށް މާލީ އެހީތެރިކަން ފޯރުކޮށްދެ އެވެ.\nސިފައިންގޭގައި މަސައްކަތްކުރާ ނަސްރު ބުނީ ކޮކާކޯލާގެ ފަރާތުން ވަރަށް ބޮޑު އެހީއަކާ އެއްބާރުލުމެއް ލިބޭ ކަމަށާއި އޭނާ ރާއްޖޭން ބޭރުގެ މެރެތަންތަކުގައި ވާދަކުރުމުގެ ހަރަދުގެ ބޮޑުބަޔެއް ކޮކާކޯލާ އިން ކަވަރުކޮށްދޭ ކަމަށެވެ. މީގެ އިތުރުން ދި މެރެތަން ޝޮޕުންނާއި ބައެއް ރަށްޓެހިން އެހީވެދެ އެވެ.\nދުނިޔޭގެ އެންމެ މަގުބޫލު އެއް ބުއިން ކަމަށްވާ ކޯކް އުފައްދާ ކޮކާކޯލާ ކުންފުނިން އަންނަނީ ރާއްޖޭގައި ބާއްވާ ދުވުމުގެ އެންމެ ބޮޑު އެއް ހަރަކާތް ކަމަށްވާ ޓީއެފްޖީ ލޯންގް ރަން 2013 ވަނަ އަހަރު ބާއްވަން ފެށީއްސުރެ ސްޕޮންސާކުރަމުންނެވެ. އެ ކުންފުނީގެ އެހީއާ އެކު، ލޯންގް ރަން މިހާރު ވަނީ މުޅި ރާއްޖެ އަށް ފުޅާކޮށް އައްޑޫ ސިޓީ އާއި ލ. އަތޮޅުގައި ވެސް ބާއްވައިފަ އެވެ. މީގެ އިތުރުން ބައެއް ފުޓްބޯޅަ މުބާރާތްތައް ވެސް އެ ކުންފުނިން ސްޕޮންސާކޮށްފައިވެ އެވެ.\nނަސްރު ރާއްޖޭން ބޭރުގެ ކާމިޔާބަކަށް ފަހު އެނބުރި އައުމުން ކަޅުލުއްކަލާ ކޮށިން ސިފައިންގެ އޮފިސަރުން އޭނާ އަށް މަރުހަބާ ކިޔަނީ.\nނަސްރު ވަނީ މިދިޔަ މަހު ނިއު ދިއްލީ މެރެތަންގައި ދުވެ އޭނާގެ 57 ވަނަ މެރެތަން ފުރިހަމަކޮށް އޭޝިއާގެ ރެކޯޑަކާ ދިމާލަށް ދިއުމަށް ކުރާ މަސައްކަތަށް ބޮޅެއް އިތުރުކޮށްފަ އެވެ. ނަސްރުގެ ޓާގެޓަކީ މި އަހަރު އިތުރު 15 މެރެތަން ދުވުމެވެ. އެކަމަކު ކޮނޯނާވައިރަހާ ގުޅިގެން، ދުނިޔެ ހުއްޓުމަކަށް އައިސްފައިވާތީވެ، އެ އަދަދު ކުޑަވެދާނެ އެވެ.\nނަސްރުގެ ހާއްސަ ކަމަކީ، ޖުމްލަ 42 ކިލޯމީޓަރަށް ދުވަން ޖެހޭ ބުރަ ބޮޑު ރޭހުގައި ރަނގަޅު ޓައިމިންއެއްގައި ދުވަން ކުރާ މަސައްކަތެވެ. އާއްމުކޮށް ރެކޯޑް އަދަދަކަށް މެރެތަން ދުވާ ދުވުންތެރިން ޓައިމިން އަށް އެހާ ސަމާލުކަމެއް ނުދެ އެވެ. މި އަހަރުގެ ދެ މެރެތަންގައި ވެސް އަދި މިދިޔަ އަހަރު ނަސްރު ދުވި 20 ރޭހުގެ ތެރެއިން 16 ރޭހެއް އޭނާ ވަނީ ހަތަރު ގަޑިއިރަށް ވުރެ އަވަހަށް ނިންމައިފަ އެވެ. ރާއްޖޭގައި، ހަތަރު ގަޑިއިރަށް ވުރެ އަވަހަށް މެރެތަން ފުރިހަމަކޮށްފައިވަނީ ނިސްބަތުން މަދު ދުވުންތެރިންތަކެކެވެ.\nއޭޝިއާގައި އެންމެ ގިނަ މެރެތަން ޖެހުމުގެ ރެކޯޑް އޮތް ދުވުންތެރިޔާ ދުވެފައިވަނީ 100-150 އާ ދޭތެރޭގެ އަދަދަކަށެވެ. އެ އަދަދު ކަށަވަރުކުރުމަށް ފަހު އެ ރެކޯޑް މުގުރާލަން އޭނާ ބޭނުންވެ އެވެ. އަދި އެއަށް ފަހު ދުނިޔޭގެ ރެކޯޑަކާ ދިމާލަށް ދިއުމަށް ވެސް އޭނާ ހުރީ ނިންމައިގެންނެވެ.\nސިފައިންގެ ސްޓާފް ސާޖަންޓް، ނަސްރު ދުވުމުގެ ތެރެއަށް ވަނީ 2000 ގެ ކުރީކޮޅު އެވެ. ސިފައިންގެ ޔުނިޓްތަކުގެ މެދުގައި އޮތް އެތުލެޓިކްސް މުބާރާތެއްގެ 5000 މީޓަރު ދުވުމުގައި، ފަސް ވަނާގައި އޮވެ އެންމެ ފަހު 400 މީޓަރުގައި ހިފި ގޮތަށް ގޮސް ތިން ވަނަ ލިބުނު ހިސާބުން އޭނާގެ ސަމާލުކަން ދިގު ދުވުންތަކަށް ހުއްޓުނީ އެވެ. އަދި 2008 ގައި އޮތް އެމްޓީސީސީ މެރަތަން ރޭސް ވެސް ހަތަރު ގަޑިއިރަށް ވުރެ އަވަހަށް ނިންމުމައި ދިގު ރާސްތާ ދުވުންތަކުގެ ތެރެއަށް ރަސްމީކޮށް ވަނެވެ. އޭނާ ބުނި ގޮތުގައި މެރެތަން ދުވުމަކީ ރެކޯޑަކަށް ވިސްނައިގެން ފެށި ކަމެއް ނޫނެވެ. އެކަމަކު ވަކި ހިސާބަކުން އެކަމަށް އަމާޒު ހިފީ އެވެ.


January 14, 2020 36\nއާއިލާގެ މީހަކު މަރުވި ކަމަށް ބުނެ ދޮގުމައުލޫމާތު ދީފި\nއާއިލާގެ މީހަކު މަރުވެއްޖެ ކަމަށް ބުނެ، ކަށުނަމާދުގެ މައުލޫމާތު ހިއްސާކުރާ ފޭސްބުކް ޕޭޖަށް މީހަކު ރޭ ދޮގު މައުލޫމާތު ދީފި އެވެ.\nބައެއް ފިލްމުތަކާއި ގިނަ އަދަދެއްގެ ޓީވީ ސިލްސިލާތައް ކުޅެފައިވާ އިންޑިއާގެ އެކްޓަރު ކުޝާލް ޕަންޖާބީ ރޭ މަރުވެއްޖެ އެވެ.\nއެންދަމަން އުޅުމުގެ ތެރޭގައި ދޯންޏެއްގެ ފަޅުވެރިއަކު ގެނބިގެން މިއަދު މަރުވެއްޖެ އެވެ.\nމާލޭގެ ގެއެއްގެ ޓެރަސްމަތީގައި މަރުވެފައި އޮތް ފިރިހެނަކު މިއަދު ފެނިއްޖެ އެވެ.\nމަޑަވެލިން ގެއްލުނު މީހާ މަރުވެފައި އޮއްވައި ފެނިއްޖެ\nގދ. މަޑަވެލީގެ ފަރުމައްޗަށް މަސްހިފަން އެރި އުޅެނިކޮށް އިއްޔެ ގެއްލުނު މީހާ މަރުވެފައި އޮއްވައި ރޭ ފެނިއްޖެ އެވެ.\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި މައްސަލަ ތަހުގީގުކޮށް، ރިޔާސީ ކޮމިޝަނުން ނެރުނު ރިޕޯޓަކީ...\nބަންގްލަދޭޝް އަށް ކިޔަވަން ގޮސް އުޅުނު ދިވެހި މޮޑެލް، ރައުދާ އާތިފް މީގެ ދެ އަހަރު ކުރިން މަރުވީ އަމިއްލަ އަށް ދަންޖެހިގެން ކަމަށް ގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ...\nNovember 09, 2019 12\nލިބުނު 12 ދަރިން މަރުވި އަންހެން މީހާ މަރުވެއްޖެ\nލިބުނު 12 ދަރިން ވެސް ގޮތް ނޭނގޭ ބަލިތަކެއްގައި މަރުވި ހއ. ހޯރަފުށީ ދެމަފިރިންގެ ތެރެއިން އަންހެން މީހާ މިއަދު މަރުވެއްޖެ އެވެ.


Gadharu mathiveri vegenvaa rey : Insaaniyyathuge salaamathuge rey - One Online\nކައުސާހިބާއަށް އެންމެ ފުރަތަމަ ވަހީ ލިބިވަޑައިގެންނެވީ ޙިރާ ފަރުބަދައިގެ ހޮހަޅައިގައި އިންނަވަނިކޮށެވެ.\nގަދަރު މަތިވެގެންވާރޭ: އިންސާނިއްޔަތުގެ ސަލާމަތުގެ ރޭ\nގާތްގަނޑަކަށް ދޮޅުހާސް އަހަރު ކުރިއެވެ. ދުނިޔެވެފައިވަނީ އަނިޔާވެރިކަމާއި ހިތްހަރުކަމުގެ ގުޅަމަތިހިފާ ފަސްގަނޑަކަށެވެ. އެނުބައިކަމަކުން އިންސާނީ މުޖްތަމައު ސަލާމަތްވެފައިވާ އެއްވެސް ނުބައިކަމެއް ނުވެއެެވެ. ފަރުބަދަތަކާއި ކޯރުތަކާއި ، ގަސްގަހާގެއްސާއި ، ތަރިތަކާއި އިރާއި، ހަނދާ މިއީ ހައްތާވެސް އަޅުކަންކުރެވޭ ފަރާތްތަކެވެ. ކަލާނގެތަކެވެ. އަދި މިވަރަކުންވެސް ނުފުދެއެވެ. އިންސާނާ އަމިއްލަ އަތުން ކޮށައިމަށައިގެން ހަދާ ބުދުތަކާއި ފަނިފަކުސައިގެ ކުރިމަތީގައި ވެސް މަތިވެރި އިންސާނާ ބިމަށް ތިރިވެ އިހުތިރާމާއެކު ބޯޖަހައެވެ. އެތަކެއްޗަށް ކަމޭހިތުމުގެ ގޮތުން ހިރަފުސްގަނޑުގައި މޫނުޖައްސާކަށެއް ފަހެއް ނުޖެހެއެވެ. އެކިއެކި ޤައުމުތަކުންވަނީ ކަލާނގެތަކުގެ ބޮޑެތި ފައުޖުތައް އުފައްދައިފައެވެ. އިންތިހާޔަށް ގޮސްފައިވާ ޝިރުކުގެ ސަބަބުން މީސްތަކުންވަނީ ވަހްމަށް އަޅުވެތިވެފައެވެ. ކޮންމެ އެއްޗެއްވެސް ބަރަކާތާ ނުވަތަ ސުންޕާކަމާ ގުޅުވައިފައިވުމުގެ ސަބަބުން އިންސާނާވަނީ ކައުނުގައިވާތަކެތި ތިމާމެންގެ ލާބަޔަށްޓަކައި ބޭނުންކުރުމާއި، ތަޙްޤީޤުކޮށް ހޯދައިބެލުމުގެ ބާރުން މަހްރޫމްވެފައެވެ. އެތަކެތީން ލިބޭ ލާބަވަނީ އިންސާނުންގެ އަތުން ބީވެފައެވެ.\nއެކަކު އަނެކަކަށް އެއްބަޔަކު އަނެއްބަޔަކަށް އަނިޔާވެރިވަމުން ދިޔައީ މިނިކާސޫފިތައްވެސް ލަދުގަންނަވަރަށެވެ. ބަލިކަށިމީހުންނަކީ އަނިޔާވެރީންގެ ގާތުގައި ދިރުވައިލަން ހެޔޮވަރުގެ ސުވާތަކެކެވެ. ދަތުރުވެރިންގެ ޖާނެއްމާލެއް ރައްކާތެރިއެއް ނުވެއެވެ. ބޮޑެތިބޮޑެތި ޤާފިލާ ތަކާއެކުގައި މެނުވީ އެއްރަށުން އަނެއްރަށަށް ދެވޭކަށެއް ނޯވެއެވެ. މީހެއްގެ އިއްޒަތުއްނަފްސުގެވެސް އަބުރުގެވެސް ހުރުމަތެއް ނޯވެއެވެ. މީސްތަކުން އަމިއްލަޔަށްވަނީ އިންސާނުން ތަފާތު ގިންތިތަކަށާއި ފަންތިތަކަށް ބަހައިފައެވެ. ބައެއްމީހުންނަކީ އުފަންވާއިރު ވެސް ދަރަޖަވެރީންނެވެ. އަނެއްބަޔަކީ ދެރަނިކަމެތީންނެވެ. ސަލާންޖަހައިގެން ދިރިއުޅޭންޖެހޭ މީހުންނެވެ. ނުވަތަ އެންމެ އަގެއްނެތް މަސައްކަތްތަކަށް ޚާއްސަ މީހުންނެވެ.\nމިދެންނެވި ބައިބެހުމުގައި އެންމެކުރީގައި އުޅުނު އެއް މުޖްތަމައަކީ އިންޑިއާއެވެ. އިންޑިއާގައި އިންސާނުންވަނީ ހަތަރު ފަންތިޔަކަށް ބަހައިފައެވެ. އެންމެމަތީ ދަރަޖައިގެ މީހުންނަކީ ބުރަހުމަނުންނެވެ. ބުރަހުމަނުން ހެއްދެވިކަމަށް އެމީހުން ދައުވާކުރަނީ ކަލާނގެ އިސްތަށިފުޅުންނެވެ. ދެވަނަ ފަންތިޔަކީ ޗިތުރީންނެވެ. ޤައުމު ދިފާއުކުރާ އަސްކަރީންނަކީ ޗިތުރީންނެވެ. ތިންވަނަ ފަންތިއަކީ ވެއިޝުންނެވެ. ޤައުމުގެ ވިޔަފާރިއާއި ، މަސައްކަތްތެރިކަމަށް ހައްޤުވެގެންވަނީ އެބައިމީހުންނެވެ. ހަތަރުވަނަ ފަންތިއަކީ ޝޯދަރުންނެވެ. އެއީ ނަޖިސްބައެކެވެ. ކިޔެވުމަކީ އެމީހުންނަށް މަނާކަމެކެވެ. އެއިންމީހަކު ވެދުގެ އެންމެ ޖުމުލައެއް އަޑުއަހައިލިކަމުގައިވިޔަސް ތިމަރަވިރުވައިފައި އެމީހެއްގެ ކަންފަތަށް އަޅާންޖެހެއެވެ. މަތީފަންތީގެ މީހުންގެ އަވަށްތަކުގެ އަވައްޓެރިކަމުގައި ދިރިއުޅުންވެސް އެބައިމީހުންނަށް މަނައެވެ. މަތީފަންތީގެ މީހުންނަށް އެންމެ އާދައިގެ ކުދިކުދި އަދަބުތައް ދީއުޅޭފަދަ ކުށެއް ޝޯދަރަކު ކުރިކަމުގައިވިޔަސް އެމީހެއްގެ އަދަބަކީ ޤަތުލުކުރުމެވެ.\nމުސްލިމުން ނަމާދުގައި --\nއީރާނުގައި ޝާހީއާއިލާއާމެދު ޤަބޫލުކުރެވިފައި އޮންނަނީ "ކަލާނގެ އައުލާދު ކަމުގައެވެ. ރަހުންނާއި، ފުރަދާނައިންގެ އިސްތަށިފުޅުތައް ނިވާކުރައްވަނީ ޖަވާހިރާއި މުތީގެ ތާޖުތަކުންނެވެ. އީރާނުގެ ދަނޑުވެރިންނާއި ، މަޖޫރީން ތިބީ ފަރުބަދަތަކުގެ ތެރެޔަށް ފިލާން ދުވެދުވެއެވެ. ސަރުކާރުގެ ޓެކްސްތަކުގެ ބުރަބޮޑުވެ ނޭވާހާސްވެގެންނެވެ.\nއަރަބީންގެތެރޭގައި އޮތީ އަރަބީންނާއި އަޖަމީންގެ ނަސްލީ ބައިބެހުން ހައްދުފަހަނަޅައިފައެވެ. އަރަބިނޫންމީހުންނާ މެދު ބަލަނީ ނިކަމެތިކަމާއި އިހާނެތިކަމުގެ ނަޒަރުންނެވެ. މުޚާޠަބުކުރަނީ ބަސްނުމޮށެވޭމަންމަނުންގެ ނަމުންނެވެ. އަންހެނުންނާއި އަޅުންނަކީ ދުނިޔޭގައިވާ އެންމެ ނަސީބުދެރަ އެންމެ ނިކަމެތި އިންސާނީ ދެގިންތިއެވެ. އަޅުންގެ ހަތަރެސްފައިބަނދެފައި ބައިތިއްބައިގެން އަމާޒުފަތްގަނޑަކަށްހަދައި އެމީހުންގެ ގެޔަށް ދުނިއުކައެވެ.\nޔޫރަޕުގައިވަނީ އަޅުންނާއި މިނިކާޖަނަވާރުތަކާ ތޮޅުވުން އާންމު ކުޅިވަރަކަށް ހަދައިފައެވެ. އެކަމަށްޓަކައި ހުންނަނީ ބޮޑެތި ސްޓޭޑިޔަމްތައް ބިނާކޮށްފައެވެ. މިނިކާޖަނަވާރުތައް އިންސާނުން ފަޅައިލައިގެން ކާމަންޒަރު ބެލުމަކީ އެމީހުން އެންމެ ހިތްއުފާވާ ކުޅިވަރެވެ.އަންހެނުންގެ ހާލަކީކޮބައިތޯއެވެ. ހަކީމުންނާއި ފަލްސަފީންގެ އީވާނުތަކުގައި ހިނގާ އެންމެ ވާދަވެރި އެއްބަހުސަކީ އަންހެނުންގެ ހަށިތަކުގައި ލައްވައިފައިވަނީ ވެސް ފިރިހެނުންގެ ހަށިތަކުގައި ވެސް ހުންނަފަދަ ފުރާނަ ތަކެއްތޯ ނުވަތަ ނޫންތޯ ކުރެވޭބަހުސެވެ. ބައިބަލްގައި ބަޔާންކޮށްފައިވާގޮތުގައި އަންހެނުންނަކީ ހުރިހައި ފާފަތަކެއްގެ ދޮރާއްޓެވެ.\nއިންޑިއާ މީހުންގެ ގާތުގައި އަނބިމީހާއަކީ ފިރިމީހާގެ މިލްކެކެވެ. މުދާގަނޑެކެވެ. އެހެންކަމުން ފިރިމީހާ މަރުވުމުން އަނބިމީހާ ފިރިމީހާއާއެކު އަންދައިލެވެއެވެ. އަންހެނަކަށް އެއްވެސް ކަހަލަ ހަރުމުދަލެއް މިލްކެއް ނުކުރެވެއެވެ. ވާރުތަ މުދަލުގެ ހައްޤުވެރިޔަކަށްވެސް ނުވެވެއެވެ. މުޅިދުނިޔެއަށް ނަޒަރުހިންގާއިރުވެސް އަންހެނުންގެ ހާލުހުރީ މިކަހަލަ ގޮތަކަށެވެ. އިންސާނީ ތަމައްދުނަށް އައިސްފައިވާ ޚަރީފު މޫސުންވަނީ އަލިފާނުގެވާރޭވެއްސަންފަށައިފައެވެ. ޖާހިލިއްޔަތުގެ ބަނަބޯވިލާތައްވަނީ ދުނިޔޭގެ ހަތަރު އުދަރެސް ބައްދައިފައެވެ.\nމިފަދަ ބިޔަ ދޮވި ހާލަތަކަށް އިންސާނީ ދުނިޔެ ވެއްޓިފައި ވަނިކޮށް އަރަހުށި މާތްﷲ ގެ ރަހްމަތްވަންތަކަމުގެ ކޯރު އުތުރިގެންފިއެވެ. އޯގާވަންތަކަމުގެ ބެއްލެވުމަކުން އިންސާނިއްޔަތަށް ބައްލަވައި ވޮޑިގެންފިއެވެ. އެއީ ރަމަޟާންމަހެކެވެ. ރޭގަނޑެއްގެ ވަގުތެވެ. ރެޔަކީ ފަހުދިހައިގެ އޮނަހިރި ރޭތަކުގެ ތެރެއިން ރެއެކެވެ. ޢިލްމުވެރީން އެންމެ ބޮޑަށް ބުރަވެވަޑައިގަންނަވާ ގޮތުގައި އެރެއަކީ ރަމަޟާންމަހުގެ ހަތާވީސް ވިލޭރެއެވެ. އެރޭ ޖަހާލަތުގެ ވިލާތައްކެހި ރަހުމަތުގެ ވިލާގަނޑެއް ފާޅުވެއްޖެއެވެ. އެވިލާގަނޑުން ބަރަކާތުގެ ފެން ބާވައިލެއްވީ ހިރާފަރުބަދަޔާ ދިމާޔެވެ. އިސްލާމްދީނުގެ ނަބިއްޔާ ސައްލަﷲ އަލައިހި ވަސައްލަމައަށް އެންމެ ފުރަތަމަ ވަޙީ ލިބިވަޑައިގެންފިއެވެ. އެއީ މާތްﷲގެ އެންމެ ފަހުގެ ޓެސްޓަމަންޓެވެ. ކުޑަވެސް ބަދަލެއްނައިސް ޤިޔާމަތާހަމަޔަށް ދެމިއޮންނާނެ އިލާހީ ގާނޫނެވެ.\nމިދެންނެވި މަތިވެރިފޮތުގައި އިންސާނިއްޔަތަށް އެންމެ ފުރަތަމަވެސް ދައުވަތުދެއްވީ ކިޔެވުމަށެވެ. އިލްމު އުނގެނުމަށެވެ. ގަލަމުގެ ބޭނުންކުރުމަށެވެ. ޝައްކެއްނެތެވެ. ޢިލްމުގެ ފަނާރުތައް ދިއްލުމާއެކު ފިކުރާއި ބުއްދީގެ ދަންމަރުތައް ރޯވާނެއެވެ. އަނދިރިކަން އޭގެ ޒާތުގައި ކެހިގެން ފިލައިގެން ހިނގައިދާނެއެވެ. ޖާހިލުކަމުގެ ފަރުދާތައް އިންދިރާސްވެގެން ހިނގައިދާނެއެވެ. އަނިޔާއާއި ބޭއިންސާފުގެ ދޮރުތައް ބަންދުވެދާނެއެވެ. ޝިރުކާއި ވަހުމަށް އަޅުވެތިވުން ނިމުމަކަށް އަތުވެދާނެއެވެ. އިންސާނިއްޔަތަށް އަމަން އަމާންކަމާއި، ސުލްހަ މަސަލަސްކަން ލިބިދާނެއެވެ. ހިތްތައް ރަމަތަވެ ހަމަޖެހި ހިމޭންކަން ލިބިދާނެއެވެ. ސަލާމަތް ބުއްދިއާއި ، އެއްބަނޑުއެއްބަފާކަމާއި ، ލޯތްބާއި، އެކުވެރިކަމާއި، އިންސާނީ ކަރާމަތާއި އިހްތިރާމުގެ އަގުހުރި ނިއުމަތް އިންސާނާއަށް ލިބޭންފަށައިފާނެއެވެ.\nޝައްކެތް ނެތެވެ. މިހިރަގޮތްގޮތުން ބަލާއިރު ކީރިތިޤުރްއާން ބާވައިލެއްވިރެއަކީ އެއްހާސް މައްސަރަށްވުރެ ހެޔޮކަން ބޮޑު ރެއެކެވެ. ކީރިތި ޤުރްއާނުގެ ސަބަބުން ދުނިޔެއަށް އައީ އެހައިވެސް އައިތަވެރި ބަދަލުތަކެކެވެ. ބަރަކާތްތެރި އިންގިލާބެކެވެ. ދުނިޔޭގެ އިލްމާއި ތަމައްދުންގެ ބަގީޗާއަށް އައީ އޭގެކުރީން ދުވަހަކުވެސް ފެނިފައިނުވާފަދަ އުފާވެރި ބަހާރު މޫސުމެކެވެ. ކުއްލިޔަކަށް ފަރިވެ ފޮޅިގަތީ އޭގެ ކުރީން ދުވަހަކުވެސް ލޯތަކަށްފެނިފައިނުވާފަދަ ކުލަރީތި ވަސްމީރު މާމެލާމެލިތަކެކެވެ. އާދޭހެވެ. ކައުސާހިބާ ސައްލައްﷲ އަލައިހި ވަސައްލަމަ ރަސޫލުކަމާއިގެން ފޮނުއްވުމުގެ ކުރީން މައްކާގައިތިބީ ލިޔަންކިޔަން ދަންނަ ސަތާރަވަރަކަށް މީހުންނެވެ. ( ރިވާޔަތުގެ ތަފާތާއެކު ) ނަމަވެސް ކައުސާހިބާގެ ހަޔާތްޕުޅުގައި ވަނީ ލިޔެކިޔުން ވަރަށްބޮޑަށް އާންމުވެފައެވެ. ހަމައެކަނި ވަޙީ ލިޔުއްވާ ކާތިބުންގެ އަދަދުވަނީ ސާޅީހަށް އަރައިފައެވެ. ކާއިނާތާއިމެދު ހޯދައިބެލުމާއި ސައިންސުގެ ނަޒަރުން ކަންކަމާމެދު ވިސްނައި ފިކުރުކުރުމުގެ ދައުރު ފެށިފައެވެ. އިސްލާމީ ވިސްނުމުގެ ނަޒަރުގައި ކާއިނާތަކީ އިންސާނާގެ ޚާދިމެކެވެ. އިންސާނާއަށް ޚިދުމަތްތެރި ކުރައްވައިފައިވާ ތަނެކެވެ. އެހެންކަމުން އިސްލާމީ ފިކުރު އާލާވުމާއެކު ކާއިނާތުގައި ހިމެނޭ ކޮންމެ އެއްޗަކާމެދު ވެސް ތަޙްޤީޤީނަޒަރަކުން ހޯދައި ބެލުމުގެ ހިތްވަރު ލިބިއްޖެއެވެ. އިންސާނިއްޔަތަށް އެތަކެތީގެ މަންފާ ލިބޭންފަށައިފިއެވެ.\nއިންސާނީ މުސާވަތާއި، ހަމަހަމަކަމާއި ، އެންމެންވެސް ތުނޑުސުފުރާޔަށް އަތްހަމަވުމުގެ އަޤީދާގެ ސަބަބުން ދުނިޔެއަށް އައީ އޭގެކުރީން އިންސާނާގެ ވިސްނުމަށްވެސް ނުގެނެވޭފަދަ ވަރުގަދަ އިޖުތިމާއީ އިންގިލާބެކެވެ. އިންސާނުން ތަފާތު ފަންތިތަކަކަށް ބެހުމުގެ މަސައްކަތަކީ ދުނިޔެއަށް މޫނުދައްކާންވެސް ނުކެރޭވަރުގެ ދެރަވަރުކަމަކަށް ވެއްޖެއެވެ. ތާރީޚުގައި އެންމެ ފުރަތަމަ ފަހަރަށް އަންހެނުންނަށް ކަމޭހިތެވުމާއި އިޙްތިރާމް ލިބޭންފަށައިފިއެވެ. އިޖްތިމާއީ ހަޔާތުގެ ތިލަފަތްހަމަ ގާނޫނުތަކެއް އިންސާނުންނަށް ލިބިއްޖެއެވެ. އަޅުންނަށް އިންސާނުންގެ ދަރަޖަ ލިބިއްޖެއެވެ. ފިޔަވަޅަކަށްފަހު ފިޔަވަޅެއް ކުރިޔަށް އަޅަމުން ގޮސް އަޅުވެތިކުރުން ނިމުމަކަށް ގެނުވުމުގެ އަސާސުތައް ބިނާކުރެވިއްޖެއެވެ. އިސްލާމްދީން އަދުލުވެރިކަމުގެ ހިޔާވަހިކަން ދިނީ ހަމައެކަނި އިންސާނުންނަކަށް ނޫނެވެ. ވިނަކާޖަނަވާރުތަކާއި މިނިކާޖަނަވާރުތަކާއި އުދުހޭ ސޫފާސޫފިތަކުގެ ވެސް ޙައްޤުތައް އެކަށަ އެޅިއްޖެއެވެ. އިސްލާމްދީން ވަނީ މިފަދަތަކެއްޗާމެދު ވެސް އިންސާނާ ގިރާކޮށްގެން ނުވާނެ އިންތަކެއް ފާހަގަކޮށްފައެވެ. އަނުތަކެއް އަޅައިފައެވެ.\nކީރިތި ޤުރްއާނުގެ ސަބަބުން އިންސާނުންނަށް މިހުރިހައި ހެވަތައެއްލިބުނީ ކީއްވެގެންތޯއެވެ. އާދެ އޭގެ ސަބަބަކީ ކީރިތި ޤުރްއާނުގެ ދައުވަތުގެ އަސަރެވެ. ކީރިތި ޤުރްއާންއެންމެ އަސާސީ ގޮތެއްގައި ދައުވަތުދެނީ ދެކަމަކަށެވެ. ކުރުކޮށް ދަންނަވާނަމަ އެދެކަމަކީ ވަހްދަތުލް އިލާހު އާއި ވަހްދަތުލް އިންސާންއެވެ. އާދެ މާތްﷲ އެއްކައުވަންތައެވެ. އެކަލާނގެ ރަސްކަންފުޅުފިޔަވައި އަޅުކަންކުރުން ލާއިޤު އެހެން އެއްވެސް ފަރާތެއް ނުވެއެވެ. އެކަލާނގެ ރަސްކަންފުޅާ ކުފޫހަމަވާ އެހެން ފަރާތެއްނުވެއެވެ. އިންސާނިއްޔަތަކީވެސް އެކައެކެވެ. ނަސްލީގޮތުންނާއި، ބަހުގެގޮތުންނާއި، ޖިއޮގްރަފީގޮތުން ތަފާތުވިޔަސް އެކަމުގެ ސަބަބަކުން އެއްބަޔަކަށް ވެސް އަނެއްބައެއްގެ މައްޗަކަށް އެއްވެސް މާތްކަމެއް ލިބިގެނެއް ނުވެއެވެ. ވެރީންނާއި، ރައްޔިތުންނާއި، މުއްސަނދީންނާއި ފަޤީރުންނާއި ފިރިހެނުންނާއި އަންހެނުންނާއި ، ކަޅުމީހުންނާއި ދޮންމީހުންނާއި ، އަރަބީންނާއި އަޖަމީންނަކީ ކާއިނާތުގެ ޚާލިޤުގެ ޙަޟްރަތުގައި ހަމަހަމަބައެކެވެ. ޝައްކެތްނެތެވެ. އެކަލާނގެ ޙަޟްރަތުގައިކޮންމެ މީހެއްގެވެސް ދަރަޖަ ކަނޑަ އެޅެނީ އަމަލުތަކުގެ ބިންގަލުގެ މަތީގައެވެ.\nގަދަރުމަތިވެރިވެގެންވާ ރެއަކީ މިމަތިވެރި މިއަރައިހުރި ޙާދިޘާގެ ހަނދާނީ ރެއެވެ. މިމަތިވެރި އިންގިލާބުގެ އަހަރީރެއެވެ. ގަދަރުމަތިވެރިވެގެންވާ ރޭގެ އަޅުކަމަކީ އިސްވެދެންނެވި މަތިވެރި ދަރުމަވަންތަކަމާއި ހިމަނައި ނުގަނެވޭފަދަ ބޮޑެތި ނިޢުމަތްތަކަށް ޝުކުރުވެރިވުމުގެ އަޅުކަމެވެ. އެހެންކަމުން އެރެޔަކީ ހަމައެކަނި އެއްހާސް މައްސަރަށްވުރެ ހެޔޮވެގެންވާ ރެޔަކީއެއްނޫނެވެ. ހަމައެކަނި ދުޢާ އިޖާބަ ކުރައްވާ ރެއެއްވެސް ނޫނެވެ. ހަމައެކަނި އަޅުކަމުގެ ސަވާބާއި ދަރުމަ ގިނަގުނަކުރައްވާ ރެޔެއްވެސް ނޫނެވެ. އާދެ ގަދަރު މަތިވެރެިވެގެންވާ ރެޔަކީ މުުޅި އިންސާނިއްޔަތުގެ ސަލާމަތުގެ ރެއެވެ. ވަހުމުތަކުން ސަލާމަތްވެވުމުގެ ރެއެވެ. އިންސާނާ އަޅުވެތިވެވުމުން ނަޖާވިރެއެވެ. ފަންތިތަކުގެ އަނިޔާއާއި ފިއްތުންތަކުން ދިނިގަނެވުނުރެއެވެ. ޖާހިލުކަމާއި މަގުފުރެދުމުން ސަލާމަތްވެވުނު ރޭވެސްމެއެވެ.\nގުޅޭ ޓެގު ދީން ރޯދަމަސް


Ajay Devgn ah annekka ves hanguraama film eh | Mihaaru\nއަޖޭ ދޭގްވަން އަށް އަނެއްކާ ވެސް ހަނގުރާމައިގެ ފިލްމެއް\nއަޖޭ: އޭނާގެ އަތުގައި ގިނަ ފިލްމުތަކެއް އެބަހުރި.\n20 މާޗް 2019 - 07:15\nމިހާރު ވެސް "ތާނަޖީ: ދި އަންސަންގް ވޮރިއާ" ކިޔާ ތާރީހީ ހަނގުރާމައިގެ ފިލްމެއް ކުޅެމުން އަންނަ އެކްޓަރު އަޖޭ ދޭވްގަން އަނެއްކާ ވެސް މިކަހަލަ ފިލްމަކަށް ސޮއިކޮށްފި އެވެ.\nބޮލީވުޑްގެ ކުޅަދާނަ އެކްޓަރުންގެ ތެރެއިން މިހާރު އެންމެ ބުރަކޮށް އުޅޭ އެއް ތަރީގެ ގޮތުގައި ފާހަގަކޮށްލެވޭ 49 އަހަރުގެ އެކްޓަރު މި ފަހަރު ސޮއިކޮށްފައި ވަނީ އިންޑިއާ އާއި ޕާކިސްތާނާ ދެމެދު 1971 ގައި ކުރި ހަނގުރާމައިގެ ތެރޭގައި އިންޑިއާގެ ދިފާއުގައި އިންޑިއަން އެއާ ފޯސް (އައިއޭއެފް) ސްކޮޑްރަންގެ ލީޑަރެއްގެ ގޮތުގައި މަސައްކަތް ކުރި ވިޖޭ ކަރްނިކު ކުރި ހިތްވަރުގަދަ މަސައްކަތަށް ބިނާކޮށް ހަދާ ފިލްމަކަށެވެ.\nބުޝަން ކުމާރުގެ ޓީ ސީޒީރާއި ގިއްނީ ހަނޫޖާގެ މީޑިއާ ހޯލްޑީ އެލްއެލްޕީ ގުޅިގެން ހަދާ މި ފިލްމަށް ދީފައިވާ ނަމަކީ "ބޫޖް: ދަ ޕްރައިޑް އޮފް އިންޑިއާ" އެވެ.\nމީގައި ކިޔައިދެނީ 1971 ގެ އިންޑޯ-ޕާކް ހަނގުރާމައިގެ ތެރޭގައި ބޫޖްގައި ގާއިމުކޮށްފައިވާ އެއާފޯސް އެއާސްޓްރިޕް ހަލާކުކޮށްލުމުން، ކަރްނިކް އިސްކޮށް ހުރެގެން ބޫޖާއި އެ އަވަށާ ކައިރީގައި ހުރި އަވަށްތަކުގެ 300 އެއްހާ އަންހެނުންގެ ވެސް އެހީއާ އެކު އަލުން އެއާސްޓްރިޕް ގާއިމުކުރަން ކުރި މަސައްކަތެވެ.\nމި ހާދިސާ ކިޔައިދޭ ފިލްމު ލިޔެ، ޑައިރެކްޓް ކުރާނީ އަބީޝެކް ދުދައްޔާ އެވެ. ނަމަވެސް "ބޫޖް: ދަ ޕްރައިޑް އޮފް އިންޑިއާ" ގެ އިތުރު ކާސްޓުންނާއި ފިލްމުގެ މަސައްކަތް ފަށާނެ އިރަކާއި ސިނަމާތަކަށް ފިލްމު ގެންނާނެ ތާރީހެއް އަދި އިއުލާނެއް ނުކުރެ އެވެ.\nއަޖޭ "ތާނަޖީ" ގެ މަސައްކަތް ކުރަމުން އަންނަ އިރު، އެ ފިލްމުގެ ޝޫޓިން މެއި މަހު ނިންމައިލުމަށް ފަހު، ޖޫންގައި ފަށާނީ އިންޑިއާގެ ކުރީގެ ފުޓްބޯޅަ ކޯޗް ސައިދު އަބްދުލް ރަހީމްގެ ވާހަކަ ކިޔައިދޭ ފިލްމުގެ މަސައްކަތެވެ. ބޯނީ ކަޕޫރް ޕްރޮޑިއުސްކުރާ އެ ފިލްމުގެ ޑައިރެކްޓަރަކީ އަމިތު ޝަރުމާ އެވެ.\nމިދިޔަ މަހު ރިލީޒް ކުރި ކޮމެޑީ ފިލްމު "ޓޯޓަލް ދަމާލް" އަށް ފަހު، އަޖޭ ދެން އެންމެ އަވަހަށް ސްކްރީނުން ފެންނާނީ މެއި 17 ގައި ރިލީޒް ކުރާ ރޮމޭންޓިކް ކޮމެޑީ "ދޭ ދޭ ޕިޔާރު ދޭ" އިންނެވެ. "ތާނަޖީ" މި އަހަރުގެ ޑިސެމްބަރު 27 ގައި ސިނަމާތަކަށް ގެންނާނެ އެވެ.\nއޭނާ ސޮއިކޮށްފައިވާ އިތުރު ފިލްމުތަކުގެ ތެރޭގައި ލަވް ރަންޖަންގެ އަދި ނަން އިއުލާންކޮށްފައި ނުވާ ފިލްމަކާއި އެސްއެސް ރާޖަމޯލީ އަންނަ އަހަރު ގެނެސްދޭ "އާރްއާރްއާރް" އާއި ހަތަރު ވަނަ ގަރުނުގެ އިލްމުވެރިޔާ ޗަނަކިއާގެ ވާހަކަ ކިޔައިދޭ ބައޮގްރަފިކަލް ޑްރާމާ ހިމެނެ އެވެ.\nއެ ފިލްމުގެ ޑައިރެކްޓަރަކީ "އެމްއެސް ދޯނީ: ދި އަންޓޯލްޑް ސްޓޯރީ" ގެނެސް ދިން ނީރަޖް ޕާންޑޭ އެވެ.\nފޫލް އައުރް ކާންޓޭ، ދިލްވާލޭ، ދިލްޖަލޭ. މިއީ އަދިވެސް ބެލޭ އަޖޭގެ ފިލްމުތައް. ރީތި މިއުޒިކް ހިމެނޭ ލަވަތަކެއް. މިއީ 90ގެ ރަންޒަމާން. ސުނިލް، އަޖޭ އަދި އަކްޝޭ ވަރެއް ނުވާނެ އެހެން ބަޔަކު އެކްޝަން އަދި ރޮމޭންޓިކް ބަޔަށްވެސް. އަދި ނަދީމް ޝްރަވަން އުފައްދާފައިވާ ރީތި މިއުޒިކާއި ކައިރި ވެސް ނުވޭ މިހާރުގެ ރާގުތައް.


ޒިއުސް ގެ ބުދު - ވިކިޕީޑިއާ\nޒިއުސް ގެ ބުދު\n(މިސްރާބުކުރެވުނީ Statue of Zeus at Olympia އިން)\nއިހު ޒަމާނުގައި ގްރީކް މީހުންގެ ހިތްތަކުގައި އެމީހުންގެ ރަސްކަލެއް ކަމުގައިވާ ކްރޯނޯސްގެ ދަރިކަލުން ޒިއުސް އަށް ވަރަށް ޚާއްޞަ މަގާމެއް ދެވިފައި ވެއެވެ. އެމީހުންގެ ހިތްތަކުގައި ޒިއުސް އަށްވަނީ ކަލާންގެ އެއްގެ މަގާމް ދެވިފައެވެ. އެގޮތުން ގްރީކްގެ އިރު އުތުރުގައި އޮންނަ އޮލިމްޕަސް ފަރުބަދައިގައި ދިރިއުޅޭނެ ތަނެއް ހެދިއެވެ. އަދި ގްރީކްގެ ދެކުނުގައިވާ ޕީލޮޕޮނީސަސް އޭ ކިޔޭ ރަށުގައިވާ އޮލިމްޕަސް އޭ ކިޔޭ އަވަށް އަޅުކަން ކުރާނޭ ފައްޅިއެއް އަޅާނެ ތަނެއްގެ ގޮތުގައި ހަމަޖެއްސުނެވެ. ރޯމަނުން ޒިއުސް އަށް ޖުޕިޓަރުގެ ނަމުން ވެސް މުޚާތަބު ކޮށްފައި ވެއެވެ. އޮލިމްޕަސް ނުވަތަ އޮލިމްޕިއާ އޮންނަނީ ގްރީކްގެ ވެރިރަށް އެތެންސްގެ ހުޅަގުން 150 ކިލޯ މީޓަރު ދުރުމިނުގައެވެ.\nކޮންމެ4އަހަރުން 1 އަހަރު ދުނިޔޭގައި ބޭއްވޭ އޮލިމްޕިކް ގޭމްސް ކުޅިވަރު ފެސްޓިވަލް ބޭއްވެނީ ޒިއުސްގެ ޝަރަފް ގައެވެ. މީލާދީން5ވަނަ ގަރުނުގެ ކުރިން އޮލިމްޕަސް ބަގީޗާގައި ޒިއުސްގެ ބުދަކާއި އެކު ބޮޑު ބުދުފައްޅި އެއް ބިނާކުރުމަށް ނިންމި އެވެ. އަދި އެމަސައްކަތް ގްރީކްގެ މަޝްހޫރު ބުދު ހަދާމީހެއްކަމުގައިވާ ޕީޑިއާސް އާއި ޙަވާލު ކުރެވުނެވެ. މީލާދީގެ 440 އަހަރު ކުރިން ހަދަން ފެށި ބުދު އަހަރު ތަކެއް ވުމަށްފަހު ހަދައި ނިމުނީ މީލާދީގެ ކުރިން 435 ވަނަ އަހަރުގެ އޮލިމްޕިކް ގޭމްސްގެ ކުޅިވަރުތައް ނިމުނު ތަނާހެންނެވެ.\nބުދު ބެހެއްޓުމަށް ފައްޅި ފުރަތަމަ ބިނާކުރެވުނީ ވަރަށް އާދައިގެ ގޮތަކަށެވެ. ޒިއުސްގެ ބުދު ފައްޅި ބިނާކޮށް ނިމުނީ މީލާދީގެ 456 އަހަރު ކުރިންނެވެ. މިތަން ބިނާކުރީ ލިބޯން ކިޔާ މީހެކެވެ. ފައްޅީގެ ކޮންމެ ފަރާތެއްގައި ހިފެހެއްޓުމަށްޓަކައި 13 ތަބު ލެވިފައިވެއެވެ. އަދި ކޮންމެ ކޮޅެއްގައި6ތަބު ހުރިކަމަށް ވެއެވެ. ފައްޅީގެ ދިގުމިނުގައި 210 ފޫޓް ހުރިކަމަށް ވެއެވެ.\nފީޑިއާސް ތައްޔާރުކުރި ޒިއުސްގެ ބުދުގެ އުސްމިނުގައި 12 މީޓަރު ހުރެއެވެ. މީގެ އިތުރުން އޭގެ ބުޑުގަނޑުގައި ނުވަތަ އެންމެ ތިރިއަށްވާ ބައިގެ އުސްމިނުގައި 1 މީޓަރު ހުރެއެވެ. އަދި އެބައިގެ ފުޅާ މިނުގައި6މީޓަރު ހުރެއެވެ. ބުދު ތައްޔާރު ކުރެވިފައިވަނީ ކްރިސް ލިޕެންޓިން ކިޔާ މާއްދާ އަކުންނެވެ. މިއީ ރަނާއި އެތުދަތް އެއްކޮށްގެން ހެދިފައިވާ މާއްދާ އެކެވެ.\nބުދު ތައްޔާރު ކުރެވުނު އިރު ހަށިގަނޑުގެ މަސްތައް އެކުލެވޭ ބައިތައް ތައްޔާރުކޮށްފައިހުރީ ލަކުނޑިންނެވެ. އެއަށްފަހު އޭގެ މަތިން އެތު ދަތުގެ ފަށަލައެއް ދުއްވައި އޭގެ މަތި ރަނުން ޖަރީ ކުރެވުނެވެ. ތާޖު ނުވަތަ ބޯ ތައްޔާރު ކުރެވުނީ އެތުދަތް، ރަން، އެބޮނީ އަދި މިނޫނަސް ތަފާތު ރީތި ހިލަތައް ބޭނުންކޮށްގެންނެވެ.\nބުދު ހަދާފައި އިން އިރު އޭގެ ކަނާތުގައި ރަނާއި އެތު ދަތުން ތައްޔާރުކޮށްފައިވާ ކުޑަ ބުދެއް އިދެއެވެ. އަދި އެބުދުގައި ދެފަރާތަށް ވާގޮތަށް ފިޔައެއް ލާފައި ވެއެވެ. ވައަތުން އިންނަނީ ޢަޞާގައި ހިފަހައްޓައިގެންނެވެ. ޢަޞާގެ މަތީގައި ރަނާއި އެތުދަތުން ތައްޔާރު ކޮށްފައިިވާ ކުޑަ ބާޒެއް އިދެއެވެ. ގްރީކް މީހުންގެ މިމަސައްކަތުން އެގޭ ގޮތުގައި ޒިއުސްގެ ހަށިގަނޑުގައި އިސްތަށި ވަރަށް ގިނައެވެ. އަދި ބޯ ތުބުޅި އަކާއި ފުޅާ މަތިމަހެއް ހުރެއެވެ. ބުދު ފައްޅީގައި އެއް ފަރާތެއްގައި އެތާގެ ތާރީޚް އެގޭނެ ފިލައެއް ބެހެއްޓިފައި ހުރެއެވެ.\nބުނެވޭގޮތުގައި ރޯމަނުންގެ ވެރިއަކަށް ހުންނެވި ކަލިގިއުލާ މީލާދީގެ ފުރަތަމަ ގަރުނުގެ ތެރޭގައި ޒިއުސްގެ ބުދު ނަގައިގެން އިޓަލީގެ ރޯމާ އަށް ގެންދަން ބޭނުންވި އެވެ. ނަމަވެސް މިކަން ކާމިޔާބުވާގޮތް ވަނީ ނުވެފައެވެ. އެއަށްފަހު ބުދު އެހުރިތަނުގައި އޭގެ ފައްޅީގައި ހުރީއެވެ.\nއެންމެ ފަހުން ތިއޯޑޯޝަރ-1 ގެ ވެރިކަމުގައި ޒިއުސްގެ ބުދު ނަގައިގެން ކޮންސްޓަންޓިން ޕޯލް އަށް ނުވަތަ މިހާރުގެ ތުރުކީގެ އިސްޠަންބޯލް އަށް ގެންދެވުނެވެ. އަދި އެތާގައި މީލާދީން 475 ވަނަ އަހަރު ހިގި އަލިފާނުގެ ހާދިސާއެއްގައި މިބުދު ވަނީ އަދައިގެން ގޮސްފައެވެ. ބައެއް ލިޔުން ތަކުގައި ވަނީ މީލާދީން 462 ވަނަ އަހަރު ހިނގި އަލިފާނުގެ ހާދިސާއެއް ކަމަށެވެ. މިއަދު މިފައްޅި ހުރިތާގައި ހުރީ ވެއްޓިފައިވާ ތަބުތަކާއި، ބިންގަލާއި، އެހެނިހެން ގާތަކެވެ.\nމީލާދީން 1829 ވަނަ އަހަރު ފްރާންސްގެ ޢިލްމުވެރިން ތަކެއް ފައްޅި ހުރި ހިސާބު ކޮނެ ދިރާސާ ކޮށްފައި ވެއެވެ. އެފަހަރު ބުދުގެ ބައެއް އެތިކޮޅު ތަކާއި، ފައްޅީގެ ބޭރު ރޮގު ހޯދާފައިވެއެވެ. އެއަށްފަހު މީލާދީން 1875 ވަނަ އަހަރު ޖަރުމަނުގެ ޢިލްމުވެރިން ތަކެއް ވެސް އެސަރަޙައްދު ކޮނެ ދިރާސާ ކޮށްފައި ވެއެވެ. އެފަހަރު ބުދު ހެދުމަށް ބޭނުންކުރި ބައެއް ސާމާނުތައް އެހިސާބުން ފެނިފައިވާ ކަމަށް ވެއެވެ.


ދަރިފުޅު ބަސްއަހާ ކުއްޖަކަށް ހެދުމަށްޓަކައި ކުރެވިދާނެ ކަންތައްތައް\n3 މޭ 2009\nކުދިންނަށް މަޑުމައިތިރިކަމާއެކު އިރުޝާދު ދޭށެވެ.\nކަންތައްތައް ކުރުމުގައި ކުދިންގެ އެއްބާރުލުން ހޯދުމަށްޓަކައި ކުދިންނާ މުޚާތަބު ކުރެވޭ ގޮތް ވަރަށް މުޙިންމެވެ. އެދެވޭ ގޮތަކަށް ކުދިންނާ މުޙާތަބު ކުރެވިއްޖެނަމަ އެދެވޭ ނަތީޖާއެއް ފެންނާނެއެވެ. ރުޅި އަތުވެއްޖެނަމަ ތިމާގެ ދަރިފުޅު ދެރަވެދާނެއެވެ. ރުޅިއަންނަކަން އިހްސާސް ކުރެވިއްޖެނަމަ ކުއްޖާއާ ވާހަކަ ދެއްކުމުގެ ކުރިން ހަމަޖެހިލުމަށް ވަގުތުކޮޅެއް ނަގާށެވެ. ފުންކޮށް ނޭވާލުން ނުވަތަ ހުރިތަނަކުން ދުރަށްޖެހިލުން ރަގަޅުވާނެއެވެ. ޢަމަލު ކުރުމުގެ ކުރިން އޭގެ ނަތީޖާއާމެދު ވިސްނާށެވެ.\nކުއްޖާއާ ވާހަކަ ދައްކާއިރު ގާތްވެލުމަށްފަހު އޭނާއާ އެއްވަރަށް ތިރިވެލާ އަދި ހަތަރުކަޅި ހަމަކޮށްލުމައް ފަހު އޭނާގެ ނަން ބޭނުންކޮށްގެން ވާހަކަދެއްކުން ވަރަށް މުހިއްމެވެ.މިސާލު: ” ޝީޒާ! މިހާރު އެހެރަ މާމަ ގެއަށްދާ ގަޑި ޖެހުނީ ކުޅޭ އެއްޗިހިތައް ވަށިގަނޑަށް އަޅަންވީނުދޯ؟ ” މިގޮތަށް ކުއްޖާ ލައްވައި ކަމެއް ކުރުވާނަމަ ކުރަން ހަވާލުކުރި މަސައްކަތް ކުރޭތޯ ބަލަން އިރުކޮޅަކު ކައިރީގައި މަޑުކޮށްލާށެވެ. އަދި ބުނެފައިވާ ގޮތަށް ކަންތައް ކުރަން ފެށުމުން ތައުރީފްކޮށް ހިތްވަރުދޭށެވެ. މިސާލަކަށް: ” ހާދަ ރަގަޅޭ. ކުޅޭ އެއްޗިހިތައް ވަށިގަނޑަށް އަޅާ ނިމެނީދޯ. ” މިފަދަ އިބާރާތްތަކުން ކުއްޖާއާއި މުހާތަބް ކުރެވިދާނެއެވެ.\nބައެއް ބެލެނިވެރިން ކުދިންނަށް ބިރުދައްކައިގެން ނުވަތަ ކުދިން ޖެހިލުންވާފަދަ ހަރުކަށި އިބާރާތްތައް ބޭނުންކޮށްގެން އެކުދިން ލައްވާ ކަންތައްތައް ކުރުމަށް މަސައްކަތް ކުރެއެވެ. އަދި ބައެއްފަހަރަށް ކުދިން އެކަމަށް އިޖާބަދީ އެކުދިންގާތު ބުނާކަމެއް ފުރިހަމަވެސް ކުރެއެވެ. ނަމަވެސް ގަބޫލުކުރަންޖެހޭ އެއްކަމަކީ އެކުދިން ގިނަފަހަރަށް އެކަން ކުރަނީ ހަމައެކަނި ބެލެނިވެރިޔާދެކެ ގަންނަ ބިރަށްޓަކައެވެ. އޭގެ ސަބަބުން ހަވާލުކުރެވޭ މަސައްކަތުގެ ހަޤީޤީ މަޤްސަދު ގެއްލިގެން ދެއެވެ. މިސާލަކަށް ކުއްޖަކު ފިލާވަޅު ދަސްކުރަނީ ހަމައެކަނި އޭނާގެ މަންމަ ނުވަތަ ބައްޕަ އެއްޗެތި ގޮވާފާނެތީ ކަމަށްވާނަމަ ކިއެވުމުން ކުއްޖާއަށް ހާސިލްވާންވީ ހަޤީޤީ ފައިދާ އެކުއްޖަކަށް ހާސިލެއް ނުވާނެއެވެ. އޭރުން އެކަން ވާނީ ހަމައެކަނި އޭނާގެ މައިންބަފައިންނަށް ކޮށްދޭކަމަކަށެވެ. އޭގެ ބަދަލުގައި ކުއްޖާއަށް މަޑުމައިތިރިކަމާއެކު ކިޔެވުމުގެ ހަޤީޤީ ބޭނުން ވިސްނައިދީގެން ކުއްޖާ އަމިއްލައަށް އެކަން ގަބޫލުކޮށްގެން ކުރާނަމަ އޭގެ ފައިދާ ކިތަންމެ ރަނގަޅަކަށްވެސް ފެށިގެން ދާނެއެވެ. އެއާއި ހިލާފަށް ކުއްޖާއާއި ހަރުކަށިކޮށް ވާހަކަ ދައްކައި ހަރުކަށި އަދަބުދިނުން އާދަކޮށްފިނަމަ ކުއްޖާވެސް އެކަމަށް ހޭނުން ވަރަށް ގާތެވެ. ނަތީޖާއަކަށްވާނީ ކިތަންމެވަރަކަށް ކުއްޖާއަށް އަޑުލައި އަދަބު ދިން ކަމުގައިވިޔަސް އޭގެ ސަބަބުން ކުއްޖާއަށް މާބޮޑު އަސަރެއް ނުކުރުމެވެ. ވަޅުކަށްޓަފުޅިވެސް ދާންޏަކަށް ނުސިހޭނެ ދެއްތޯއެވެ. ކީއްވެގެން ތިޔަބޭފުޅުންނަށް ހަމަ ރަގަޅަށް އެގިވަޑައިގަންނަވާނެއެވެ.


Hakatha aa behey mauloomaathu fotheh nerefi | Mihaaru\nއެންވަޔަރްމަންޓް މިނިސްޓަރު ތޯރިގް، އައިލެންޑް އިލެކްޓްރިސިޓީ ޑޭޓާ ބުކް 2017 މިއަދު ނެރެދެއްވަނީ.-- ފޮޓޯ: ހުސެއިން ވަހީދު/ މިހާރު\n17 ޑިސެމްބަރ 2017 - 12:566comments\nއެ މިނިސްޓްރީގައި ބޭއްވި ރަސްމިއްޔާތެއްގައި "އައިލެންޑް އިލެކްޓްރިސިޓީ ޑޭޓާ ބުކް 2017" ނެރެދެއްވީ އެންވަަޔަރްމަންޓް މިނިސްޓަރު ތޯރިގް އިބްރާހިމެވެ.\nމި ފޮތުގައި މީހުން ދިރިއުޅޭ ރަށްރަށުގައި ކަރަންޓުގެ ހިދުމަތް ފޯރުކޮށްދިނުމަށް ގާއިމްކޮށްފައިވާ ނިޒާމުުތަކުގެ މުހިއްމު މައުލޫމާތުތަކާއި ހަކަތައިގެ ދާއިރާ އަށް ބޭނުންތެރި ގިނަ ތަފާސްހިސާބުތައް ހިމެނޭނެ ކަމަށް މިނިސްޓްރީން ބުންޏެވެ. މީގެ އިތުރުން ރާއްޖޭގެ ބައެއް ރިސޯޓުތަކުގައި ހަކަތައިގެ ދާއިރާގެ ގިނަ ތަފާސްހިސާބުތައް ހިމެނިފައިވާކަން ވެސް މިނިސްޓްރީން ފާހަގަކުރި އެވެ.\nއެ ފޮތުގައި ހިމަނާފައިވާ ތަފާސްހިސާބުތައް ދައްކާ ގޮތުން މިދިޔަ އަހަރުގެ ތެރޭގައި 445،036 މެޓްރިކް ޓަނުގެ ޑީސަލް، 47،794 މެޓްރިކް ޓަނުގެ ޕެޓްރޯލް، 30،611 މެޓްރިކް ޓަނުގެ އޭވިއޭޝަން ގޭސް އަދި 13،619 މެޓްރިކް ޓަނުގެ ކައްކާ ގޭސް ރާއްޖެ އެތެރެކޮށްފައިވެ އެވެ. އަދި މީހުން ދިރިއުޅޭ ރަށްރަށުގައި މިދިޔަ އަހަރު ޖުމްލަ 628 ގިގަވޮޓް އަވާގެ ކަރަންޓު ހަކަތަ ބޭނުންކޮށްފައިވާ ކަމަށް ވެސް ބުންޏެވެ.\nމި ފޮތް ނެރުމަށް ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ވިދާޅުވީ އައިލެންޑް އިލެކްޓްރިސިޓީ ޑޭޓާ ބުކް އިން ރާއްޖޭގެ ހަކަތައިގެ ދާއިރާއާ ގުޅޭ މުހިއްމު މައުލޫމާތު ލިބިގެންދާނެ ކަމަށެވެ. އަދި ހަކަތައިގެ ދާއިރާ އިން ރާއްޖޭގައި އިންވެސްޓްކުރަން ބޭނުންވާ މީހުންނަށް ވެސް ފަސޭހަވެގެންދާނެ ކަން ފާހަގަކުރެއްވި އެވެ.\nމިނިސްޓަރު ވިދާޅުވި ގޮތުގައި ހަކަތަ ފަދަ ތިމާވެއްޓާ ބެހޭ މުހިއްމު ދާއިރާތަކުގެ މައުލޫމާތެއް ކުރިން ނުލިބެ އެވެ. ނަމަވެސް މި ސަރުކާރު އައި ފަހުން އެންމެ އިސްކަމެއް ދިނީ، އެފަދަ ތަފާސްހިސާބުތައް ގިނަ މީހުންނަށް ފެންނާނެހެން އާއްމުކުރުން ކަމަށް ވެސް ވިދާޅުވި އެވެ.\nމި ސަރުކާރު އައި ފަހުން ހަކަތައިގެ ދާއިރާ އިން ރާއްޖެ ވަނީ އިންގިލާބީ ބަދަލުތަކެއް ހޯދާފައިކަން ވެސް މިނިސްޓަރު ފާހަގަކުރެއްވި އެވެ.\nއިތުރު ލިޔުންތައް ތިމާވެށި އެންވަޔަރްމެންޓް މިނިސްޓްރީ އިއާދަކުރަނިވި ހަކަތަ ކުރީގެ މިނިސްޓަރު ތޯރިގް އިބްރާހީމް